Nuninyɛne
© 2014 Watch Tower Bible and Tract Society of Pennsylvania
MUKELƐ 12 • EDWƐNE: 3, 32
MUKELƐ 17 • EDWƐNE: 25, 3
Asoo Ɛbu Awie Mɔ Bɛtɛɛyɛlɛ Kɛmɔ Gyihova Bu Ye La?
MUKELƐ 23 • EDWƐNE: 35, 50
Boa Awie Mɔ Maa Bɛyɛ Mɔɔ Bɛbahola Ye Yɛ La Amuala
MUKELƐ 28 • EDWƐNE: 42, 50
▪ “Kulo Awulae Wɔ Nyamenle Ne”
▪ “Kulo Ɛ Gɔnwo Kɛ Ɛdawɔ Ɛ Nwo”
Edwɛkɛ ɛhye mɔ kilehile mɛla titile nwiɔ ne mɔɔ wɔ Mosisi Mɛla ne anu mɔɔ Gyisɛse Kelaese hanle nwolɛ edwɛkɛ la anu. Ɛbanwu mɔɔ ɛnee Gyisɛse ɛlɛkile wɔ mekɛ mɔɔ ɔhanle kɛ yɛva yɛ ahonle, yɛ ɛkɛla, nee yɛ adwenle muala yɛhulo Gyihova la. Yɛbanwu mɔɔ yɛyɛ yɛkile kɛ amgba yɛkulo yɛ gɔnwo kɛ yɛ nwo la.
▪ Asoo Ɛbu Awie Mɔ Bɛtɛɛyɛlɛ Kɛmɔ Gyihova Bu Ye La?
▪ Boa Awie Mɔ Maa Bɛyɛ Mɔɔ Bɛbahola Ye Yɛ La Amuala
Wɔ edwɛkɛ ɛhye mɔ anu yɛbazuzu kɛzi yɛbahola yɛanyia adwenle mɔɔ tenrɛ wɔ yɛ mediema bɛtɛɛyɛlɛ nwo la anwo. Eza yɛbazukoa kɛzi yɛbaboa ngakula nee menli mɔɔ bɛzɔne bɛ fofolɛ yɛamaa bɛayɛ mɔɔ bɛbahola ye yɛ amuala la.
3 “Nea Kɛ Ɛsi Ɛtudu Ɛ Gyakɛ La” Na Kɔ Ɛ Nyunlu”
8 Bɛboa Mediema Mɔɔ Bɛbɔ Bɛ Ewole La Kɛzi?
22 Asoo Ɛkakye?
ƆNYUNLU: Bɛlɛka edwɛkpa ne bɛahile fɛlɛkyevoma mɔɔ bɛka Mbukushu aneɛ la wɔ Okavango Azule ne anloa wɔ Botswana
2,021,000
2,096
47
5,735
MEKƐ mɔɔ Nyamenle menli ne vile Babelɔn wɔ 537 K.Y.M. la, ɛnee Gyihova anye wɔ bɛ nwo zo wɔ bɛ Gyɛlusalɛm adendulɛ ne anu. Ɔzele bɛ kɛ: “Bɛziezie adenle ne bɛmaa menli ne; Bɛdu ademgbole, bɛyeye zolɛ awolɛ ne mɔ.” (Aye. 62:10) Dwenledwenle ndenle mɔɔ bie a Dwuuma vale zo yɛle ɛhye la anwo. Ɔbayɛ kɛ bɛ nuhua bie mɔ lumuale menli ne anyunlu hɔduoduale ahuma mɔɔ wɔ adenle ne azo la na bɛyɛle ye boɛ. Ɛhye mɔɔ bɛyɛle la baboa bɛ mediema mɔɔ lile bɛ nzi rale bɛ sua zo la kpalɛ.
Yɛbahola yɛava ɛhye yɛayɛ adenle mɔɔ yɛdua zo yɛdwu yɛ sunsum nu bodane ne mɔ anwo la anwo ndonwo. Gyihova kulo kɛ ye azonvolɛ kɔsɔɔti dwu bɛ bodane nwo mɔɔ ninyɛne mɔɔ anwo ɛngyia la ɛnzi bɛ adenle a. Ye Edwɛkɛ ne tu yɛ folɛ kɛ: ‘Nea kɛ ɛsi ɛtudu ɛ gyakɛ la boɛ, amaa wɔazi pi wɔ wɔ ndenle nu.’ (Mrɛ. 4:26) Mgbanyinli nee ngakula kɔsɔɔti kola nwu nrɛlɛbɛ mɔɔ wɔ edwɛkɛ ɛhye anu la.
Baebolo ne ka kɛ: “Mgbavolɛ anyunlunyia a le bɛ anwosesebɛ.” (Mrɛ. 20:29) Mgbavolɛ nee mbɛlɛra dɔɔnwo lɛ kpɔkɛdelɛ kpalɛ, adwenle mɔɔ yɛ gyima ndɛ, yɛɛ bɛkulo kɛ ɔwie bɛ boɛ. Mgbanyinli kola nwu mɔdenle mɔɔ mgbavolɛ nee mbɛlɛra bɔ nee mɔɔ bɛkola ye yɛ la na bɛkulo kɛ ɔwie bɛ boɛ. Kpavolɛ anzɛɛ bɛlɛra mɔɔ fa ye nrɛlɛbɛ nee ye anwosesebɛ sonle Gyihova la kola nyia nɔhalɛ anyelielɛ.
Noko, yɛze kɛ ewiade ne nwu ninyɛne mɔɔ yɛ mgbavolɛ ne mɔ kola ye yɛ la. Saa Dasevolɛ kakula bie bɔ mɔdenle wɔ sukulu a, kilehilevolɛma anzɛɛ sukuluma ne bie mɔ bɔ mɔdenle piepia ye kɛ ɔzukoa nwoma kpole amaa yeawie ye boɛ. Anzɛɛ bɛwula mɔɔ bɔ mɔdenle wɔ nwɔhoalilɛ bie anu la anwosesebɛ kɛ ɔva ɔyɛ ye gyima. Ɛhye bie ɛdo wɔ ɛlɛ, anzɛɛ ɛze awie mɔɔ ɛlɛyia ngyegyelɛ ɛhye bie ɔ? Duzu a baboa Keleseɛnenli yeamaa yeazi kpɔkɛ kpalɛ a?
Baebolo ngilehilelɛ bahola aboa yɛ yeamaa yɛadu adenle kpalɛ ne mɔɔ kɔ ngoane nu la. Nolobɔvo ne 12:1 ka kɛ: “Mekɛ mɔɔ bɛle mgbavolɛ nee mbɛlɛra la, bɛhakye bɛ Bɔvolɛ ne.” Kɛ ɔkɛyɛ na ɛdawɔ anzɛɛ ɛ gɔnwo kpavolɛ bie ahola ‘ahakye ye Bɔvolɛ ne ɛ’?
Maa yɛva mɔɔ dole Eric* mɔɔ wɔ Afrika Adɔleɛ la kɛ neazo. Ɛnee ɔkulo bɔlo ɛbɔlɛ kpalɛ. Ɔkanyia ɛvolɛ 15 la, ɛnee ɔgyinla ye maanle ne agyakɛ anu ɔbɔ bɔlo. Ɛhye kile kɛ ɛnee ɔ nye la kɛ ɔnrɛhyɛ ɔbanyia nwolɛ ndetelɛ wɔ Europe na yealua zo yeava yeayɛ ye gyima titile. Noko, kɛ ɔkɛyɛ na yɛali folɛdulɛ ne mɔɔ se ‘kakye wɔ Bɔvolɛ ne’ la azo ɛ? Ɛzukoalɛdeɛ boni a wɔ edwɛkɛ ɛhye anu maa wɔ anzɛɛ ɛ gɔnwo kpavolɛ ɛ?
Eric nee Gyihova Alasevolɛ bɔle Baebolo ne ɛzukoalɛ bo wɔ mekɛ mɔɔ ɔkɔ sukulu la. Ɔzukoale kɛ ye Bɔvolɛ ne baye alesama ngyegyelɛ avi ɛkɛ bɔkɔɔ. Eric nwunle kɛzi ɔhyia kɛ ɔfa ye mekɛ nee ye anwosesebɛ ɔyɛ Nyamenle ɛhulolɛdeɛ la. Ɔlua nɔhalɛ edwɛkɛ ɛhye mɔɔ Eric ranwunle ye la ati, ɔzile kpɔkɛ kɛ ɔnrɛva bɔlo ɛbɔlɛ ɔnrɛyɛ ye gyima. Emomu, ɔmanle bɛzɔnenle ye na ɔvale sunsum nu bodane ɔziele ɔ nye zo. Yeangyɛ bɛkpale ye asafo nu sonvolɛ na nzinlii ɔhɔle Mediema Mrenya Mɔɔ Bɛtɛgyale Baebolo Sukulu ne bie.
Saa Eric vale bɔlo ɛbɔlɛ yɛle ye gyima a, anrɛɛ yelie duma na yenyia ezukoa. Noko ɔnwunle nɔhalɛ mɔɔ wɔ Baebolo nu ngyinlazo ɛhye anu la: “Sukoavolɛ anwonyia le ye suakpole ɛsesebɛ; ɔle kɛ bane tendenle ɔbɔ ɔ nwo bane.” (Mrɛ. 18:11) Noko banebɔlɛ mɔɔ awie suzu kɛ ɔbanyia ye wɔ anwonyia nu la le mɛlɛbɛla. Bieko, menli mɔɔ fa anwonyia ɛkpondɛlɛ sie bɛ nye zo la, “nyane ala a bɛdi a.”—1 Tem. 6:9, 10.
Ɔyɛ anyelielɛ kɛ mgbavolɛ nee mbɛlɛra dɔɔnwo ɛlua dahuu ɛzonlenlɛ gyima ne mɔɔ bɛva bɛ nwo bɛwula nu la azo ɛnyia anyelielɛ nee banebɔlɛ kpalɛ. Eric ka kɛ: “Meraboka menli ‘ekpunli’ kpole ne mɔɔ bɛlɛsonle Gyihova wɔ dahuu ɛzonlenlɛ gyima ne anu la anwo. Ekpunli kpalɛ bieko ɛnle ɛkɛ, meyɛ Gyihova mo kɛ yehile me adenle kokye ne mɔɔ medua zo a mebanyia nɔhalɛ anyelielɛ na me ɛbɛla awie me boɛ la.”
Na ɛdawɔ noko ɛ? Kɛ anrɛɛ ɛbava ewiade ne anu bodane wɔazie ɛ nye zo la, duzu ati a ɛmmaa wɔ “ndenle” ɛnzi pi wɔ Gyihova anye zo ɔlua adekpakyelɛ gyima ne mɔɔ ɛbayɛ la azo ɛ?—Nea ɛlɛka, “Menyia Nvasoɛ Mɔɔ Anrɛɛ Menrɛnyia Ye Wɔ Yunivɛsiti La.”
Mekɛ bie mɔɔ agyalɛma bie hɔle United States Bɛtɛle la, bɛnwunle kɛ Bɛtɛlema ne fa anyelielɛ sonle Gyihova wɔ ɛkɛ. Nzinlii, adiema raalɛ ne hɛlɛle kɛ: “Yɛ nwo tɔ yɛ somaa.” Yemɔti, agyalɛma ne zile kpɔkɛ kɛ bɛbava bɛ mekɛ nee bɛ anwosesebɛ ne bie bɛayɛ dɔɔnwo wɔ ɛzonlenlɛ gyima ne anu.
Ɔdwule mekɛ bie la ɛnee ɔnla aze kɛ agyalɛma ne bayɛ nzenzaleɛ bie mɔ. Noko kenle ko bie, bɛdwenledwenlenle alehyenlɛ ne anu tɛkese ne anwo. Ɛnee ɔwɔ Dwɔn 8:31, wɔ ɛkɛ ne Gyisɛse hanle kɛ: “Saa bɛkɔ zolɛ bɛdi me ngilehilelɛ zo a, ɛnee bɛle me ɛdoavolɛma amgba.” Mɔɔ edwɛkɛ ɛhye wɔ bɛ adwenle nu la, bɛhanle kɛ: “Saa yɛkpo ninyɛne mgbole ɛkpondɛlɛ wɔ ɛbɛlabɔlɛ nu a ɔle afɔlebɔlɛ mɔɔ fɛta.” Bɛdɔnenle bɛ sua kpole ne, bɛyele adesoa biala bɛvile bɛ kɔme zo, na bɛdule bɛhɔle asafo mɔɔ hyia moalɛ la anu. Kɛkala bɛle adekpakyelɛma, noko eza bɛboa bɛmaa bɛsisi Belemgbunlililɛ Asalo, na bɛboa maangyeba nyianu bo gyimayɛlɛ. Kɛzi bɛte nganeɛ ɛ? “Anyelielɛ mɔɔ ninyɛne mgbole ɛkpondɛlɛ mɔɔ yɛanva yɛanzie yɛ nye zo ɛmaa yɛnyia la si yɛ nwo, ɔluakɛ yɛlɛyɛ mɔɔ Gyihova ahyehyɛdeɛ ne se yɛyɛ la.”
Sɔlɔmɔn hɛlɛle kɛ: “Nea ɛ nyunlu fɔɔnwo, yɛɛ ɛnea debie a nea ye boɛ.” (Mrɛ. 4:25) Kɛmɔ delava ɛlɛka kale a ɔmmaa debie biala ɛndwehwe ye adwenle la, zɔhane ala a yɛdayɛ noko ɔnle kɛ yɛmaa debie ye yɛ adwenle fi sunsum nu bodane mɔɔ yɛbava yɛazie yɛ nye zo na yɛadwu nwo la azo a.
Sunsum nu bodane boni a ɛbaholawɔapele wɔadwu nwo a? Dahuu ɛzonlenlɛ gyima ne mɔɔ ɛbava ɛ nwo wɔawula nu la le nuhua ko. Bieko a le kɛ ɛbaboa asafo mɔɔ bikye wɔ na bɛhyia nolobɔlɛma amaa bɛahola bɛawie bɛ azɛlɛsinli ne anu gyima yɛ la. Anzɛɛ bie a asafo bie lɛ nolobɔlɛma dɔɔnwo, noko bɛhyia mgbanyima nee azonvolɛ. Ɛbahola wɔaboa wɔ adenle ɛhye mɔ ko azo ɔ? Duzu ati a ɛ nee wɔ maanzinli zo neavolɛ ne ɛnzuzu nwo saa ɛbahola wɔayɛ zɔ a? Saa ɛlɛ ɛhulolɛ kɛ ɛbayɛ dɔɔnwo a, ɛbahola wɔabiza adenle wɔahɔboa asafo mɔɔ wɔ moa na bɛhyia moalɛ la.*
Maa yɛzia yɛhɔ ndonwo ne mɔɔ wɔ Ayezaya 62:10 la azo. Dwuuma ne bie mɔ yɛle gyima ɛsesebɛ zieziele adenle ne kɛnlɛma amaa Nyamenle menli ne ahola azia ara sua nu. Saa ɛlɛbɔ mɔdenle kɛ ɛbadwu wɔ bodane nwo wɔ Gyihova ɛzonlenlɛ nu a, mmamaa ɛ sa nu to. Nyamenle baboa ɛdawɔ noko yeamaa wɔadwu wɔ bodane ne mɔ anwo. Kɔ zo sɛlɛ Gyihova ɛkɛ nrɛlɛbɛ wɔ mekɛ mɔɔ ɛlɛbɔ mɔdenle kɛ ɛsiezie wɔ adenle nu la. Wɔ mekɛ kpalɛ nu, ɛbanwu kɛzi ɔkola ɔboa wɔ ɔmaa “ɛtudu ɛ gyakɛ la.”—Mrɛ. 4:26.
^ ɛden. 8 Tɛ ye duma kpalɛ ɔ.
^ ɛden. 18 Nea Organized to Do Jehovah’s Will, mukelɛ 111-112.
Baebolo kɛlɛtokɛ dɔɔnwo wɔ ɛkɛ mɔɔ ka menli mɔɔ wule la nwonane anzɛɛ mbowule mɔɔ bɛyelale bɛ la anwo edwɛkɛ. (Dwɔh. 7:25; 2 Edk. 34:4, 5) Ɛhye kile kɛ zɔhane menli ne mɔ ɛnfɛta kɛ bɛsie bɛ kpalɛ. Noko saa bɛyela funli a, tɛ mekɛ ne amuala a ɔkile kɛ bɛnfɛta kɛ bɛsie bɛ kpalɛ a.
Yɛkola yɛnwu ɛhye wɔ mekɛ mɔɔ Belemgbunli Sɔɔlo nee ɔ mra mrenya nsa ne wule la. Bɛdabɛ menli nna ne bɛwule mekɛ mɔɔ ɛnee bɛ nee Filisitiama ɛlɛko la. Bɛ nuhua ko a le Dwɔnatan mɔɔ ɛnee le Devidi agɔnwo kpalɛ na ɔdi nɔhalɛ la. Mekɛ mɔɔ Yizilayɛ katakyiema mɔɔ bɛwɔ Gyeebɛhyegeleade dele mɔɔ ɛzi la, bɛhɔkpondɛle bɛ avunli ne bɛyelale bɛ, na bɛsesale bɛ mbowule ne mɔ bɛziele bɛ. Amozii Devidi yele zɔhane Yizilayɛma ne ayɛlɛ wɔ mɔɔ bɛyɛle la anwo.—1 Sam. 31:2, 8-13; 2 Sam. 2:4-6.
Baebolo ne ka kɛ ewudwazo anyelazo wɔ ɛkɛ maa mɔwuamra—Nyamenle bamaa ahenle ara ngoane nu bieko. Saa bɛyela awie anzɛɛ bɛanyela ye a, Gyihova bahola amaa ye sonlabaka fofolɛ yeamaa yeazia yeara ngoane nu bieko. Ɛnee ɔngyia kɛ Hibiluma nsa ne mɔɔ Belemgbunli Nɛbukadenɛza hanle kɛ bɛgua bɛ sendɔlɔra ne anu la sulo, ɔluakɛ ɛnee bɛze kɛ saa bɛku bɛ a Nyamenle bahola adwazo bɛ. (Dan. 3:16-18) Zɔhane ala a ɛnee ɔde ɔmaa Gyihova azonvolɛ mɔɔ di nɔhalɛ mɔɔ ɛnee wɔ ewule nee ngoane avinli wɔ Nazi efiade ne mɔ anu nee bɛdabɛ mɔɔ bɛyelale bɛ avunli la noko a. Nyamenle azonvolɛ mɔɔ bɛdi nɔhalɛ la anu dɔɔnwo tetele anzɛɛ bɛwule wɔ ndenle gyɛne zo mɔɔ bɛannwu bɛ nwo ɛhwee a. Noko akee, yɛdie yɛdi kɛ bɛbadwazo bɛ.—Yek. 20:13.
Ɔngyia kɛ Gyihova bava bɛ nwonane dɛba ne mɔ yeasisa zo kolaa na yeahola yeadwazo bɛ. Yɛnwu ɛhye wɔ kɛzi Nyamenle badwazo Keleseɛnema mɔɔ bɛkpokpa bɛ yeahɔ anwuma la anu. Bɛbadwazo Keleseɛnema mɔɔ bɛkpokpa bɛ la noko bɛbamaa bɛ sunsum nu sonlabaka kɛmɔ “bɛdwazole [Gyisɛse] wɔ sunsum nu” ala la. Bɛnrɛva bɛ nwonane nu sonlabaka dɛba ne bɛnrɛhɔ anwuma.—1 Pita 3:18; 1 Kɔl. 15:42-53; 1 Dwɔn 3:2.
Anyelazo mɔɔ yɛlɛ ye wɔ ewudwazo ne anu la ɛngyi kɛzi bɛbayɛ yɛ funli ne la azo, na emomu, ɔgyi diedi mɔɔ yɛlɛ ye wɔ Nyamenle tumi ne anu nee ɛhulolɛ mɔɔ ɔlɛ kɛ ɔbali ye ɛwɔkɛ zo la azo. (Gyi. 24:15) Noko, bie a yɛnde kɛzi Nyamenle dwazole menli wɔ nwanwane adenle zo wɔ tete ne anzɛɛ kɛzi ɔbayɛ zɔ kenlebie la abo bɔkɔɔ. Noko akee, yɛlɛ anwodozo wɔ Gyihova anu. Ɔdwazole Gyisɛse “ɔvale ɔzile edwɛkɛ ɛhye dawua.”—Gyi. 17:31; Luku 24:2, 3.
Ɔwɔ kɛ Keleseɛnema suzu kɛzi bɛ ɛkɛ ne funli nwo amaamuo, nganeɛ mɔɔ bɛbade ye wɔ nwo, nee mɛla mɔɔ wɔ nwo de la anwo. (2 Kɔl. 6:3, 4) Yemɔti, saa bɛbayela funli bie anzɛɛ bɛnrɛyela ye a, ɔle ahenle anzɛɛ ye abusua ne kpɔkɛzilɛ.
Ɔbahola yeara ye kɛ ɛze awie anzɛɛ menli dɔɔnwo mɔɔ bɛbɔ bɛ ewole la. Ɔle zɔ ɔluakɛ ewolebɔlɛ ɛbu zo. Kɛ neazo la, neɛnleanu mɔɔ bɛyɛle ye wɔ Poland la hilele kɛ menli mɔɔ bɛli ɛvolɛ 30 na bɛgya ɛvolɛ nsa kɔdwu nsia la bahola abɔ ewole; noko tɛ bɛdabɛ mɔɔ bɛnyia ɛvolɛ zɔhane la angome a bahola abɔ ewole a.
Nɔhalɛ, amaneɛbɔlɛ bie kile kɛ, “[wɔ Europe] bɛdabɛ mɔɔ bɛgya la foa ko babɔ ewole.” (Institute for Family Policy in Spain) Zɔhane ala a ɔlɛkɔ zo wɔ maanle bie mɔɔ ɔdaye noko yenyia anyuhɔlɛ la anu a.
Duzu a fa alɔbɔlɛ edwɛkɛ ɛhye mɔɔ ɛbu la ba a? Agyalɛ nwo folɛtuvolɛ mɔɔ ɛbe kpalɛ wɔ Europe Adɔleɛ la ka kɛ: “Ewolebɔlɛ maa edwɛkɛ mɔɔ ɛzi dɛba la da ali, agɔnwolɛvalɛ mɔɔ sɛkye nee agyalɛ nu ɛtetelɛ, debie mɔɔ maa bɛdi nyane kpalɛ la.” Ɔdoale zo kɛ: “Mɔɔ ɔ nee ye lua la a le nganeɛdelɛ nu ngyegyelɛ mɔɔ yɛ nyane kpalɛ—ɛyavalɛ, nyanelilɛ, arɛlebɔlɛ, bɛsanudolɛ nee anyiemgba.” Ɔdwu mekɛ ne bie a ɔmaa bɛnyia adwenle bɔbɔ kɛ bɛku bɛ nwo. “Saa bɛbua ewolebɔlɛ ne wɔ Kɔɔto a, edwɛkɛ fofolɛ li ɔ nzi. Ahenle mɔɔ bɛbɔ ye ewole la te nganeɛ kɛ yewie na bɛkpo ye yemɔti bie a ɔbadwenle kɛ: ‘Kɛkala mɔɔ bɛbɔ me ewole la, kɛzi menli babu me ɛ? Bodane boni a melɛ ye wɔ ɛbɛlabɔlɛ nu a?’”
Mekɛ mɔɔ ɛnee Ewa ɛlɛkakyehakye kɛzi ɔdele nganeɛ wɔ ɛvolɛ bie anu la, ɔhanle kɛ: “Mɔɔ bɛdole ye gua kɛ bɛbɔ me ewole la, mendele nganeɛ kɛ mebɔ anyiemgba bɔkɔɔ, me gɔnwo mɔ nee me gyimayɛvoma bavɛlɛ me kɛ ‘awie mɔɔ bɛbɔ ye ewole.’ Menvale ɛya kpole. Ɛnee ɔwɔ kɛ meyɛ ninli nee selɛ memaa me mra nwiɔ ne.”* Adam, mɔɔ ɛnee bɛbu ye na ɔzonlenle kɛ asafo nu kpanyinli ɛvolɛ 12 la, ka kɛ: “Ɛnee akee bɛmbu me bieko, na ɔdwu mekɛ ne bie a mefa ɛya, na menyia adwenle kɛ metwe me nwo meavi awie biala anwo.”
Adwenleadwenle maa ɔyɛ se ɔmaa bie mɔ kɛ bɛbahola bɛali nwolɛ ngyegyelɛ ne anwo gyima kpalɛ—bɔbɔ wɔ ɛvolɛ dɔɔnwo anu wɔ ewolebɔlɛ ne anzi. Bie a bɛdwenle kɛ menli anye ɛnlie bɛ nwo. Bieko, awie bie mɔɔ kɛlɛ adwelie kɛlata la ka kɛ, kɛkala akee ɔwɔ kɛ “bɛkakyi bɛ subane na bɛsukoa kɛ bɛbagyinla bɛ ngyegyelɛ ne anloa.”
Stanisław ka kɛ: “Mekɛ mɔɔ yɛbɔle ewole la, me ye dɛba ne zile me adenle kɛ ɔnrɛmaa menrɛnwu me mra mraalɛ nwiɔ ne. Ɛhye manle mendele nganeɛ kɛ awie biala ɛndwenle me nwo na ɔbayɛ kɛ Gyihova bɔbɔ ɛkpo me. Ɛnee mengulo kɛ mebadɛnla ngoane nu bieko. Mekɛ ekyi guale nu la, menwunle kɛzi ɛnee me nzuzulɛ ne ɛndenrɛ la.” Anyelazo mɔɔ bɛnlɛ la noko gyegyele Wanda mɔɔ bɛbɔle ye ewole la: “Mendele nganeɛ kɛ mekɛ bie anzi, awie mɔ mɔɔ me mediema boka nwo la ɛnrɛhile me nee me mra ne mɔ anwo anyelielɛ biala. Noko akee, kɛkala menwu kɛzi mediema ne mɔ boale me wɔ mekɛ mɔɔ ɛnee melɛbɔ mɔdenle meatete me mra ne mɔ meamaa bɛazonle Gyihova la.”
Ɛbahola wɔanwu ye wɔ edwɛkɛ ɛhye mɔ anu kɛ wɔ ewolebɔlɛ ne anzi bie mɔ maa nganeɛdelɛ ɛtane fo bɛ nwo zo. Bie a bɛbabu bɛ nwo kɛ bɛnfɛta, bɛanyia adwenle kɛ bɛ nwo ɛngyia na awie ɛndwenle bɛ nwo. Yemɔ anzi, bie a bɛbadendɛ bɛatia menli mɔɔ ɛbɔ bɛ ɛyia la. Ɔlua ɛhye azo, bɛbabɔ ɔ bo bɛadwenle kɛ asafo ne anu le weɛlɛkɔkɔ yɛɛ bɛndwenle menli nwo. Noko akee, anwubielɛ ɛhye mɔ mɔɔ bie a le Stanisław nee Wanda ɛdeɛ ne la, kile kɛ bɛdabɛ mɔɔ bɛbɔ bɛ ewole la nzinlii kola nwu ye kɛ bɛ mediema ne mɔ dwenle bɛ nwo amgba. Nɔhalɛ nu, mediema Keleseɛnema ɛboa kpalɛ, ɔnva nwo kɛ bie a bɛnnwu bɛ moalɛ ne ɛkɛ ne ala la.
Kakye kɛ ɔnva nwo yɛ mɔdenlebɔlɛ ne kɔsɔɔti anzi, mediema mɔɔ bɛbɔ bɛ ewole la bade anwokoonwuyɛlɛ nganeɛ ɔvi mekɛ mɔɔ kɔ mekɛ. Mediema mraalɛ mɔɔ bɛbɔ bɛ ewole la titile bɛanyia adwenle kɛ menli ekyi bie ala a anye die bɛ nwo a. Alicja ka kɛ: “Ɛvolɛ mɔtwɛ ɛpɛ nu ɔvi mekɛ mɔɔ bɛbɔle me ewole la. Noko akee, ɔdwu mekɛ ne bie a mete nganeɛ kɛ me nwo ɛngyia. Saa ɔba ye zɔ a, ɔmaa metwe me nwo ahane mesu na medi alɔbɔlɛ.”
Ɔnva nwo kɛ menli dɔɔnwo te nganeɛ kɛ bɛ nwo ɛyɛ bɛ koonwu la, Baebolo ne tu yɛ folɛ kɛ ɔnle kɛ yɛyɛ menli mɔɔ ɛnzo menli avinli a. Saa yɛanva folɛdulɛ ɛhye yɛanli gyima a, yɛbakpo “ndɛnebualɛ kpalɛ biala.” (Mrɛ. 18:1) Noko ɔwɔ kɛ ahenle mɔɔ ɔte nganeɛ kɛ ɔ nwo ɛyɛ ye koonwu la te ɔ bo kɛ saa ɔkoati kɛ ɔnrɛkpondɛ folɛdulɛ anzɛɛ arɛlekyekyelɛ ɔnrɛvi awie mɔɔ ɔ nee ye awodeɛ ɛnle ko la ɛkɛ fane dɔɔnwo a, ɛnee ɔkile kɛ ɔlɛfa nrɛlɛbɛ yeali gyima. Ɛhye ɛnrɛmaa bɛnrɛnyia nla nwo atiakunluwɔzo ɛtane.
Bie a yɛ mediema mɔɔ bɛbɔ bɛ ewole la bahola anyia nganeɛdelɛ nu ngyegyelɛ mɔɔ bie a le kenlebie anwo adwenleadwenle na bɛade nganeɛ kɛ bɛ nwo ɛyɛ bɛ koonwu anzɛɛ bɛkpo bɛ. Saa yɛnwu kɛ nganeɛdelɛ zɛhae mɔ ɛbu na bɛ nloa ɛgyinlanlɛ ɛnla aze a, ɔwɔ kɛ yɛsukoa Gyihova ɔlua moalɛ mɔɔ yɛbavi nɔhalɛlilɛ nu yɛava yɛamaa yɛ mediema la azo. (Edw. 55:22; 1 Pita 5:6, 7) Yɛbahola yɛanyia diedi kɛ bɛ nye bɛalie moalɛ biala mɔɔ yɛbava yɛamaa bɛ la anwo. Nɔhalɛ nu, bɛbanyia moalɛ bɛavi nɔhalɛ agɔnwolɛma mɔɔ bɛwɔ asafo ne anu la ɛkɛ!—Mrɛ. 17:17; 18:24.
^ ɛden. 6 Tɛ bɛ aluma kpalɛ ɔ.
“Fa wɔ ahonle muala, wɔ ɛkɛla muala, nee wɔ adwenle muala kulo Awulae wɔ Nyamenle ne.”—MAT. 22:37.
1. Duzu a manle ɛhulolɛ mɔɔ wɔ Nyamenle nee ɔ Ra ne avinli la yɛle kpole a?
GYIHOVA Ara Gyisɛse Kelaese hanle kɛ: “Mekulo Selɛ ne.” (Dwɔn 14:31) Gyisɛse eza hanle kɛ: “Selɛ ne kulo Ralɛ ne.” (Dwɔn 5:20) Ɔnle kɛ ɛhye si yɛ nwo. Yeanyɛ boɛ fee la, ɛnee Gyisɛse le Nyamenle ‘dwinvolɛ mɔɔ ɛbe’ mekɛ tendenle kolaa na yearayɛ dasanli. (Mrɛ. 8:30) Kɛmɔ Gyihova nee Gyisɛse bɔle nu yɛle gyima la ati, Ralɛ ne zukoale Selɛ ne subane ngakyile ne nee ninyɛne dɔɔnwo mɔɔ ɔdaye ti ɔwɔ kɛ ɔkulo ye la anwo debie. Nɔhalɛ nu, gyima mɔɔ bɛbɔle nu bɛyɛle la a manle bɛ ɛhulolɛ mɔɔ bɛlɛ bɛmaa bɛ nwo la yɛle kpole a.
2. (a) Duzu a ɛhulolɛ kile a? (b) Kpuyia boni mɔ a yɛbazuzu nwo a?
2 Ɛhulolɛ le nganeɛdelɛ mɔɔ anu yɛ se mɔɔ yɛnyia yɛmaa awie. Devidi dole edwɛne kɛ: “O [Gyihova], me anwosesebɛ, mekulo wɔ.” (Edw. 18:1) Nganeɛ zɛhae bie a ɔwɔ kɛ yɛte yɛmaa Nyamenle a, ɔluakɛ ɔkulo yɛ. Saa yɛdi ye edwɛkɛ zo a, ɔbahulo yɛ. (Bɛgenga Mɛla ne 7:12, 13.) Noko, asoo yɛbahola yɛahulo Nyamenle wɔ mekɛ mɔɔ yɛnnwu ye la ɔ? Duzu a Gyihova mɔɔ yɛkulo ye la kile a? Duzu ati a ɔwɔ kɛ yɛkulo ye ɛ? Na kɛzi yɛkile kɛ yɛkulo Nyamenle ɛ?
3, 4. Duzu ati a yɛbahola yɛahulo Gyihova ɛ?
3 Kɛmɔ “Nyamenle le Sunsum” la ati, yɛngola yɛnnwu ye. (Dwɔn 4:24) Noko akee, yɛkola yɛkulo Gyihova, yɛɛ Baebolo ne ka kɛ yɛla ɛhulolɛ zɛhae ali. Kɛ neazo la, Mosisi zele Yizilayɛma kɛ: “Bɛva bɛ ahonle muala, bɛ ɛkɛla muala, nee bɛ anwosesebɛ muala bɛhulo [Gyihova] bɛ Nyamenle ne.”—Mɛla 6:5.
4 Duzu ati a yɛbahola yɛanyia ɛhulolɛ kpole yɛamaa Nyamenle ɛ? Ɔluakɛ ɔbɔle yɛ kɛ yɛzonle ye, yɛɛ yɛkola yɛda ɛhulolɛ ali. Saa yɛsonle Gyihova kpalɛ a, ɛhulolɛ mɔɔ yɛlɛ yɛmaa ye la yɛ kpole na ɔmaa yɛ nye die. Gyisɛse hanle kɛ: ‘Nyilalɛ ɛha bɛdabɛ mɔɔ bɛze bɛ sunsum nu ngyianlɛ la, ɔluakɛ bɛbanwu Anwuma Belemgbunlililɛ ne!’ (Mat. 5:3) Wɔ ye buluku Man Does Not Stand Alone anu, A. C. Morrison hanle kɛ: “Ɔyɛ azibɛnwo kɛ alesama dahuu kpondɛ Nyamenle na bɛkulo kɛ bɛdie ye bɛdi la.” Kɛmɔ kɛlɛvolɛ ne hanle la, menli dɔɔnwo te ɔ bo kɛ bɛbɔle sonla kɛ ɔzonle Nyamenle.
5. Duzu a kile kɛ yɛbahola yɛanwu Nyamenle a?
5 Asoo yɛbahola yɛanwu Nyamenle? Ɛhɛe, ɔkulo kɛ yɛ nee ye nyia agɔnwolɛvalɛ. Ɛzoanvolɛ Pɔɔlo manle ɛhye lale ali wienyi wɔ mekɛ mɔɔ ɔdendɛle ɔhilele ekpunli bie wɔ tete Atɛnse la. Bɛ nuhua dɔɔnwo ne ala dele nganeɛ kɛ ɔhyia kɛ bɛkɔ ɛzonlenlɛ sua ne anu bɛkɔsonle nyamenle raalɛ Athena. Noko Pɔɔlo hanle hilele bɛ kɛ bɛbahola bɛanwu nɔhalɛ “Nyamenle ne, mɔɔ bɔle ewiade nee mɔɔ wɔ nuhua la amuala la.” Ɔhilele nu kɛ Nyamenle ɛnde ɛzonlenlɛ azua nu. Menli mɔɔ kpondɛ Nyamenle la bahola anwu ye, ɔnva nwo ɛleka mɔɔ bɛde ye wɔ azɛlɛ ye azo la. Akee ɔhanle kɛ “Nyamenle nee yɛ nuhua biala avinli ande biala.” (Gyi. 17:24-27) Ɛhɛe, menli bahola anwu Nyamenle. Nɔhalɛ nu, Gyihova Alasevolɛ mɔɔ bɛbo mgbe foa la ‘ɛnwu ye’—na bɛkulo ye kpalɛ.
6. Gyisɛse hanle kɛ “mɛla titile kpalɛ mɔɔ hyia” la a le boni?
6 Ɔwɔ kɛ ɛhulolɛ mɔɔ yɛlɛ yɛmaa Gyihova la fi yɛ ahonle nu. Gyisɛse lale ɛhye ali wɔ mekɛ mɔɔ Falasiinli bie bizale ye edwɛkɛ ɛhye la: “Kilehilevolɛ, Mɛla ne boni a le titile kpalɛ kpalɛ a?” Gyisɛse buale kɛ: “Fa wɔ ahonle muala, wɔ ɛkɛla muala, nee wɔ adwenle muala kulo Awulae wɔ Nyamenle ne. Ɛhye a le mɛla titile kpalɛ mɔɔ hyia a.”—Mat. 22:34-38.
7. Duzu a Nyamenle mɔɔ yɛfa (a) yɛ “ahonle muala” (b) yɛ “ɛkɛla muala” (d) yɛ “adwenle muala” yɛahulo ye la kile a?
7 Mekɛ mɔɔ Gyisɛse hanle kɛ ɔwɔ kɛ yɛfa yɛ “ahonle muala” yɛkulo Nyamenle la, boni a ɛnee ɔlɛkile a? Ɛnee ɔlɛkile kɛ yɛva yɛ sɛkɛlɛneɛ adenle zo ahonle ne mɔɔ yemɔ a le yɛ atiakunluwɔzo, nee yɛ nganeɛdelɛ la kɔsɔɔti yɛhulo Gyihova. Eza ɔwɔ kɛ yɛfa yɛ “ɛkɛla muala” anzɛɛ yɛ ngoane nee yɛ sonlabaka ne yɛkulo ye. Bieko, ɔwɔ kɛ yɛfa yɛ “adwenle muala” anzɛɛ yɛ nrɛlɛbɛ muala yɛkulo Nyamenle. Ɔwɔ kɛ yɛfa yɛ debie biala yɛkulo Gyihova.
8. Duzu a Nyamenle mɔɔ yɛkulo ye kpalɛ la bamaa yɛayɛ a?
8 Saa yɛfa yɛ ahonle, ɛkɛla, nee yɛ adwenle muala yɛkulo Nyamenle a, ɔbamaa yɛ nye abolo yɛazukoa ye Edwɛkɛ ne na yɛavi ahonle muala nu yɛali ye bodane ne mɔ anwo gyima, na yɛava wuluwuluyɛlɛ yɛabɔ edwɛkpa ne mɔɔ fane Belemgbunlililɛ ne anwo la nolo. (Mat. 24:14; Wulo. 12:1, 2) Saa yɛkulo Gyihova amgba a, ɔbamaa yɛabikye ye kpalɛ. (Gye. 4:8) Nɔhalɛ nu, yɛnrɛhola yɛnrɛdia ninyɛne mɔɔ ɔdaye ti ɔwɔ kɛ yɛkulo Nyamenle la. Noko akee, bɛmaa yɛzuzu nuhua ekyi anwo.
9. Duzu ati a ɛkulo Gyihova yɛ Bɔvolɛ nee yɛ Maavolɛ ne ɛ?
9 Gyihova le yɛ Bɔvolɛ nee yɛ Maavolɛ. Pɔɔlo hanle kɛ, “Ye nuhua yɛɛ yɛde na yɛkɔ, yɛba, na yɛnyia ngoane a.” (Gyi. 17:28) Gyihova ɛmaa yɛ azɛlɛ mɔɔ bɛziezie ye kɛnlɛma. (Edw. 115:16) Eza ɔmaa yɛ aleɛ nee ninyɛne gyɛne mɔɔ maa yɛtɛnla ngoane nu la. Ɛhye ati, Pɔɔlo zele awozonle ɛzonlenlɛma mɔɔ ɛnee wɔ Lesetɛla la kɛ, “Tease Nyamenle ne . . . dahuu ɔdua ye ninyɛne kpalɛ mɔɔ ɔyɛ la azo ɔkile ɔ nwo ɔkile bɛ: ɔmaa bɛ ezule, yɛɛ ɛbuhenle ne dwu a ɔmaa bɛ aleɛ na ɔmaa bɛ nye die.” (Gyi. 14:15-17) Asoo tɛ ɛhye ati a ɔwɔ kɛ yɛkulo yɛ Bɔvolɛ Kpole ne nee yɛ Maavolɛ ne mɔɔ ɔkulo yɛ la ɔ?—Nolo. 12:1.
10. Kɛzi ɔwɔ kɛ yɛte nganeɛ wɔ ɛkpɔnedeɛ ne anwo ɛ?
10 Nyamenle baye ɛtane nee ewule mɔɔ Adam ɛmaa yera la ɛkɛ. (Wulo. 5:12) Nɔhalɛ nu, “Nyamenle ɛhile kɛ ɔsi ɔkulo yɛ la, na yemɔ a le kɛ, mɔɔ ɛnee yɛtɛda nwo yɛtɛde ɛtaneyɛlɛma la, Kelaese wule manle yɛ!” (Wulo. 5:8) Yɛkulo Gyihova, ɔboalekɛ yemaa yeyɛ boɛ kɛ saa yɛnu yɛ nwo yɛfi yɛ ɛtane nwo na yɛnyia diedi wɔ Gyisɛse ɛkpɔnelɛ afɔle ne anu a, ɔbava yɛ ɛtane yeahyɛ yɛ.—Dwɔn 3:16.
11, 12. Ndenle boni mɔ azo a Gyihova ɛmaa yɛnyia anyelazo a?
11 Gyihova ‘maa yɛ anyelazo mɔɔ maa yɛnyia anyelielɛ nee anzondwolɛ la.’ (Wulo. 15:13) Anyelazo ne mɔɔ Nyamenle ɛmaa yɛnyia la maa yɛkola yɛgyinla yɛ diedi nwo sɔnea nloa. Menli mɔɔ bɛkpokpa bɛ mɔɔ ‘bɛkɛli nɔhalɛ bɛkɛhɔ ewule nu la, bɛanyia ngoane abɔtile wɔ anwuma.’ (Yek. 2:10) Menli mɔɔ bɛlɛ azɛlɛ ye azo anyelazo mɔɔ bɛbagyinla bɛ munlililɛ nu bɛahɔ awieleɛ la bɛanyia nyilalɛ dahuu wɔ Paladaese ne mɔɔ bara ewiade amuala la anu. (Luku 23:43) Duzu a yɛlɛyɛ ye wɔ anyelazo ɛhye mɔ anwo a? Asoo yɛnnyia anyelielɛ, anzondwolɛ nee ɛhulolɛ yɛmmaa Maavolɛ ne mɔɔ “ɛlolɛdeɛ kpalɛ biala nee ahyɛlɛdeɛ biala mɔɔ di munli la” vi ye la ɔ?—Gye. 1:17.
12 Nyamenle ɛmaa yɛnyia ewudwazo anyelazo. (Gyi. 24:15) Nɔhalɛ nu, yɛ kulovolɛ bie ewule maa yɛdi nyane kpole, noko ɔlua ewudwazo anyelazo ne ati yɛnli “nyane kɛ menli mɔɔ ɛnlɛ anyelazo la.” (1 Tɛs. 4:13) Kɛmɔ Gyihova Nyamenle lɛ ɛlɔlɛ la ati, ɔ kunlu anu a anrɛɛ yedwazo mɔwuamra, titile nɔhavoma, mɔɔ bie a le tenlenenli Dwobu la. (Dwobu 14:15) Saa bɛdwazo mɔwuamra bɛba ngoane nu bieko wɔ azɛlɛ ye azo a, nea kɛzi ɔbayɛ anyelielɛ a! Ɔluakɛ yɛ anwuma Selɛ ne ɛmaa yɛ ewudwazo nwo anyelazo la ati, yɛnyia ɛhulolɛ kpole yɛmaa ye.
13. Duzu a di daselɛ kɛ Nyamenle dwenle yɛ nwo amgba a?
13 Gyihova dwenle yɛ nwo kpalɛ. (Bɛgenga Edwɛndolɛ 34:6, 18, 19; 1 Pita 5:6, 7.) Ɔluakɛ yɛze kɛ yɛ ɛlɔlɛ Nyamenle ne ɛziezie ɔ nwo kɛ ɔbaboa bɛdabɛ mɔɔ bɛdi nɔhalɛ bɛmaa ye dahuu la ati, kɛ ‘ye adidileka mboane’ la, yɛte nganeɛ kɛ yɛlɛ banebɔlɛ. (Edw. 79:13) Bieko, ɛlɔlɛ mɔɔ Nyamenle lɛ maa yɛ la bala ali wɔ mɔɔ ɔbalua Mɛzaya Belemgbunlililɛ ne azo yeayɛ yeamaa yɛ la anu. Mekɛ mɔɔ ye Belemgbunli mɔɔ yekpa ye Gyisɛse Kelaese ɛye basabasayɛlɛ, nzisi, nee amumuyɛ ɛvi ɛkɛ la, alesama mɔɔ bɛyɛ tieyɛ la bɛanyia anzondwolɛ nee asetɛnla kpalɛ wɔ mekɛ mɔɔ ɛnlɛ awieleɛ. (Edw. 72:7, 12-14, 16) Ɛnlie ɛndo nu kɛ anyelazo ɛhye mɔ maa yɛnyia mɔɔ yɛgyinla zo yɛfa yɛ ahonle, yɛ ɛkɛla, yɛ anwosesebɛ, nee yɛ adwenle muala yɛkulo Nyamenle ne mɔɔ ɔdwenle yɛ nwo la ɔ?—Luku 10:27.
14. Nwolɛ adenle mɔɔ sonle bolɛ la boni a Nyamenle ɛva ɛlo yɛ a?
14 Gyihova ɛlo yɛ ɛmaa yɛnyia nwolɛ adenle yɛlɛsonle ye kɛ ye Alasevolɛ. (Aye. 43:10-12) Yɛkulo Nyamenle ɔluakɛ yemaa yɛnyia nwolɛ adenle yɛlɛboa ye tumililɛ ne na yɛamaa menli anyia nɔhalɛ anyelazo wɔ ewiade ɛhye mɔɔ ngyegyelɛ ɛbu nu la anu. Bieko, yɛkola yɛfa diedi nee anwodozo yɛtendɛ ɔboalekɛ yɛlɛbɔ edwɛkpa mɔɔ gyi nɔhalɛ Nyamenle ne mɔɔ ye ɛwɔkɛ kɔsɔɔti ba nu la Edwɛkɛ zo. (Bɛgenga Dwɔhyua 21:45; 23:14.) Nɔhalɛ nu, nyilalɛ nee ninyɛne mɔɔ ɔlua zo yɛkulo Gyihova la zonle dɔɔnwo. Noko kɛzi yɛkile kɛ yɛkulo ye ɛ?
15. Saa yɛsukoa Nyamenle Edwɛkɛ ne na yɛdi zo a kɛzi ɔbaboa yɛ ɛ?
15 Yɛmaa yɛ nye bolo yɛsukoa Nyamenle Edwɛkɛ ne na yɛdi zo. Yɛyɛ ɛhye a ɔkile kɛ yɛkulo Gyihova na yɛkpondɛ kɛ ye edwɛkɛ ne amgba yɛ ‘wienyi wɔ yɛ adenle nu.’ (Edw. 119:105) Saa yɛwɔ anwongyelelɛ nu a, yɛbahola yɛanyia arɛlekyekyelɛ yɛavi ɛwɔkɛ ɛhye anu: “O Nyamenle, ɛmkpo ahonle mɔɔ le bɛlɛvo na yenlu ɔ nwo la.” “O [Gyihova], wɔ ɛhulolɛ kpundii ne zɔle me. Saa adwenleadwenle bo me nwo zo a, ɛkyekye me rɛle ɛmaa medi fɛlɛko.” (Edw. 51:17; 94:18, 19) Gyihova se bɛdabɛ mɔɔ bɛnwu amaneɛ la anwunvɔne, zɔhane ala a Gyisɛse noko se menli anwunvɔne a. (Aye. 49:13; Mat. 15:32) Baebolo ɛzukoalɛ maa yɛnwu kɛzi Gyihova dwenle yɛ nwo na ɔkulo yɛ la na ɔmaa yɛdayɛ noko yɛkulo ye bie.
16. Kɛzi nzɛlɛlɛ mɔɔ yɛyɛ ye dahuu la kola maa ɛhulolɛ mɔɔ yɛlɛ yɛmaa Nyamenle la yɛ kpole ɛ?
16 Sɛlɛ Nyamenle dahuu. Yɛ nzɛlɛlɛ maa yɛbikye ‘nzɛlɛlɛ Tievolɛ’ ne kpalɛ. (Edw. 65:2) Saa yɛnwu kɛ Nyamenle ɛlɛbua yɛ nzɛlɛlɛ a, ɛhulolɛ mɔɔ yɛlɛ yɛmaa ye la yɛ kpole. Kɛ neazo la, bie a yɛnwu ye kɛ ɔnrɛmaa sɔnea mɔɔ yɛnrɛhola ɔ nloa gyinla la ɛnrɛdo yɛ ɛlɛ. (1 Kɔl. 10:13) Saa adwenleadwenle tɔ yɛ nwo na yɛbodo yɛsɛlɛ Gyihova a, yɛbahola yɛanyia “Nyamenle anzonudwolɛ ne” mɔɔ tɛla biala la. (Fel. 4:6, 7) Ɔdwu mekɛ ne bie a, yɛbahola yɛayɛ nzɛlɛlɛ wɔ yɛ ti anu—kɛmɔ Nihɛmaya yɛle la—na ɔnwunle kɛ bɛbuale. (Nih. 2:1-6) Saa yɛyɛ “nzɛlɛlɛ dahuu” na yɛnwu kɛ Gyihova tie yɛ a, ɛhulolɛ mɔɔ yɛlɛ yɛmaa ye la yɛ kpole, na zɔhane ala a anwodozo mɔɔ yɛlɛ kɛ ɔbamaa yɛagyinla yɛ diedi nwo sɔnea bieko anloa la noko yɛ kpole a.—Wulo. 12:12.
17. Saa yɛkulo Nyamenle a, kɛzi yɛbabu debiezukoalɛ ɛhɔlɛ ɛ?
17 Maa ɔyɛ wɔ subane kɛ ɛbahɔ Keleseɛnema ayia, maanzinli, nee maangyeba nyianu. (Hib. 10:24, 25) Yizilayɛma yiale nu zukoale Gyihova anwo debie amaa bɛazulo ye na bɛali ye Mɛla zo. (Mɛla 31:12) Saa yɛkulo Nyamenle kpalɛ a, ye ɛhulolɛdeɛ ɛyɛlɛ ɛnrɛyɛ adesoa. (Bɛgenga 1 Dwɔn 5:3.) Yemɔti, ɔnle kɛ yɛmaa debie biala maa yɛbu yɛ nye yɛgua debiezukoalɛ ɛhɔlɛ zo ɛlɛ. Yɛngulo kɛ debie biala bamaa yɛaminli yɛ alumua ɛhulolɛ ne mɔɔ yɛnyianle yɛmanle Gyihova la.—Yek. 2:4.
18. Ɛhulolɛ mɔɔ yɛlɛ yɛmaa Nyamenle la ka yɛ maa yɛyɛ duzu wɔ edwɛkpa ne anwo?
18 Fa wuluwuluyɛlɛ bɔ “nɔhalɛ ne mɔɔ fane Edwɛkpa ne anwo” la nolo. (Gal. 2:5) Ɛhulolɛ mɔɔ yɛlɛ yɛmaa Nyamenle la maa yɛbɔ ye kulovolɛ Ralɛ ne Mɛzaya Belemgbunlililɛ ne mɔɔ ‘ɔbali konim yeamaa nɔhalɛ ne’ wɔ Amagɛdɔn la nolo. (Edw. 45:4; Yek. 16:14, 16) Nea kɛzi ɔyɛ anyelielɛ kɛ yɛlɛnyia ɛdoavolɛyɛlɛ gyima ne anu kyɛfoa, ɔlua menli mɔɔ yɛlɛboa bɛ yɛamaa bɛazukoa Nyamenle ɛhulolɛ ne nee ye ewiade fofolɛ ne mɔɔ yeva yebɔ ɛwɔkɛ anwo debie la azo a!—Mat. 28:19, 20.
19. Duzu ati a ɔwɔ kɛ yɛkile anyezɔlɛ wɔ ngyehyɛleɛ mɔɔ Gyihova ɛyɛ kɛ bɛnlea ye mboane ne la anwo a?
19 Kile ngyehyɛleɛ mɔɔ Nyamenle dua zo nea ye mboane ekpunli ne azo la anwo anyezɔlɛ. (Gyi. 20:28) Gyihova mɔɔ ɔdwenle yɛ boɛyɛlɛ nwo dahuu la ɛmaa yɛ asafo nu mgbanyima. Mgbanyima ne mɔ anu ko biala “bayɛ kɛ ɛvealeka, bodane bɔne mɔɔ bɛfea nu wɔ anwoma anzɛɛ ahumudulɛ kpole nu la. Bɛbayɛ kɛ azudenle wɔ ɛleka mɔɔ le resee, bodane kpole bie alubo wɔ azɛlɛ mɔɔ mbaka ɛnle zo la azo.” (Aye. 32:1, 2) Saa ahumu anzɛɛ anwoma mɔɔ ɔ nloa yɛ ɛyɛyɛlɛ la ɛlɛtu na yɛnyia feabelɛ a, nea kɛzi yɛ nye die a! Saa yɛlua ewia mɔɔ ɛlɛtea kpalɛ la anu, na yɛnyia bodane bie alubo bo yɛfea a, yɛ nye die kpalɛ. Ɛrɛlɛdendɛ ɛhye maa yɛnwu kɛ mgbanyima ne mɔ boa yɛ yɛɛ bɛbɔ yɛ nwo bane wɔ yɛ Nyamenle ɛzonlenlɛ nu. Saa yɛtie bɛdabɛ mɔɔ bɛli yɛ ti la a, ɛnee ɔkile kɛ yɛ nye sɔ ‘menli ne mɔɔ yeva bɛ yeyɛ ahyɛlɛdeɛ yemaa aleɛabo amra la,’ yɛɛ ɔdi ɛhulolɛ mɔɔ yɛlɛ yɛmaa Nyamenle nee Kelaese mɔɔ ɔle asafo ne Ati la anwo daselɛ.—Ɛfɛ. 4:8; 5:23; Hib. 13:17.
20. Saa ɛkulo Nyamenle a, kɛzi ɛbava Gyemise 1:22-25 wɔali gyima ɛ?
20 Saa ɛ nee Gyihova lɛ agɔnwolɛvalɛ kpalɛ a, ɛbava edwɛkɛ ne ‘wɔabɔ wɔ ɛbɛla, na ɛnrɛdie ye mgbane ala.’ (Bɛgenga Gyemise 1:22-25.) Awie mɔɔ ‘fa edwɛkɛ ne bɔ ye ɛbɛla la’ lɛ diedi mɔɔ maa ɔfa mɔdenlebɔlɛ ɔyɛ daselɛlilɛ gyima ne la, na ɔmaa mualɛ wɔ debiezukoalɛ bo. Ɔluakɛ ɛkulo Nyamenle la ati, ɛbali Gyihova mɛla ne mɔɔ “di munli” la azo, yemɔ a le debie mɔɔ ɔkpondɛ yeavi wɔ ɛkɛ a.—Edw. 19:7-11.
21. Duzu a yɛbava nzɛlɛlɛ mɔɔ vi ahonle nu la yɛado nwo a?
21 Gyihova Nyamenle anwo ɛhulolɛ bamaa wɔava wɔ nzɛlɛlɛ wɔado ɔ nyunlu dahuu. Ɔda ali kɛ, mekɛ mɔɔ edwɛndolɛnli Devidi twe adwenle ahɔ ɛyɛlɛ evuanlɛ ne mɔɔ ɛnee bɛyela ye wɔ Mɛla ngyekyeleɛ ne abo azo la, ɔhanle kɛ: “Maa me nzɛlɛlɛ ɛyɛ kɛ ɛyɛlɛ evuanlɛ wɔ ɛ nyunlu [Gyihova], na fa me sa mɔɔ memaa ye zo la kɛ nɔsolɛ azubɔlɛ.” (Edw. 141:2; Ade. 30:7, 8) Ɔrɛla ye kɛ wɔ modolɛ, ayɛlɛyelɛ nee moyɛlɛ nzɛlɛlɛ mɔɔ ɛfi mɛlɛbɛnwoaze nee ahonle nu ɛyɛ la bayɛ kɛ ɛyɛlɛ evuanlɛ mɔɔ ɔle nzɛlɛlɛ mɔɔ Nyamenle die to nu anwo sɛkɛlɛneɛ la.—Yek. 5:8.
22. Ɛhulolɛ boni a yɛbazuzu nwolɛ bieko a?
22 Gyisɛse hanle kɛ ɔwɔ kɛ yɛkulo Nyamenle nee yɛ gɔnwo. (Mat. 22:37-39) Kɛmɔ yɛbanwu ye wɔ subane ɛhye mɔɔ yɛbazuzu nwo bieko anu la, ɛhulolɛ mɔɔ yɛlɛ yɛmaa Gyihova nee ye ngyinlazo ne mɔ la baboa yɛ yeamaa yɛ nee awie mɔ ali ye boɛ, na yɛala ɛhulolɛ ali yɛahile yɛ gɔnwo.
“[Mɛla ne] mɔɔ tɔ zo nwiɔ la le kɛ ɛhendeɛ ne la, ɔse: Kulo ɛ gɔnwo kɛ ɛdawɔ ɛ nwo.”—MAT. 22:39.
1, 2. (a) Gyisɛse hanle kɛ mɛla titile mɔɔ tɔ zo nwiɔ wɔ Mosisi Mɛla ne anu la a le boni? (b) Edwɛkɛmiza boni mɔ a yɛbazuzu nwo a?
FALASINLI bie sɔ Gyisɛse anlea la, ɔbizale ye kɛ: “Kilehilevolɛ, Mɛla ne boni a le titile kpalɛ kpalɛ a?” Kɛmɔ yɛnwunle ye wɔ edwɛkɛ ne mɔɔ lumua anu la, Gyisɛse buale ye kɛ, “mɛla titile kpalɛ mɔɔ hyia” la a le: “Fa wɔ ahonle muala, wɔ ɛkɛla muala, nee wɔ adwenle muala kulo Awulae wɔ Nyamenle ne.” Gyisɛse doale zo kɛ: “Mɔɔ tɔ zo nwiɔ la le kɛ ɛhendeɛ ne la, ɔse: Kulo ɛ gɔnwo kɛ ɛdawɔ ɛ nwo.”—Mat. 22:34-39.
2 Gyisɛse hanle kɛ yɛhulo yɛ gɔnwo kɛmɔ yɛkulo yɛ nwo la. Ɛhye ati, ɔhyia kɛ yɛbiza yɛ nwo kɛ: Yɛ gɔnwo a le nwane? Kɛzi yɛda ɛhulolɛ ali yɛkile yɛ gɔnwo ɛ?
3, 4. (a) Ɛrɛlɛ boni a Gyisɛse vale yele edwɛkɛmiza: “Me gɔnwo a le nwane” anloa a? (b) Kɛzi Samɛleanli ne boale nrenya ne mɔɔ bɛwuale ye, bɛbole ye, na ɛnee ɔwɔ ngoane nee ewule avinli la ɛ? (Nea mɔlebɛbo nvoninli ne.)
3 Bie a yɛbazuzu kɛ awie mɔɔ de bikye yɛ mɔɔ ɔbaboa yɛ la yemɔ yɛɛ ɔle yɛ gɔnwo a. (Mrɛ. 27:10) Noko bɛmaa yɛzuzu mɔɔ Gyisɛse hanle wɔ mekɛ mɔɔ nrenya bie mɔɔ bu ɔ nwo tenlenenli bizale ye kɛ: “Me gɔnwo a le nwane?” la anwo. Mekɛ mɔɔ Gyisɛse bua ye la, ɔbule ɛrɛlɛ ne mɔɔ fane Samɛleanli agɔnwolɛ kpalɛ ne anwo la. (Bɛgenga Luku 10:29-37.) Yɛ nye la kɛ Yizilayɛnli ɛsɔfo nee Livaenli bala bɛ nwo ali kɛ agɔnwolɛ kpalɛma wɔ mekɛ mɔɔ bɛnwunle nrenya ne mɔɔ bɛwua ye, bɛbo ye, na ɔwɔ ngoane nee ewule avinli la. Noko, bɛbule ahane bɛhɔle, bɛanyɛ ɛhwee bɛammaa ye. Samɛleanli bie—awie mɔɔ vi maanle mɔɔ bɛdi Mosisi Mɛla ne azo anu noko Dwuuma ɛmbu bɛ bie la boale nrenya ne.—Dwɔn 4:9.
4 Samɛleanli agɔnwolɛ kpalɛ ne vale nwole nee nwanye guale nrenya ne nganlɛ ne anu kɛ ɔyɛ ye ayile. Dwɛtɛ fufule nwiɔ anzɛɛ etaku mɔtwɛ ne mɔɔ ɔvale ɔgyakyile nyɛvolɛ sua menle ne la le kenle nwiɔ gyima nwo ahatualɛ. (Mat. 20:2) Yemɔti, ɔnyɛ se kɛ ɛbanwu ahenle mɔɔ ɛnee ɔle nrenya ne mɔɔ bɛbodale ye la agɔnwo la. Gyisɛse ɛrɛlɛ ne maa yɛnwu kɛ ɔwɔ kɛ yɛda anwunvɔnezelɛ nee ɛlɔlɛ ali yɛkile yɛ gɔnwo.
5. Kɛzi Gyihova azonvolɛ lale ɛlɔlɛ mɔɔ bɛlɛ bɛmaa bɛ gɔnwo mɔ la ali wɔ esiane bie mɔɔ zile kenlensa ye la anu ɛ?
5 Ɔyɛ se kɛ yɛbanyia menli mɔɔ se anwunvɔne kɛ Samɛleanli agɔnwolɛ kpalɛ ne la. Edwɛkɛ ɛhye le nɔhalɛ titile wɔ “awieleɛ mekɛ” ɛhye mɔɔ menli dɔɔnwo ɛnlɛ ɛlɔlɛ, bɛ ti yɛ se, na bɛkyi kpalɛyɛlɛ la anu. (2 Tem. 3:1-3) Kɛ neazo la, saa esiane si a, ɔbahola yeava ngyegyelɛ yeara. Bɛmaa yɛzuzu mɔɔ zile New York City wɔ October 2012 awieleɛ wɔ mekɛ mɔɔ Hurricane Sandy ne zile la anwo. Nwule hɔle sua ne ɛleka bie mɔɔ ninyɛne dɔɔnwo zɛkyele wɔ ɛkɛ mɔɔ ɛnee bɛnlɛ kɛnlaneɛ na wuluwulu nee ninyɛne dɔɔnwo ɛlɛgyegye bɛ la anwo zo. Noko wɔ ɛleka ko ne ala, Gyihova Alasevolɛ yɛle ngyehyɛleɛ boale bɛ nwo ngoko nee awie mɔ. Keleseɛnema yɛ ninyɛne ɛhye mɔ ɔluakɛ bɛkulo bɛ gɔnwo. Ndenle fofolɛ mɔɔ bɛdua zo bɛda agɔnwolɛ ɛlɔlɛ ali la bie mɔ a le boni?
6. Kɛzi yɛ edwɛkɛhanlɛ gyima ne kola maa yɛyɛ agɔnwolɛ kpalɛ ɛ?
6 Yɛfa sunsum nu moalɛ yɛmaa. Yɛyɛ ɛhye ɔlua “Nyamenle Edwɛkɛ ne” mɔɔ kyekye yɛ rɛle mɔɔ yɛtwe menli adwenle yɛkɔ zo la azo. (Wulo. 15:4) Nɔhalɛ, yɛdua Baebolo ne anu nɔhalɛ ne mɔɔ yɛbɔ ye nolo la azo yɛda yɛ nwo ali kɛ yɛle agɔnwolɛ kpalɛ. (Mat. 24:14) Nea nwolɛ adenle kpole mɔɔ yɛnyia kɛ yɛlɛbɔ Belemgbunlililɛ edwɛkɛ ne mɔɔ vi ‘Nyamenle mɔɔ maa anyelazo’ ɛkɛ la nolo a!—Wulo. 15:13.
7. Mɛla Kpalɛ ne a le boni, na saa yɛdi zo a nyilalɛ boni a yɛnyia a?
7 Di Mɛla Kpalɛ ne azo. Gyisɛse hilele mɛla ɛhye anu wɔ edwɛkɛ mɔɔ ɔhanle ye wɔ ye Boka Zo Ɛdendɛlɛ ne anu la anu: “Mɔɔ bɛkpondɛ kɛ menli yɛ maa bɛ la, bɛdabɛ noko bɛyɛ zɔhane ala bɛmaa bɛ. Mosisi mɛla ne nee Nyamenle kpɔmanvolɛma ngilehilelɛ ne kɛ kɔ ye la ɛne.” (Mat. 7:12) Saa yɛ nee menli di ye kɛmɔ Gyisɛse hanle la a, ɛnee yɛlɛdi “Mosisi mɛla ne” (Mɔlebɛbo kɔdwu Mɛla ne) nee “Nyamenle kpɔmanvolɛma ngilehilelɛ” (Hibulu Ngɛlɛlera ne anu ngapezoma mbuluku) ne azo. Mbuluku ɛhye mɔ maa yɛnwu ye wienyi kɛ Nyamenle yila bɛdabɛ mɔɔ bɛkulo bɛ gɔnwo mɔ la. Kɛ neazo la, Gyihova luale Ayezaya anwo zo hanle kɛ: “Bɛli pɛlepɛle na bɛbɔ tenlene ɛbɛla . . . Nyilalɛ ɛha sonla ne mɔɔ yɛ ɛhye la.” (Aye. 56:1, 2) Gyihova ɛyila yɛ ɔluakɛ yɛ nee yɛ gɔnwo mɔ di ye wɔ ɛlɔlɛ nee tenlene adenle zo.
8. Kɛmɔti a ɔwɔ kɛ yɛkulo yɛ agbɔvolɛma ɛ, na saa yɛyɛ zɔ a duzu a kola fi nu ba a?
8 Kulo wɔ kpɔvolɛma. Gyisɛse zele bɛ kɛ, “Bɛde kɛ bɛhanle kɛ, ‘Kulo ɛ gɔnwo mɔ na kpɔ wɔ kpɔvolɛma.’ Noko mame, mese: Bɛhulo bɛ kpɔvolɛma na bɛzɛlɛ bɛmaa bɛdabɛ mɔɔ bɛyɛ bɛ kpɔdekpɔde la, amaa bɛayɛ bɛ Ze mɔɔ wɔ anwuma la amra.” (Mat. 5:43-45) Ɛzoanvolɛ Pɔɔlo lale adwenle ko ne ala ali ɔhanle kɛ: “Saa ɛhɔne ɛlɛku wɔ kpɔvolɛ a, maa ye aleɛ ɔli; saa nzuhɔne ɛlɛku ye a, maa ye nzule ɔnlo.” (Wulo. 12:20; Mrɛ. 25:21) Ɛnee ɔwɔ Mosisi Mɛla ne anu kɛ saa awie kpɔvolɛ bie ayɛmoa ka adesoa bo a, ɔwɔ kɛ ɔboa ye ɔmaa ɔye ye. (Ade. 23:5) Ɛnee ɛhye ɛyɛlɛ bamaa menli mɔɔ ɛnga la abɔ nu. Ɔlua ɛlɔlɛ mɔɔ Keleseɛnema da ye ali la ati, yɛ agbɔvolɛ dɔɔnwo ɛhakyi adwenle mɔɔ bɛlɛ ye yɛ nwo la. Saa yɛkulo yɛ agbɔvolɛ—bɔbɔ bɛdabɛ mɔɔ bɛyɛ yɛ kpɔdekpɔde la—na bɛ nuhua bie mɔ ba nɔhalɛ ne anu a, nea kɛzi yɛ nye balie a!
9. Duzu a Gyisɛse hanle ye wɔ anzondwolɛ ɛkpondɛlɛ nwo a?
9 “Bɛbɔ mɔdenle kɛ bɛ nee menli kɔsɔɔti kɛdɛnla anzonudwolɛ nu.” (Hib. 12:14) Yɛ mediema diedima noko boka menli ɛhye mɔ anwo, ɔluakɛ Gyisɛse hanle kɛ: “Saa ɛkɔ kɛ ɛkabɔ azu na ɛkakye ye wɔ azu ɛkponle ne anyunlu ɛkɛ ne kɛ ɛ nee ɛ diema bie lɛ edwɛkɛ a, gyakyi wɔ azubɔdeɛ ne wɔ azukponle ne anyunlu ɛkɛ ne; dumua kɔ ɛ nee ɛ diema ne bɛbɔ bɛ avinli, na akee sia babɔ wɔ azu ne maa Nyamenle.” (Mat. 5:23, 24) Saa yɛkulo yɛ mediema na yɛdumua yɛyɛ debie mɔɔ kile kɛ yɛkpondɛ anzondwolɛ a, Nyamenle bayila yɛ.
10. Duzu ati a ɔnle kɛ yɛtendɛ yɛtia awie mɔ wɔ mekɛ mɔɔ bɛkɛvo la ɛ?
10 Mmakpondɛ awie mɔ anwo nvonleɛ. Gyisɛse hanle kɛ: “Bɛmmabua awie mɔ ndɛne na Nyamenle ambua bɛ ndɛne, ɔboalekɛ ndɛne mɔɔ bɛkɛva bɛkɛbua awie mɔ la yɛɛ Nyamenle bava abua bɛdabɛ noko a, yɛɛ mɔɔ bɛkɛzuzu bɛkɛmaa awie la yɛɛ bɛbanyia ye a. Duzu ati a ɛnwu mumunli mɔɔ la ɛ diema anye zo, na ɛndwenle dubinli ne mɔɔ la ɛ nye zo la anwo ɛ? Anzɛɛ duzu ati yɛɛ ɛse ɛ diema kɛ, ‘Mebodo wɔ, maa menye ɛ nye zo mumunli ne’, wɔ mekɛ mɔɔ dubinli la ɛdawɔ mumua ne ɛ nye zo la ɛ? Wɔmɔ nabalabanli! Dumua ye dubinli ne mɔɔ la ɛ nye zo la na wɔanwu debie kpalɛ, na wɔahola wɔaye mumunli ne mɔɔ la ɛ diema ne anye zo la.” (Mat. 7:1-5) Ezukoalɛdeɛ mɔɔ wɔ edwɛkɛ ɛhye anu la a le kɛ saa awie mɔ fo a ɔnle kɛ yɛtendɛ yɛtia bɛ ɔluakɛ yɛdayɛ noko yɛfo.
11, 12. Adenle titile mɔɔ yɛdua zo yɛkile kɛ yɛkulo yɛ gɔnwo mɔ la a le boni?
11 Yɛkulo kɛ yɛkile yɛ gɔnwo mɔ anwo ɛlɔlɛ wɔ adenle titile bie azo. Yɛka Belemgbunlililɛ ne anwo edwɛkpa ne yɛkile menli kɛmɔ Gyisɛse yɛle la. (Luku 8:1) Gyisɛse manle ye ɛdoavolɛma gyima kɛ “bɛmaa menli ɛrayɛ [ye] ɛdoavolɛma.” (Mat. 28:19, 20) Yɛbɔ mɔdenle yɛboa yɛ gɔnwo yɛmaa ɔfi adenle kpolomgbolo ne mɔɔ kɔ ɛzɛkyelɛ nu la azo na ɔdua anuhɔlɛ ɛdenraa ne mɔɔ kɔ ngoane nu la azo yɛfa yɛdi mɛla ɛhye azo. (Mat. 7:13, 14) Kpolerazulɛ biala ɛnle nwolɛ kɛ Gyihova yila mɔdenlebɔlɛ zɛhae azo.
12 Yɛboa menli yɛmaa bɛnwu bɛ sunsum nu ngyianlɛ kɛmɔ Gyisɛse yɛle la. (Mat. 5:3) Yɛbɔ mɔdenle yɛka ‘Nyamenle Edwɛkpa ne’ yɛkile bɛdabɛ mɔɔ bɛnwu bɛ sunsum nu ngyianlɛ la. (Wulo. 1:1) Menli mɔɔ tie Belemgbunlililɛ edwɛkpa ne la dua Gyisɛse Kelaese anwo zo nee Nyamenle nyia agɔnwolɛvalɛ. (2 Kɔl. 5:18, 19) Yɛdua edwɛkpa ne mɔɔ yɛbɔ ye nolo la azo yɛkile kɛ yɛkulo yɛ gɔnwo mɔ wɔ adenle mɔɔ anwo hyia kpalɛ la azo.
13. Kɛzi ɛte nganeɛ wɔ nwolɛ adenle mɔɔ wɔnyia ye kɛ Belemgbunlililɛ ne nolobɔlɛnli la ɛ?
13 Saa yɛyɛ siakɔkpɔla nee sua nu Baebolo ɛzukoalɛ mɔɔ fɛta na yɛboa menli yɛmaa bɛbɔ ɛbɛla mɔɔ ɔ nee Nyamenle tenlene ngyinlazo ne mɔ yia la a, yɛ nye die. Ɛhye maa yɛnwu nzenzaleɛ wɔ Baebolo sukoavo ne ɛbɛlabɔlɛ nu. (1 Kɔl. 6:9-11) Saa yɛnwu kɛ Nyamenle ɛboa ‘nuhua ne mɔɔ ɔwɔ kɛ bɛmaa bɛ ngoane mɔɔ ɛnlɛ awieleɛ,’ yemaa bɛyɛ nzenzaleɛ mɔɔ fɛta na bɛrayɛ ɔ gɔnwo mɔ a, ɔmaa yɛ nye die kpalɛ. (Gyi. 13:48) Bɛ nuhua dɔɔnwo fa anyelielɛ sie bɛsanudolɛ bo zo, na bɛfa yɛ anwuma Selɛ ne anu anwodozo bɛsie adwenleadwenle bo zo. Nea kɛ ɔsi ɔle kɛnlɛma kɛ yɛbanwu anyuhɔlɛ mɔɔ fofolɛma ɛhye mɔ ɛlɛnyia la ɛ! Asoo ɛnlie ɛndo nu kɛ ɔle nyilalɛ kɛ yɛbala ɛlɔlɛ ali yɛahile yɛ gɔnwo mɔ wɔ adenle titile ɛhye azo kɛ Belemgbunlililɛ ne nolobɔlɛma ɔ?
14. Kɛmɔ 1 Kɔlentema 13:4-8 ka la, kɛzi ɛbava wɔ edwɛkɛ wɔahilehile ɛlɔlɛ nu ɛ?
14 Saa yɛfa mɔɔ Pɔɔlo hɛlɛle ye wɔ ɛlɔlɛ nwo la yɛdi gyima dahuu a, ɔbade ngyegyelɛ dɔɔnwo azo, ɔbamaa yɛ nye alie, na Nyamenle ayila yɛ. (Bɛgenga 1 Kɔlentema 13:4-8.) Bɛmaa yɛzuzu mɔɔ Pɔɔlo hanle vanenle ɛlɔlɛ nwo nee kɛzi ɔwɔ kɛ yɛfa yɛdi gyima la anwo sikalɛ.
15. (a) Duzu ati a ɔwɔ kɛ yɛnyia abotane na yɛyɛ atiakunlukɛnlɛma ɛ? (b) Duzu ati a ɔnle kɛ yɛyɛ anyebolo nee anwomemaazo ɛ?
15 “Ɛhulolɛ lɛ abotane, ɔ ti akunlu le kɛnlɛma.” Kɛmɔ yɛnli munli noko Nyamenle nee yɛ di ye wɔ abotane nee atiakunlukɛnlɛma nu la, zɔhane ala a ɔwɔ kɛ yɛdayɛ noko yɛyɛ yɛmaa yɛ mediema mɔɔ bɛkɛvo yɛ, bɛkɛha edwɛkɛ mɔɔ bɛandwenle nwo, anzɛɛ bɛambu yɛ la a. “Ɛhulolɛ ɛnle anyebolo,” yemɔti saa yɛlɛ nɔhalɛ ɛlɔlɛ a, yɛ nye ɛnrɛbolo yɛ mediema ninyɛne anzɛɛ nwolɛ adenle mɔɔ bɛnyia ye wɔ asafo ne anu la. Bieko, saa yɛlɛ ɛlɔlɛ a, yɛnrɛdu yɛ nwo anzɛɛ yɛnrɛmemaa yɛ nwo zo. Yeanyɛ boɛ fee la, “adubɛnwo nee mgbanyizonle ɛyɛlɛ le amumuyɛnli kɛnlaneɛ, yɛɛ bɛle ɛtane.”—Mrɛ. 21:4.
16, 17. Kɛ ɔkɛyɛ na yɛali edwɛkɛ ne mɔɔ wɔ 1 Kɔlentema 15:5, 6 la azo ɛ?
16 Ɛlɔlɛ bamaa yɛala subane ngɛnlɛma ali yɛahile yɛ gɔnwo mɔ. Yɛnrɛbɔ adalɛ, yɛnrɛwua, anzɛɛ yɛnrɛyɛ debie biala mɔɔ tia Gyihova mɛla nee ye ngyinlazo la. Ɛlɔlɛ eza ɛnrɛmaa yɛnrɛdwenle yɛ ngomekye yɛ boɛyɛlɛ nwo, emomu, yɛbadwenle yɛ gɔnwo mɔ noko ɛdeɛ nwo.— Fel. 2:4.
17 Nɔhalɛ ɛlɔlɛ ɛmmaa sonla ɛnva ɛya ndɛndɛ yɛɛ “ɔmbu ɛtane nwo mgbonda,” kɛ asɛɛ debie biala mɔɔ menli yɛ tia yɛ la, yɛyɛ nwolɛ kɛlɛtokɛ la. (1 Tɛs. 5:15) Saa yɛfa menli nwo edwɛkɛ yɛsie yɛ nu a, yɛnrɛhola yɛnrɛzɔ Nyamenle anye, emomu, ɔbayɛ kɛ asɛɛ yɛlɛto senle mɔɔ kola yela yɛ nee awie mɔ la. (Sɛlɛ. 19:18) Ɛhulolɛ mɔɔ yɛlɛ la maa yɛdi fɛlɛko wɔ mɔɔ le nɔhalɛ la anwo, noko “ɛhulolɛ anye ɛnlie ninyɛndane nwo” bɔbɔ saa awie mɔɔ kpɔ yɛ la ɛlɛnwu amaneɛ a, yɛ nye ɛnlie nwo.—Bɛgenga Mrɛlɛbulɛ 24:17, 18.
18. Duzu a yɛsukoa ye wɔ ɛlɔlɛ nwo wɔ 1 Kɔlentema 13:7, 8 ne anu a?
18 Akee suzu Pɔɔlo ɛlɔlɛ ngilenu ne ndoazo ne anwo nea. Ɔhanle kɛ ɛhulolɛ “ɛmkpo aze ɛlɛ.” Saa awie fo yɛ na ɔsɛlɛ fakyɛ a, ɛlɔlɛ ka yɛ maa yɛfa yɛkyɛ ye. Ɛlɔlɛ lɛ “diedi” wɔ debie biala mɔɔ wɔ Nyamenle Edwɛkɛ ne anu la anu, na ɔmaa yɛkile sunsum nu aleɛ mɔɔ yɛnyia ye dahuu la anwo anyezɔlɛ. Ɛlɔlɛ lɛ edwɛkɛ biala mɔɔ wɔ Baebolo ne anu la anwo “anyelazo” yɛɛ ɔmaa yɛka yɛ anyelazo ne yɛkile awie mɔ. (1 Pita 3:15) Akee saa yɛwɔ tɛnlabelɛ mɔɔ anu yɛ se la anu a, yɛyɛ asɔne na yɛnyia anyelazo kɛ ninyɛne bayɛ boɛ. Ɛhulolɛ “abotane bo ɛndu ɛlɛ” wɔ mekɛ mɔɔ awie mɔ a ɛvo yɛ, bɛlɛyɛ yɛ kpɔdekpɔde, anzɛɛ yɛwɔ sɔnea ngakyile nu bɔbɔ la. Eza noko “ɛhulolɛ ɛmbɔ aze ɛlɛ.” Alesama mɔɔ yɛ tieyɛ la bɛala subane ɛhye ali dahuu.
19, 20. Baebolo nu folɛdulɛ boni a ɔwɔ kɛ ka yɛ maa yɛkɔ zo yɛkulo yɛ gɔnwo a?
19 Saa yɛfa Baebolo nu folɛdulɛ yɛyɛ gyima a, yɛbahulo yɛ gɔnwo mɔ dahuu. Ɛlɔlɛ ɛhye maa yɛkulo menli kɔsɔɔti, ɔnva nwo ɛleka mɔɔ bɛvi la. Eza ɔwɔ kɛ yɛkakye kɛ Gyisɛse zele yɛ kɛ: “Kulo ɛ gɔnwo kɛ ɛdawɔ ɛ nwo.” (Mat. 22:39) Nyamenle nee Kelaese kulo kɛ yɛkulo yɛ gɔnwo mɔ. Saa yɛnnwu mɔɔ ɔwɔ kɛ yɛyɛ ye wɔ edwɛkɛ bie mɔɔ kɛra yɛ nee yɛ gɔnwo mɔ avinli la anwo a, bɛmaa yɛlua asɔneyɛlɛ zo yɛzɛlɛ Nyamenle sunsum nwuanzanwuanza ne adehilelɛ. Ɛhye mɔɔ yɛbayɛ la bamaa yɛanyia Gyihova nyilalɛ na yɛayɛ yɛ ninyɛne wɔ ɛlɔlɛ nu.—Wulo. 8:26, 27.
20 Eza bɛfɛlɛ mɛla ne mɔɔ bɛva bɛmaa yɛ kɛ yɛhulo yɛ gɔnwo kɛ yɛ nwo la “Belemgbunlililɛ ne anwo mɛla.” (Gye. 2:8) Mɔɔ Pɔɔlo hanle Mosisi Mɛla ne bie mɔ anwo edwɛkɛ wiele la, ɔdoale zo kɛ: “Mɛla ne . . . mɔɔ ɛha la amuala, bɛbɔ ye kpɔkɛ ko kɛ, ‘Kulo ɛ gɔnwo kɛ ɛdawɔ ɛ nwo.’ Saa ɛlɛ ɛhulolɛ a, ɛnrɛyɛ ɛ gɔnwo ɛtane. Yemɔti ɛhulolɛ a sɔ Mosisi mɛla ne amuala anloa a.” (Wulo. 13:8-10) Ɛhye ati, ɔwɔ kɛ yɛkɔ zo yɛkulo yɛ gɔnwo mɔ mekɛ biala.
21, 22. Duzu ati a ɔwɔ kɛ yɛkulo Nyamenle nee yɛ gɔnwo mɔ ɛ?
21 Mekɛ mɔɔ yɛlɛdwenledwenle deɛmɔti ɔwɔ kɛ yɛkulo yɛ gɔnwo mɔ anwo la, ɔbayɛ kpalɛ kɛ yɛbahakye Gyisɛse edwɛkɛ ɛhye mɔɔ ɔhanle ye wɔ ɔ Ze anwo la: “Ɔmaa ye ezule tɔ na ye ewia fi maa ɛtanevolɛma nee kpalɛyɛlɛma amuala.” (Mat. 5:43-45) Saa yɛ gɔnwo mɔ le tenlenema anzɛɛ bɛnle tenlenema bɔbɔ a, ɔwɔ kɛ yɛkulo bɛ. Kɛmɔ yɛnwu ye la, adenle titile ko mɔɔ yɛdua zo yɛyɛ ɛhye la a le kɛ yɛbaha Belemgbunlililɛ edwɛkɛ ne yeahile bɛ. Saa bɛdie edwɛkpa ne bɛdi a nea nyilalɛ ngakyile mɔɔ bɛbanyia a!
22 Yɛlɛ ndelebɛbo kpalɛ dɔɔnwo mɔɔ ɔdaye ti ɔwɔ kɛ yɛkulo Gyihova a. Eza yɛlɛ ndenle dɔɔnwo mɔɔ yɛkola yɛdua zo yɛkulo yɛ gɔnwo mɔ a. Saa yɛkulo Nyamenle nee yɛ gɔnwo mɔ a, ɛnee yɛlɛda ye ali kɛ yɛbu edwɛkɛ ne mɔɔ Gyisɛse hanle la. Mɔɔ tɛla biala la, ɛnee yɛlɛyɛ mɔɔ sɔ yɛ anwuma Selɛ, Gyihova anye la.
Wɔgenga Ɛzinzalɛ Arane mɔɔ ɛra kenlensa ye la kpalɛ ɔ? Nea saa ɛbahola wɔabua kpuyia ɛhye mɔ a:
Mekɛ fɔɔnwo ne mɔɔ ɔwɔ kɛ bɛku Akpabɛnwo boane ne wɔ Naesan 14 ne la a le boni?
Baebolo ngilebɛbo bie mɔ ka kɛ ɔwɔ kɛ bɛku boaneralɛ ne “wɔ nɔsolɛ nwiɔ ne avinli,” mɔɔ kile alewɔzo—yemɔti ɔwɔ kɛ bɛku ye mekɛ mɔɔ sɛnzɛne ne ɛhɔdɔ noko maanle nu ɛtɛmuanle la. (Ade. 12:6, NW)—12/15, mukelɛ 18-19.
Baebolo ngyinlazo boni a baboa mgbavolɛ nee mbɛlɛra yeamaa bɛazi kpɔkɛ mɔɔ nrɛlɛbɛ wɔ nu a?
Bɛmɛ ɛne (1) Dumua kpondɛ Nyamenle Belemgbunlililɛ ne nee ye tenleneyɛlɛ. (Mat. 6:19-34) (2) Fa anyelielɛ sonle awie mɔ. (Gyi. 20:35) (3) Fa anyelielɛ sonle Gyihova wɔ wɔ mgbavolɛ nu. (Nolo. 12:1)—1/15, mukelɛ 19-20.
Mrenya nna ne mɔɔ de mgbɔnwɔ zo ɛlɛkɔ bɛ nyunlu ɔvi 1914 mɔɔ ba la gyi ɛkɛ maa duzu?
Gyisɛse, mɔɔ ɔde ɛkpɔnwɔ fufule ne azo la ɛdu Seetan nee ye sunsum ɛtane ne mɔ ɛvi anwuma lɔ. Ɛkpɔnwɔ kɔkɔlɛ ne kavolɛ ne gyi ɛkɛ maa konle ngakyile mɔɔ bɛho bɛzɛkye alesama la. Ɛkpɔnwɔ bile ne kavolɛ ne gyi ɛkɛ maa ɛhɔne. Ɛkpɔnwɔ nzonle ne kavolɛ ne gyi ɛkɛ maa ewulenzane mɔɔ ɛhu menli dɔɔnwo la. (Yek. 6:2-8)—2/1, mukelɛ 6-7.
Mekɛ boni a bɛbalie Boaneralɛ ne atɔfolɛ ne a? (Yek. 19:7)
Bɛbalie boaneralɛ ne atɔfolɛ ne wɔ mekɛ mɔɔ Belemgbunli Gyisɛse Kelaese ɛwie ye konimlilɛ ne bɔkɔɔ, wɔ mekɛ mɔɔ bɛzɛkye Babelɔn Kpole ne bɛwie na Amagɛdɔn konle ne ɛra ye awieleɛ la.—2/15, mukelɛ 10.
Duzu ati a Dwuuma mɔɔ ɛnee wɔ Gyisɛse mekɛ zo la manle bɛ ‘nye lale’ Mɛzaya ne ɛralɛ ne ɛ? (Luku 3:15)
Yɛnrɛhola yɛnrɛha kɛ ɛvoya mɔɔ lumua Dwuuma ne dele Daneɛle ngapezo ne mɔɔ fane Mɛzaya ne anwo la abo kɛmɔ yɛnwu ye ɛnɛ la. (Dan. 9:24-27) Noko, bie a bɛdele edwɛkɛ ne mɔɔ anwumabɔvolɛ ne mɔ hanle hilele mboaneneavolɛma ne la, anzɛɛ mɔɔ Nyamenle kpɔmanvolɛ raalɛ Anna hanle wɔ mekɛ mɔɔ ɔnwunle adɔma Gyisɛse wɔ ɛzonlenlɛ sua ne anu la. Akee, nwɔlɔra kengavoma bie rabizale ɛleka mɔɔ bɛbanwu “Dwuuma belemgbunli ne mɔɔ bɛwo ye la.” (Mat. 2:1, 2) Nzinlii, Dwɔn Sɔnevolɛ ne hanle kɛ ɔnrɛhyɛ Kelaese ne bara.—2/15, mukelɛ 26-27.
Duzu a baboa yɛ na yɛ ɛhɛe angile kyɛkyɛ a? (2 Kɔl. 1:18)
Ɔdwu mekɛ ne bie a tɛnlabelɛ bie mɔɔ yɛngola yɛnyɛ nwolɛ ɛhwee la ati ɛnee ɔhyia kɛ yɛpɛ ngyehyɛleɛ bie anu. Noko saa yɛbɔ ɛwɔkɛ anzɛɛ yɛ nee awie yɛ ngyehyɛleɛ bie a, ɔwɔ kɛ yɛyɛ mɔɔ yɛbahola ye yɛ la kɔsɔɔti yɛfa yɛdi nwolɛ gyima.—3/15, mukelɛ 32.
Kɛ ɔkɛyɛ na yɛahoati nlanwonvoninli ɛnleanlɛ ɛ?
Ndenle nsa mɔɔ bahola aboa la ɛne: (1) Saa ɛ nye bɔ nvoninli mɔɔ maa ɛnyia nla nwo atiakunluwɔzo la azo a, ye ɛ nye fi ɛkɛ ndɛndɛ. (2) Bɔ wɔ adwenle ne anwo bane ɔlua ninyɛne mɔɔ anwo te mɔɔ ɛbadwenledwenle nwolɛ dahuu na wɔayɛ asɔne la azo. (3) Nea boɛ wɔ sini anzɛɛ Intanɛte gyimalilɛleka mɔɔ nlanwonvoninli wɔ zo la anwo.—4/1, mukelɛ 10-12.
Saa Keleseɛnenli bie gyakyi ye abusua ne ɛkɛ kɔ maanle gyɛne zo kɛ ɔkakpondɛ ezukoa a, ngyegyelɛ boni a ɔfa ɔba a?
Saa awovolɛ nee ngakula ɛnde kɛ abusua a, ɔmaa ngakula yia nganeɛdelɛ nu nee ɛbɛla kpalɛ ɛbɔlɛ nwo ngyegyelɛ. Bie a bɛ nye ɛnrɛlie bɛ awovolɛ ne mɔ anwo. Agyalɛma mɔɔ tu adenle gyakyi bɛ bokavolɛ la noko yia ɛbɛlatane ɛbɔlɛ nwo sɔnea.—4/15, mukelɛ 19-20.
Kɛmɔti a ɛnee bɛbubu ɛtanevolɛma mɔɔ bɛkɛhenda bɛ baka zo la agyakɛ ɛ?
Ɛnee Wulomuma kenda ɛtanevolɛma bie mɔ baka zo ku bɛ. Dwuuma zɛlɛle kɛ bɛbubu ɛtanevolɛma nwiɔ ne mɔɔ bɛhendale bɛ nee Gyisɛse wɔ baka ne azo la agyakɛ. Ɛhye maa bɛ ɛbolɛ kpu na bɛwu ndɛndɛ. Yemɔti, ɔmmaa bɛngenda baka ne azo dedee aleɛ ɛngye. (Mɛla 21:22, 23)—5/1, mukelɛ 11.
Kpuyia nna boni a ɔwɔ kɛ tɛnla yɛ adwenle nu wɔ mekɛ mɔɔ yɛwɔ daselɛlilɛ nu la ɛ?
Nwane mɔ a mekɔ bɛ ɛkɛ a? Nienwu a mekɔto bɛ a? Mekɛ boni a le mekɛ kpalɛ mɔɔ ɔwɔ kɛ mekɔ bɛ ɛkɛ a? Kɛzi ɔwɔ kɛ mebikye bɛ ɛ?—5/15, mukelɛ 12-15.
Kɛzi sigalɛte ɛnlonlɛ ɛboda menli ɛ?
Ɔhunle menli 100,000,000 wɔ ɛvoyia mɔɔ ɛze ɛhɔ la anu. Kɛkala, ɔku menli kɛyɛ 6,000,000 ɛvolɛ biala.—6/1, mukelɛ 3.
“Saa yɛye sonlabaka nvɛyeba bɛtɛbɛtɛ ne mɔ nu a, yɛngola debie biala yɛ.”—1 KƆL. 12:22.
1, 2. Duzu ati a Pɔɔlo dele bɛdabɛ mɔɔ bɛle bɛtɛɛ la edwɛkɛ bo ɛ?
ƆDWU mekɛ ne bie a yɛ nuhua ko biala kola yɛ bɛtɛɛ. Mekɛ ne bie dwu na yɛnde kpɔkɛ a, ɔmaa ɔyɛ se kɛ yɛbahola yɛayɛ mɔɔ ɔwɔ kɛ yɛyɛ la. Akee suzu nwo nea, saa tɛnlabelɛ ɛhye kɔ zo mekɛ tendenle a, kɛzi ɛbahulo kɛ menli babu wɔ ɛ? Nɔhalɛ nu, ɛbahulo kɛ bɛbade wɔ edwɛkɛ bo na baze wɔ anwunvɔne.
2 Ngyegyelɛ mɔɔ ɛzoanvolɛ Pɔɔlo yiale ye wɔ menli mɔɔ ɛnle asafo ne anu nee bɛdabɛ mɔɔ bɛwɔ nu asa nu la manle ɔyɛle bɛtɛɛ. Ɔdele nganeɛ fane dɔɔnwo kɛ ɔnrɛhola ɔnrɛzonle bieko. (2 Kɔl. 1:8; 7:5) Mekɛ mɔɔ Pɔɔlo dwenledwenle ye ɛbɛlabɔlɛ nee ngyegyelɛ dɔɔnwo ne mɔɔ ɔyiale ye anwo la, ɔhanle kɛ: “Nwane a le bɛtɛɛ, na mame menle bɛtɛɛ a?” (2 Kɔl. 11:29, NW) Pɔɔlo fa bɛdabɛ mɔɔ bɛwɔ Keleseɛnema asafo ne anu yeado sonlabaka ne nvɛyeba ne mɔ anwo la, ɔhanle kɛ, “saa yɛye sonlabaka nvɛyeba bɛtɛbɛtɛ ne mɔ nu a, yɛngola debie biala yɛ.” (1 Kɔl. 12:22) Boni a ɛnee ɔlɛkile a? Duzu ati a ɔwɔ kɛ yɛbu bɛdabɛ mɔɔ bɛle bɛtɛɛ la kɛmɔ Gyihova bu bɛ la ɛ? Na kɛzi ɛhye mɔɔ yɛbayɛ la baboa yɛ ɛ?
3. Duzu ati a yɛbahola yɛanyia adwenle mɔɔ ɛndenrɛ la wɔ yɛ mediema nwo ɛ?
3 Ɛnɛ, menli dɔɔnwo sisi bɛdabɛ mɔɔ bɛnlɛ anwosesebɛ na bɛle bɛtɛɛ la bɛfa bɛkpondɛ mɔɔ bɛkulo la. Bɛdie bɛdi kɛ saa ɔbawie awie boɛ a, kyesɛ ɔle kpavolɛ na ɔlɛ anwosesebɛ. Ewiade subane ɛhye bahola aha yɛdayɛ noko. Yemɔti, yɛbahola yɛanyia yɛ mediema mɔɔ ɔyɛ a bɛhyia moalɛ la anwo adwenle mɔɔ ɛndenrɛ. Kɛzi yɛbahola yɛabu awie ko biala mɔɔ wɔ asafo ne anu la kɛmɔ Gyihova bu ye la ɛ?
4, 5. (a) Kɛzi ndonwo mɔɔ wɔ 1 Kɔlentema 12:21-23 la boa yɛ maa yɛte kɛzi Gyihova bu sonla bɛtɛɛyɛlɛ la abo ɛ? (b) Kɛ ɔkɛyɛ na yɛanyia nvasoɛ yɛavi menli mɔɔ bɛyɛ bɛtɛɛ mɔɔ yɛboa bɛ la azo ɛ?
4 Ndonwo bie mɔɔ Pɔɔlo vale lile gyima wɔ ye kɛlata ne mɔɔ ɔlumuale ɔhɛlɛle Kɔlentema anu la maa yɛnwu kɛzi Gyihova bu sonla bɛtɛɛyɛlɛ la. Wɔ tile 12 ne, Pɔɔlo hakyele yɛ kɛ sonlabaka ne nvɛyeba bɛtɛbɛtɛ ne mɔ bɔbɔ lɛ bɛ gyima. (Bɛgenga 1 Kɔlentema 12:12, 18, 21-23.) Ngakyihakyililɛma bie mɔ ɛha kɛ sonlabaka ne nvɛyeba ne bie mɔ anwo ɛngyia. Noko akee, neɛnleanu mɔɔ bɛyɛ ye wɔ sonlabaka ne nvɛyeba ne mɔ anwo la ɛmaa bɛnwu kɛ nvɛyeba ne mɔ mɔɔ bɛbule bɛ kɛ nwolɛ ɛngyia wɔ mekɛ bie anu la di gyima mɔɔ anwo hyia kpalɛ la.* Kɛ neazo la, mekɛ bie ɛnee bɛbu yɛ gyakɛ ɛlɛsɛka ekyi kpalɛ ne kɛ nwolɛ ɛngyia; noko akee, ɛnɛ abɔdeɛ nwo nrɛlɛbɛvolɛma ɛnwu ka saa yɛgyi nzisi a, ɔkola ɔmaa yɛgyinla fɔɔnwo.
5 Pɔɔlo ndonwo ne kile kɛ awie ko biala mɔɔ wɔ asafo ne anu la anwo hyia. Seetan kpondɛ kɛ yɛdie yɛdi kɛ yɛ nwo ɛnlɛ nvasoɛ. Noko, Gyihova bu awie ko biala kɛ ɔ nwo hyia. (Dwobu 4:18, 19) Ɔwɔ kɛ ɛhye boa yɛ maa yɛ nye sɔ nwolɛ adenle mɔɔ yɛlɛ ye wɔ yɛ asafo ne mɔ anu la na yɛ nye die kɛ yɛboka Nyamenle menli mɔɔ bɛwɔ aleɛabo la anwo la. Fa awie mɔɔ anye ɛvi mɔɔ ɛboale ye la kɛ neazo. Ɛnee ɔwɔ kɛ ɛtɔ ɛ rɛle aze. Asoo mɔɔ ɛyɛle la anli bodane kpalɛ bie anwo gyima yeamaa ɛ nye anlie ɔ? Nɔhalɛ nu, saa yɛboa awie mɔ a yɛ nye die, na ɔmaa yɛ abotane nee yɛ ɛlɔlɛ yɛ kpole, na yɛnyi wɔ sunsum nu. (Ɛfɛ. 4:15, 16) Yɛ anwuma Selɛ ne ze kɛ asafo mɔɔ bu menli mɔɔ wɔ nu kɔsɔɔti la, ɛmkpondɛ mɔɔ awie mɔ ɛngola ye yɛ la ɛnvi bɛ ɛkɛ yɛɛ ɛlɔlɛ wɔ nu.
6. Kɛzi ɛnee ɔdwu mekɛ ne bie a Pɔɔlo fa edwɛkɛ agbɔkɛ “bɛtɛɛ” nee bɛ nwo “yɛ se” di gyima ɛ?
6 Pɔɔlo kɛlɛ Kɔlentema ne la, ɔvale edwɛkɛ agbɔkɛ “bɛtɛɛ” nee “bɛtɛɛyɛlɛ” ɔhilehilele kɛzi ɛnee menli mɔɔ ɛnle nɔhalɛ ne anu bu ɛvoya ne mɔɔ lumua la anu Keleseɛnema nee kɛzi ɛnee ɔdaye mumua ne ɔbu ɔ nwo la anu. (1 Kɔl. 1:26, 27; 2:3) Mekɛ mɔɔ Pɔɔlo hanle kɛ bie mɔ anwo “yɛ se” la, ɛnee ɔngile kɛ Keleseɛnema ne bie mɔ le kpalɛ tɛla bie. (Wulo. 15:1) Emomu, ɛnee ɔlɛkile kɛ ɔwɔ kɛ bɛdabɛ mɔɔ bɛ nwo yɛ se wɔ sunsum nu la boa bɛdabɛ mɔɔ bɛ nwo ɛnyɛ se wɔ sunsum nu la.
7. Duzu a ɛnrɛmaa yɛnrɛboa bɛdabɛ mɔɔ bɛhyia moalɛ la ɛ?
7 Saa yɛboa “ehyianvolɛma” a, ɔmaa yɛsukoa Gyihova na yɛnyia ɔ nyunlu ɛlolɛ. (Edw. 41:1; Ɛfɛ. 5:1) Noko, saa yɛlɛ awie mɔ anwo adwenle ɛtane a, yɛnrɛhola yɛnrɛboa bɛ wɔ mekɛ mɔɔ bɛhyia moalɛ la. Anzɛɛ, ɔluakɛ yɛnze mɔɔ ɔwɔ kɛ yɛka la ati, yɛ ti bahola azi aze na yɛahwe yɛ nwo yɛavi menli mɔɔ ɛlɛnwu amaneɛ la bie mɔ anwo. Cynthia,* adiema raalɛ bie mɔɔ ɔ hu kpole ye la ka kɛ: “Saa mediema twe bɛ nwo fi ɛ nwo anzɛɛ bɛnyɛ mɔɔ ɔwɔ kɛ bɛyɛ bɛmaa wɔ la a, ɔkola ɔgyegye wɔ. Saa ɛkɔ sɔnea nu a, ɛhyia menli wɔ ɛ nwo.” Mekɛ mɔɔ Belemgbunli Devidi agɔnwo mɔ kpole ye la ɔgyegyele ye.—Edw. 31:12.
8. Duzu a baboa yɛ na yɛaze yɛ mediema anwunvɔne a?
8 Saa yɛkakye kɛ anwubɛnyunlu mɔɔ bie a le anwondolɛ, abusua mɔɔ nuhua menli kɔsɔɔti ɛnle diedima, nee adwenle nu ngyegyelɛ ɛmaa yɛ mediema ne mɔ bie ɛyɛ bɛtɛɛ a, ɔbamaa yɛaze bɛ anwunvɔne. Kenle ko dedee yɛdayɛ noko yɛbahola yɛahɔ tɛnlabelɛ zɛhae bie anu. Kolaa na bɛahɔ Ɛwɔkɛ Azɛlɛ ne azo la, bɛhakyele Yizilayɛma mɔɔ ɛnee di ehyia na bɛle bɛtɛɛ wɔ Yigyibiti la kɛ, ɔnle kɛ bɛyɛ bɛ mediema mɔɔ bɛbahɔ anwongyelelɛ nu la “atisesebɛ.” Ɛnee Gyihova anye la kɛ bɛbadwenle ehyianvolɛma anwo na bɛaboa bɛ.—Mɛla 15:7, 11; Sɛlɛ. 25:35-38.
9. Saa yɛlɛboa bɛdabɛ mɔɔ bɛwɔ ngyegyelɛ nu la a, duzu a ɔwɔ kɛ nwolɛ kyia yɛ kpalɛ a? Maa neazo.
9 Ɔnle kɛ yɛbua bɛdabɛ mɔɔ bɛlɛyia ngyegyelɛ la ndɛne anzɛɛ yɛnyia bɛ nwo adwenle mɔɔ ɛndenrɛ, emomu, ɔwɔ kɛ yɛkyekye bɛ rɛle wɔ sunsum nu. (Dwobu 33:6, 7; Mat. 7:1) Kɛ neazo la, saa esiane si na awie mɔɔ ɛlɛka kale la boda na bɛfa ye bɛkɔ asopiti a, asoo ayileyɛlɛma ne bɛabɔ mɔdenle kɛ bɛneɛnlea nu saa ɔdaye a ɔmanle esiane ne zile ɔ? Kyɛkyɛ, bɛbayɛ ye ayile ndɛndɛ. Zɔhane ala a saa ngyegyelɛ maa yɛ diema bie yɛ bɛtɛɛ a, ɔwɔ kɛ yɛfa sunsum nu moalɛ yɛmaa ye ndɛndɛ a.—Bɛgenga 1 Tɛsalonaekama 5:14.
10. Kɛzi bɛdabɛ mɔɔ bie a bɛbu bɛ kɛ bɛ nwo ɛnyɛ se la bie mɔ bahola ayɛ “diedi nu sukoavolɛma” ɛ?
10 Saa yɛsi abotane yɛsuzu yɛ mediema tɛnlabelɛ nwo a, bie a yɛbade deɛmɔti bɛyɛ bɛtɛɛ la abo wɔ adenle fofolɛ zo. Suzu mediema mraalɛ mɔɔ bɛyia ɛkpɔlɛ wɔ bɛ abusua nu wɔ ɛvolɛ dɔɔnwo anu la tɛnlabelɛ nwo nea. Bie a bɛbɛlɛ bɛ nwo aze yɛɛ bɛle bɛtɛɛ, noko, asoo bɛnlɛ diedi kpole nee anwosesebɛ ɔ? Saa ɛnwu ninli mɔɔ ɔ ngome ɔlɛtete ɔ ra anzɛɛ ɔ mra la kɛ ɔ nee bɛ ba debiezukoalɛ dahuu a, asoo ye diedi nee ɔ bo mɔɔ yesika la ɛnga wɔ ahonle? Na ngakula mɔɔ ɔka ekyii bɛnyia ɛvolɛ 20 mɔɔ bɛgyinla nɔhalɛ ne afoa ɔnva nwo ngyegyelɛ mɔɔ bɛyia ye wɔ sukulu la noko ɛ? Yɛdie yɛto nu wɔ mɛlɛbɛnwoaze nu kɛ, menli ɛhye mɔ mɔɔ bɛle bɛtɛɛ la, kola yɛ “diedi nu sukoavolɛma” kɛ bɛdabɛ mɔɔ bɛ tɛnlabelɛ ne le kpalɛ mɔɔ bɛwɔ yɛ avinli la ala.—Gye. 2:5.
11, 12. (a) Duzu a baboa yɛ amaa yɛanyia adwenle kpalɛ wɔ awie mɔ bɛtɛɛyɛlɛ nwo a? (b) Duzu a yɛsukoa yɛfi kɛzi Gyihova nee Aalɔn lile la anu a?
11 Ɔwɔ kɛ yɛbu yɛ mediema kɛmɔ Gyihova bu bɛ la, bɔbɔ wɔ mekɛ mɔɔ bɛkɛyɛ nvonleɛ la. Baebolo nu neazo bie mɔ bamaa yɛanwu kɛzi Gyihova bu ye azonvolɛ la. (Bɛgenga Edwɛndolɛ 130:3.) Kɛ neazo la, saa ɛnee ɛ nee Mosisi a wɔ ɛkɛ yɛɛ Aalɔn guale ezukoa nvutuke ɛnlankɛ ralɛ ananze ne a, anrɛɛ kɛzi ɛbade nganeɛ wɔ ye nyelebɛnloa ne mɔɔ ɛngyi kpɔkɛ zo la anwo ɛ? (Ade. 32:21-24) Anzɛɛ, anrɛɛ kɛzi ɛbade nganeɛ wɔ mekɛ mɔɔ Aalɔn manle ɔ diema raalɛ Meleam nyianle ɔ nwo zo tumi manle ɔdendɛle ɔtiale Mosisi ɔluakɛ yegya ɛyɛvolɛ raalɛ la ati ɛ? (Ɛdi. 12:1, 2) Anrɛɛ duzu a ɛbayɛ a, wɔ mekɛ mɔɔ Aalɔn nee Mosisi anli Gyihova mɔɔ luale nwanwane adenle zo manle bɛ nzule bɛnlonle wɔ Mɛleba la eni la ɛ?—Ɛdi. 20:10-13.
12 Anrɛɛ Gyihova bahola ahwe Aalɔn anzo ɛkɛ ne ala wɔ tɛnlabelɛ ɛhye mɔ biala anu. Noko ɔnwunle kɛ Aalɔn ɛnle amumuyɛnli anzɛɛ yeanyɛ ɛtane mɔɔ anyebolo wɔ nu. Ɔbayɛ kɛ, Aalɔn manle tɛnlabelɛ mɔɔ ɛnee ɔwɔ nu anzɛɛ awie mɔ piepianle ye ɔvale adenle ɛtane zo. Noko akee, mekɛ mɔɔ bɛhanle ye nvonleɛ ne anwo edwɛkɛ bɛhilele ye la ɔliele ɔdole nu na ɔkponlenle Gyihova ndɛnebualɛ ne azo. (Ade. 32:26; Ɛdi. 12:11; 20:23-27) Gyihova vale ye adwenle hɔle Aalɔn diedi nee kɛzi ɔnlunle ɔ nwo la azo. Ɔnva nwo kɛ ɛvoya dɔɔnwo ɛpɛ nu la, yɛkakye Aalɔn nee ɔ bo zo amra kɛ menli mɔɔ ɛnee sulo Gyihova.—Edw. 115:10-12; 135:19, 20.
13. Neɛnleanu boni a yɛbahola yɛayɛ ye wɔ awie mɔ bɛtɛɛyɛlɛ nwo adwenle mɔɔ yɛlɛ ye la anu ɛ?
13 Amaa yɛanyia adwenle ne mɔɔ Gyihova lɛ la bie la, ɔwɔ kɛ yɛyɛ neɛnleanu wɔ adwenle mɔɔ yɛlɛ ye wɔ bɛdabɛ mɔɔ bɛle bɛtɛɛ anwo la anu. (1 Sam. 16:7) Kɛ neazo la, saa kakula bie annea boɛ wɔ anyelielɛ ninyɛne ɛkpalɛ nwo anzɛɛ saa ɔda subane ɛtane bie ali a, duzu a yɛyɛ a? Kɛ anrɛɛ yɛbahwi ɔ nyunlu ɛsesebɛ la, duzu ati a yɛndwenle mɔɔ yɛbahola yɛayɛ yɛaboa ye yɛamaa yɛanyi wɔ sunsum nu la anwo ɛ? Yɛbahola yɛadu egyakɛ yɛaboa awie mɔɔ hyia moalɛ la, saa yɛyɛ zɔ a, ɔbamaa yɛ ndelebɛbo nee yɛ ɛlɔlɛ ayɛ kpole.
14, 15. (a) Kɛzi Gyihova dele nganeɛ wɔ mekɛ ekyi ne mɔɔ Yilaegya anyia akɛnrasesebɛ la anwo ɛ? (b) Duzu a yɛkola yɛsukoa yɛfi Yilaegya edwɛkɛ ne anu a?
14 Kɛzi Gyihova bu bɛdabɛ mɔɔ adwenleadwenle ɛva bɛ aze la ɛ? Maa yɛnlea kɛzi ɔboale ye azonvolɛ mɔɔ ɛnee bɛwɔ tɛnlabelɛ zɛhae anu la ko. Yilaegya le Gyihova ngapezonli mɔɔ vale akɛnrasesebɛ dendɛle tiale Beeyale ngapezoma 450. Akee Yilaegya dele kɛ Belemgbunli Raalɛ Gyɛzɛbɛle ɛlɛkpondɛ ye ahu ye. Ɛzulolɛ hanle ye yemɔti ɔnriandile. Ɔpɛle mayɛlɛ 95 (km 150) adenle ɔhɔle Biyɛhyiba na ɔdoale zo ɔhɔle fienemgbole ne akunlu lɔ kpalɛ. Ɛvɛlɛ nee adwenleadwenle manle ɔhanle kɛ, “O [Gyihova], akee yeyɛ boɛ. Maa menwu.”—1 Arl. 18:19; 19:1-4.
15 Mɔɔ Gyihova nwunle ye wɔ anwuma lɔ kɛ adwenleadwenle nee ɛzulolɛ ɛha Yilaegya la, duzu a ɔyɛle a? Asoo ɔkpole Yilaegya? Kyɛkyɛ. Gyihova zoanle anwumabɔvolɛ ɔmanle ɔhɔboale ye. Anwumabɔvolɛ ne manle Yilaegya aleɛ fane nwiɔ amaa yeanyia anwosesebɛ yɛava yeadoa ye adendulɛ ne azo na ‘adenle ne ande ye somaa.’ (Bɛgenga 1 Arelemgbunli 19:5-8.) Kolaa na Gyihova amaa Yilaegya adehilelɛ bɔbɔ la, Ɔdiele ye na yeaboa ye.
16, 17. Kɛzi yɛbahola yɛaboa yɛ mediema kɛmɔ Gyihova boale Yilaegya la ɛ?
16 Kɛ ɔkɛyɛ na yɛayɛ kɛ yɛ Nyamenle ne mɔɔ ɔdwenle yɛ nwo la ɛ? Ɔnle kɛ yɛyɛ ye ndɛndɛ yɛtu folɛ. (Mrɛ. 18:13) Ɔbayɛ kpalɛ kɛ yɛbalumua yɛanyia nganeɛdelɛ bie yɛamaa bɛdabɛ mɔɔ bɛdwenle kɛ bɛ tɛnlabelɛ ne ati “bɛ nwo ɛngyia biala la.” (1 Kɔl. 12:23) Akee yɛbahola yɛava moalɛ mɔɔ fɛta la yɛamaa.
17 Kɛ neazo la, bɛmaa yɛzuzu Cynthia mɔɔ yɛlumua yɛha ɔ nwo edwɛkɛ mɔɔ ɔ hu kpole ye nee ɔ mra mraalɛ nwiɔ ne la anwo. Bɛdele nganeɛ kɛ bɛnlɛ awie. Kɛzi bɛ mediema Alasevolɛ ne mɔ bie boale bɛ ɛ? Ɔka kɛ: “Mekɛ mɔɔ yɛhanle mɔɔ ɛzi la yɛhilele bɛ la, mitini 45 pɛ yɛɛ bɛrale yɛ sua nu a. Ɛnee bɛlɛsu. Yeanga yɛ ngome ɛlɛ wɔ kenle nwiɔ anzɛɛ nsa ne mɔɔ lumua la anu. Kɛmɔ ɛnee yɛnli aleɛ kpalɛ na yɛlɛdi nyane kpole la ati, bɛvale yɛ bɛhɔle bɛ sua nu.” Ɛhye maa ɛkakye mɔɔ Gyemise hɛlɛle la: “Saa adiema nrenya bie anzɛɛ adiema raalɛ bie ɛnlɛ ɛdanlɛ ɛngeda yɛɛ ɔhyia aleɛ nwo, na ɛse ye kɛ, ‘Nyamenle ɛyila wɔ. Ɛ nwo ɛyɛ wɔ wuluwulu na di aleɛ maa ɛ ko ɛyi’ na sa wɔammaa ye ninyɛne mɔɔ hyia maa ngoane la a ɛnee duzu nvasoɛ a wɔ mɔɔ ɛka la azo a? Zɔhane ati diedi mɔɔ gyimayɛlɛ ɛmboka nwo la le wulera.” (Gye. 2:15-17) Ɔlua moalɛ mɔɔ mediema mɔɔ bɛwɔ ɛkɛ vale manle wɔ ye mekɛ nu la ati, edwɛkɛ ne zile la ye siane nsia pɛ Cynthia nee ɔ mra mraalɛ ne mɔ nyianle anwosesebɛ yɛle adekpakyelɛ boavolɛ.—2 Kɔl. 12:10.
18, 19. (a) Kɛ ɔkɛyɛ na yɛaboa bɛdabɛ mɔɔ bɛkɛyɛ bɛtɛɛ la ɛ? (b) Saa yɛboa menli mɔɔ ɛyɛ bɛtɛɛ la a, nwane a nyia zolɛ nvasoɛ a?
18 Saa yɛ nwo to yɛ kyɛ a, ɔdie mekɛ na yɛ nwo aza. Zɔhane ala a saa Keleseɛnenli yɛ bɛtɛɛ anzɛɛ yia ngyegyelɛ a, ɔbahyia mekɛ dɔɔnwo na ɔ nwo ayɛ se bieko wɔ sunsum nu a. Ɔwɔ kɛ ɔsukoa Nyamenle Edwɛkɛ ne, ɔsɛlɛ Gyihova, ɔkɔ debiezukoalɛ na ɔ nwo ayɛ se. Noko ɔbahyia yɛ moalɛ. Wɔ mekɛ ɛhye anu ɔwɔ kɛ yɛnyia ɔ nwo abotane. Ɔwɔ kɛ yɛmaa ɔnwu kɛ yɛkulo ye edwɛkɛ na ɔ nwo hyia wɔ asafo ne anu.—2 Kɔl. 8:8.
19 Saa yɛboa awie mɔ a, ɔmaa yɛ nye die. Eza ɔmaa yɛnyia anwunvɔnezelɛ nee abotane. Noko tɛ ɛhye mɔ angome. Ɔmaa yɛda ɛlɔlɛ ali wɔ asafo ne anu. Mɔɔ hyia kpalɛ la, yɛsukoa Gyihova yɛboa “menli mɔɔ ɛnlɛ anwosesebɛ la.” Yɛ ɛlɔlɛ Selɛ ne bu awie biala kɛ ɔ nwo hyia.—Gyi. 20:35.
^ ɛden. 4 Charles Darwin hɛlɛle ye wɔ ye buluku The Descent of Man ne anu kɛ, sonlabaka ne nvɛyeba ne mɔ dɔɔnwo anwo “ɛngyia.” Awie fofolɛ mɔɔ ɔdaye noko ɔdie ngakyihakyililɛ ne ɔdi la hanle kɛ sonlabaka ne nvɛyeba ne mɔ bie anwo ɛngyia.
^ ɛden. 7 Tɛ ye duma kpalɛ ɔ.
“Mebamaa me nye ara ɛ nwo zo na meadu wɔ folɛ.”—EDW. 32:8.
1, 2. Kɛzi Gyihova bu ye azonvolɛ mɔɔ wɔ azɛlɛ ye azo la ɛ?
SAA awovolɛ nwu kɛ bɛ mra ɛlɛdi nwɔhoa a, mekɛ dɔɔnwo ne ala ɔsi bɛ nwo kɛ ngakula kola yɛ ninyɛne bie mɔ la. Bie a wɔnwu kɛ ɔle nɔhalɛ. Kakula ne bie kulo bɔɔlo ɛbɔlɛ yɛɛ bie noko kulo ninyɛne mɔɔ bɛdolɔ anzɛɛ bɛhyehyɛ la ɛyɛlɛ. Ɔnva nwolɛ kɛzi biala de la, awovolɛ anye die kɛ bɛbaboa bɛ mra bɛamaa bɛayɛ mɔɔ bɛbahola ye yɛ la amuala.
2 Gyihova noko anye die ɔ mra mɔɔ bɛwɔ azɛlɛ ye azo la anwo. Ɔbu ye azonvolɛ mɔɔ bɛwɔ ɛkɛ ɛnɛ la kɛ “maanle maanle ne mɔ . . . anwonyia.” (Hagae 2:7) Ɔlua bɛ diedi nee bɛ anwofamaa ne ati bɛsonle bolɛ kpalɛ. Bie a wɔyɛ ye nzonlɛ kɛ Alasevolɛ mɔɔ bɛwɔ ɛkɛ ɛnɛ la lɛ ɛlolɛ ahyɛlɛdeɛ ngakyile. Bie mɔ bɔ mɔdenle wɔ menli nu ɛdendɛlɛ nu yɛɛ bie mɔ noko kola toto ninyɛne boɛ. Mediema mraalɛ dɔɔnwo kola sukoa aneɛ gyɛne ndɛndɛ fa di gyima wɔ daselɛlilɛ nu, bie mɔ noko nea wuleravolɛma anzɛɛ boa menli mɔɔ hyia moalɛ la. (Wulo. 16:1, 12) Asoo yɛ nye ɛnlie kɛ yɛ nee mediema ɛhye mɔ kɔsɔɔti bɔ nu sonle wɔ asafo ne anu ɔ?
3. Kpuyia boni mɔ a yɛbazuzu nwo wɔ edwɛkɛ ɛhye anu a?
3 Noko akee, yɛ mediema ne bie mɔ mɔɔ ngakula anzɛɛ menli mɔɔ bɛzɔne bɛ fofolɛ boka nwo la, ɛtɛsosɔle ndinli wɔ asafo ne anu. Kɛ ɔkɛyɛ na yɛaboa bɛ yɛamaa bɛahola bɛayɛ mɔɔ bɛbahola ye yɛ la amuala ɛ? Kɛmɔti a ɔwɔ kɛ yɛbɔ mɔdenle yɛkpondɛ mɔɔ le kpalɛ wɔ bɛ nwo la, na yɛbu bɛ kɛmɔ Gyihova bu bɛ la ɛ?
4, 5. Kɛzi edwɛkɛ mɔɔ wɔ Maanlebuvolɛma 6:11-16 la maa yɛnwu kɛ Gyihova nwu mɔɔ ye azonvolɛ kola ye yɛ la amuala ɛ?
4 Baebolo ne maa yɛnwu ye wienyi kɛ Gyihova kola nwu ye azonvolɛ subane kpalɛ nee mɔɔ bɛkola bɛyɛ la. Kɛ neazo la, mekɛ mɔɔ bɛkpale Gedɛyɔn kɛ ɔhɔlie Nyamenle menli ne ɔvi bɛ agbɔvolɛ, Medeanema asa nu la, ɔzinle ɔ nwo kɛ anwumabɔvolɛ ne zele ye kɛ: ‘Nrenya katakyie, Gyihova nee wɔ lua la.’ Ɔda ali kɛ, wɔ zɔhane mekɛ ne ɛnee Gedɛyɔn ɛmbu ɔ nwo kɛ ɔle “nrenya katakyie.” Ɛnee ɔnlie ɔ nwo ɔnli, na ɔte nganeɛ kɛ ɔnrɛhola ɔnrɛlie Nyamenle menli ne, noko Gyihova nwunle ye wɔ adenle ngakyile zo. Ɔnwunle mɔɔ ɛnee Gedɛyɔn bahola ayɛ la yemɔti ɔluale ɔ nwo zo ɔliele Yizilayɛma.—Bɛgenga Maanlebuvolɛma 6:11-16.
5 Ɛnee Gyihova lɛ Gedɛyɔn anu anwodozo kɛ ɔbahola yealie Yizilayɛma ɔluakɛ ɛnee Yenwu mɔɔ ɔbahola ye yɛ la. Kɛ neazo la, Gyihova anwumabɔvolɛ nwunle kɛ Gedɛyɔn vale ye anwosesebɛ muala wozole atoko. Anwumabɔvolɛ ne nwunle debie bieko. Wɔ Baebolo mekɛ nu, ɛnee ɛyazonlɛma ta wozo bɛ ma wɔ alie nwo amaa anwoma ne ava abonle ne ahɔ. Noko Gedɛyɔn wozole ye atoko ne wɔ sua nu amaa Medeanema annwu ye na bɛawua ye ma ne. Gyihova nwunle kɛ Gedɛyɔn yɛ gyima ɛsesebɛ, eza ɔkola ɔnwu kɛzi tɛnlabelɛ bie de la na ɔfi nrɛlɛbɛ nu ɔsi kpɔkɛ amaa esiane ando ye. Nɔhalɛ, Gyihova nwunle mɔɔ Gedɛyɔn bahola ayɛ la amuala, yemɔti ɔtetele ye ɔmanle ɔyɛle.
6, 7. (a) Kɛzi ɛnee adwenle mɔɔ Gyihova lɛ ye wɔ ngapezonli Emɔso anwo la le ngakyile fi Yizilayɛma bie mɔ ɛdeɛ ne anwo ɛ? (b) Duzu a maa yɛnwu kɛ ɛnee Emɔso ze deɛ ɛ?
6 Zɔhane ala a Gyihova nwunle mɔɔ ngapezonli Emɔso bahola ayɛ la amuala a. Wɔ sonla nye zo, ɛnee ye sonvolɛ ɛhye ɛngulo ɔ nwo edwɛkɛ na ɔnle sonla titile biala. Ɛnee ɔle mboaneneavolɛ na ɔyɛ feege ne mɔɔ bɛbu ye kɛ ɔle ehyianvolɛma aleɛ la anwo gyima. Noko Gyihova kpale Emɔso kɛ ɔhɔdea Yizilayɛ mbusua bulu ne mɔɔ ɛgyakyi Ye ɛzonlenlɛ la. Yizilayɛma bie mɔ zuzule kɛ ɔnfɛta gyima ɛhye.—Bɛgenga Emɔso 7:14, 15.
7 Ɛnee Emɔso vi sua ekyi bie mɔɔ ɛde ɔ nwo la azo, noko ɛnee ɔze bɛ amaamuo nee bɛ arelemgbunli ne mɔ anwo edwɛkɛ dɔɔnwo. Ɛnee ɔze tɛnlabelɛ ɛtane mɔɔ Yizilayɛma wɔ nu nee maanle mɔɔ ɛbɔ bɛ ɛyia la anwo edwɛkɛ dɔɔnwo. Bie a ɔdele ɔvile gualilɛma ɛkɛ. (Emɔso 1:6, 9, 11, 13; 2:8; 6:4-6) Baebolo nwo mbɔlɔba bie mɔ ka Emɔso anwo edwɛkɛ kɛ ɔle kɛlɛvolɛ kpalɛ. Ɛnee ngapezonli ɛhye kpa edwɛkɛ agbɔkɛ mɔɔ ɔ bo ɛdelɛ ɛnyɛ se noko tumi wɔ nu la a kɛlɛ ye edwɛkɛ a. Nɔhalɛ nu, akɛnrasesebɛ mɔɔ Emɔso vale deanle ɛsɔfo Amazaya la manle ɔlale ali kɛ Gyihova kpale awie mɔɔ fɛta, na ɔkola ɔfa awie mɔɔ bie a sonla nye zo a ɔnfɛta la ɔdi ye bodane nwo gyima ɔmaa ɔyɛ boɛ.—Emɔso 7:12, 13, 16, 17.
8. (a) Kɛzi Gyihova manle Devidi anwosesebɛ ɛ? (b) Duzu ati a edwɛkɛ mɔɔ wɔ Edwɛndolɛ 32:8 la bahola aboa menli mɔɔ ɛnlie bɛ nwo ɛnli la ɛ?
8 Ɔle nɔhalɛ, Gyihova nwu mɔɔ ye sonvolɛ biala bahola ye yɛ la. Ɔzile Belemgbunli Devidi ahonle kɛ ɔbahile ye adenle, na ‘yeamaa ɔ nye ara ɔ nwo zo’ dahuu. (Bɛgenga Edwɛndolɛ 32:8.) Wɔnwu deɛmɔti edwɛkɛ ɛhye maa yɛ anwosesebɛ la ɔ? Ɔwɔ nuhua kɛ ɔdwu mekɛ ne bie a yɛnlie yɛ nwo yɛnli, noko Gyihova bahola aboa yɛ yeamaa yɛayɛ mɔɔ ɛnee yɛsuzu kɛ yɛnrɛhola ye yɛ la na yɛadwu yɛ bodane nwo. Kɛmɔ kilehilevolɛ kpalɛ kola boa sukoavo mɔɔ ɛnlɛ anwubielɛ wɔ ye debiezukoalɛ nu la, Gyihova noko kile yɛ adenle amaa yɛahola yɛayɛ mɔɔ yɛbahola ye yɛ la amuala. Ɔdua yɛ mediema mrenya nee mraalɛ anwo zo ɔboa yɛ. Adenle boni azo?
9. Kɛ ɔkɛyɛ na yɛali Pɔɔlo folɛdulɛ ne mɔɔ se ‘yɛdwenle’ yɛ gɔnwo mɔ boɛyɛlɛ nwo la azo ɛ?
9 Pɔɔlo dule Keleseɛnema kɔsɔɔti folɛ kɛ “awie biala mmadwenle ɔ ngomekye ye boɛyɛlɛ nwo na ɔdwenle ɔ gɔnwo mɔ noko ɛdeɛ nwo.” (Bɛgenga Felepaema 2:3, 4.) Adwenle mɔɔ wɔ Pɔɔlo folɛdulɛ ne anu la a le kɛ yɛbanwu mɔɔ awie mɔ bahola ayɛ la na yɛaboa bɛ. Saa awie kile yɛ nwo anyelielɛ wɔ anyuhɔlɛ bie mɔɔ yɛnyia ye la anwo a, kɛzi yɛte nganeɛ ɛ? Fane dɔɔnwo ne ala, ɔmaa yɛnyia ɛhulolɛ kɛ yɛbayɛ dɔɔnwo, yɛbayɛ mɔɔ yɛbahola la amuala. Zɔhane ala noko yɛɛ saa yɛnwu mɔɔ yɛ mediema diedima bahola ayɛ la a, yɛboa bɛ yɛmaa bɛnyia anyuhɔlɛ na bɛnyi sunsum nu a.
10. Nwane mɔ titile a hyia yɛ moalɛ a?
10 Nwane mɔ titile a hyia yɛ moalɛ a? Nɔhalɛ nu, yɛ kɔsɔɔti yɛhyia moalɛ ɔvi mekɛ mɔɔ kɔ mekɛ la. Noko, ngakula anzɛɛ mediema mɔɔ bɛzɔnenle bɛ ɛtɛkyɛle la ɔwɔ kɛ te nganeɛ kɛ bɛboka asafo ne anwo. Ɛhye bamaa bɛanwu kɛ bɛlɛ gyima bɛyɛ wɔ Gyihova asafo ne anu. Na saa ɔba ye kɛ bɛnyɛ ɛhwee anzɛɛ bɛngile mɔɔ bɛyɛ la anwo anyezɔlɛ a, ɔmaa bɛ sa nu to, bɛto bɛ adwenle nu mɔɔ bɛnnyia ɛhulolɛ kɛ bɛbayɛ dɔɔnwo, debie mɔɔ Nyamenle Edwɛkɛ ne maa bɛ anwosesebɛ kɛ ɔwɔ kɛ bɛyɛ la.—1 Tem. 3:1.
11. (a) Kɛzi asafo nu kpanyinli bie boale adiema nrenya bie mɔɔ ɛnee se nyiane la ɛ? (b) Duzu a ɛsukoa ɛfi Julien anwubielɛ ne anu a?
11 Adiema kpanyinli ko mɔɔ bɛfɛlɛ ye Ludovic la nyianle moalɛ wɔ ye mgbavolɛ nu na ɔka kɛ: “Meyɛ ye nzonlɛ kɛ saa mekile adiema bie anwo anyelielɛ a, ɔnyia anyuhɔlɛ ndɛndɛ.” Ludovic hanle vanenle adiema nrenya Julien mɔɔ ɛnee se nyiane la anwo kɛ: “Ɔluakɛ ɛnee Julien se nyiane noko ɔkulo kɛ ɔyɛ dɔɔnwo wɔ mekɛ mɔɔ ɔnlie ɔ nwo ɔnli la ati, ɔmaa ɔyɛ ngakyile. Noko menwunle kɛ ɔlɛ atiakunlukɛnlɛma na ɔkulo kɛ ɔboa mediema. Ɛhye ati, meandendɛ ɔ nyunlu, emomu menvale me adwenle menziele ye subane kɛnlɛma ne azo, ma membɔle mɔdenle memboale ye.” Nzinlii, bɛkpale ye kɛ asafo nu sonvolɛ, na kɛkala ɔle dahuu adekpakyelɛnli.
12. Saa awie bahola aboa awie a subane kpalɛ boni a ɔwɔ kɛ ɔnyia a? Maa neazo.
12 Nɔhalɛ, saa yɛbahola yɛaboa awie mɔ yɛamaa bɛayɛ mɔɔ bɛbahola ye yɛ la amuala a, kyesɛ yɛfa nwunu yɛdi gyima. Kɛmɔ yɛnwunle ye wɔ Julien edwɛkɛ ne anu la, yɛbahola yɛanlea ye subane kpalɛ ne na yɛabu yɛ nye yɛagua ye bɛtɛɛyɛlɛ ne azo. Zɔhane a Gyisɛse yɛle ɛzoanvolɛ Pita a. Ɛnee Pita ɛnzi pi noko Gyisɛse hanle kɛ ɔbazi pi kɛ bodane la.—Dwɔn 1:42.
13, 14. (a) Kɛzi Baanabase lale nwunu ali wɔ kpavolɛ Maake edwɛkɛ ne anu ɛ? (b) Kɛzi adiema kakula ko nyianle Maake moalɛ ne bie ɛ? (Nea mɔlebɛbo nvoninli ne.)
13 Baanabase lale ɛhye bie ali hilele Dwɔn mɔɔ ye Wulomu duma a le Maake la. (Gyi. 12:25) Maake ‘boale’ Pɔɔlo nee Baanabase wɔ bɛ edwɛkpatɛlɛvolɛ adendulɛ ne mɔɔ lumua la anu. Noko, mekɛ mɔɔ bɛdwule Pamefelea la, Maake gyakyile bɛ ɛkɛ ne ziale hɔle. Ɛnee ɔwɔ kɛ bɛ ngome bɛkɔfa adenle bie mɔɔ nwule wɔ zo la azo bɛkɔ sɔlɔ. (Gyi. 13:5, 13) Ɔbayɛ kɛ Baanabase bule ɔ nye guale pi mɔɔ ɛnee Maake ɛnzi la azo na nzinlii ɔvale nwolɛ adenle ne ɔtetele ye. (Gyi. 15:37-39) Ɛhye boale kpavolɛ ɛhye ɔmanle ɔrayɛle Gyihova sonvolɛ mɔɔ bɔ mɔdenle. Ɔyɛ anyelielɛ kɛ mekɛ mɔɔ bɛdole Pɔɔlo efiade wɔ Wulomu la, Maake hɔnleanle ye na ɔvale Pɔɔlo ahyebizalɛ ɔhɔmanle Keleseɛnema mɔɔ ɛnee wɔ Kɔlɔsae la. Pɔɔlo hanle ɔ nwo edwɛkɛ kpalɛ. (Kɔl. 4:10) Nea kɛzi Baanabase anye balie wɔ mekɛ mɔɔ Pɔɔlo bɔbɔ hanle kɛ Maake ɛraboa ye la ɛ!—2 Tem. 4:11.
14 Alexandre mɔɔ bɛkpa ye kɛ asafo nu kpanyinli kenlensa ye la ka kɛzi adiema bie mɔɔ lɛ nwunu boale ye la anwo edwɛkɛ kɛ: “Mekɛ mɔɔ mele kakula la, ɛnee ɔyɛ se ɔmaa me kɛ mebayɛ nzɛlɛlɛ wɔ bagua nu. Kpanyinli ko hilele me kɛzi mebazie me nwo diinyi meayɛ nzɛlɛlɛ la. Kɛ anrɛɛ ɔbabu ɔ nye yeagua me nwo zo la, ɛnee ɔmaa meta meyɛ nzɛlɛlɛ wɔ debiezukoalɛ nee daselɛlilɛ ayia bo. Yeangyɛ biala menyianle anwodozo.”
15. Kɛzi Pɔɔlo hanvole ɔ mediema ɛ?
15 Saa yɛnwu subane kpalɛ bie wɔ Keleseɛnenli bie anwo a, asoo yɛka kɛzi yɛ nye die ye subane kpalɛ ne anwo la ɔ? Wɔ Wulomuma tile 16 ne, Pɔɔlo bobɔle ɔ gɔnwo mɔ mɔɔ bo 20 la aluma wɔ bɛ subane kpalɛ ne ati. (Wulo. 16:3-7, 13) Kɛ neazo la, Pɔɔlo hanle kɛ ɛnee Andulonaekɛse nee Dwuniase ɛva mekɛ tendenle ɛzonle Kelaese ɛdɛla ye ɔvale ɔzile bɛ kpundiigyinlanlɛ ne azo. Pɔɔlo eza hanvole Wulufɛse ɔ nli, wɔ ɛlɔlɛ mɔɔ ɔlale ye ali ɔhilele ye la anwo.
16. Duzu a bahola avi nganvolɛ mɔɔ ɛbava wɔamaa kakula bie la anu ara a?
16 Saa yɛkanvo yɛ mediema nɔhalɛ nu a, nvasoɛ dɔɔnwo bavi nu ara. Maa yɛva kakula nrenya bie mɔɔ bɛfɛlɛ ye Rico mɔɔ ɛnee wɔ France mɔɔ ɔ sa nu dole ɔluakɛ ye papa mɔɔ ɛnle diedinli dwazole tiale ye kɛ ɔnrɛmaa bɛnrɛzɔne ye la kɛ neazo. Rico nyianle adwenle kɛ, ɔwɔ kɛ ɔkendɛ kɔkpula kɛ ɔbanyia ɛvolɛ 18 kolaa na yeahola yeazonle Gyihova. Eza ɔlile nyane kɛ bɛgolole ɔ nwo wɔ sukulu la. Frédéric mɔɔ le asafo nu kpanyinli mɔɔ bɛzele ye kɛ ɔ nee kakula nrenya ne ɛzukoa debie la, ka kɛ: “Mengavole Rico ɔluakɛ dwazotia ne ɛhile kɛ yeva akɛnrasesebɛ yela ye diedi ne ali.” Nganvolɛ ɛhye mɔ manle Rico anwosesebɛ wɔ ye kpɔkɛ mɔɔ ɔbɔle kɛ ɔbayɛ neazo kpalɛ la anu na yeboa ye yemaa yebikye ɔ ze. Rico nyianle ɛvolɛ 12 la bɛzɔnenle ye.
17. (a) Kɛzi yɛkola yɛboa yɛ mediema yɛmaa bɛnyia anyuhɔlɛ ɛ? (b) Kɛzi edwɛkpatɛlɛvolɛ bie hilele anyelielɛ wɔ ngakula mrenya bie anwo ɛ, na boni a vi nu rale a?
17 Kenle biala mɔɔ yɛkɛhile anyezɔlɛ wɔ gyimalilɛ bie mɔɔ yɛ diema bie kɛyɛ ye kpalɛ anzɛɛ yɛkɛyɛ bɛ mo wɔ bɛ mɔdenlebɔlɛ nwo la, yɛmaa bɛ anwosesebɛ bɛsonle Gyihova kpalɛ. Sylvie,* mɔɔ ɛva ɛvolɛ dɔɔnwo ɛzonle wɔ France Bɛtɛle la, hanle kɛ mediema mraalɛ bahola ahanvo mediema mrenya ne mɔ. Ɔhanle kɛ mraalɛ bahola ahile anyezɔlɛ wɔ ninyɛne dɔɔnwo mɔɔ bɛkɛyɛ ye nzonlɛ la anwo. Yemɔti, “bɛ anwosesebɛmanlɛ ne bahola ado mɔɔ mediema mrenya mɔɔ bɛlɛ anwubielɛ kɛha la azo.” Ɔvale ɔzɔle zo kɛ: “Mebu nganvolɛ kɛ ɔle ɛzonlelilɛ.” (Mrɛ. 3:27) Jérôme, mɔɔ le edwɛkpatɛlɛvolɛ wɔ French Guiana ɛboa mgbavolɛ dɔɔnwo ɛmaa bɛlɛyɛ edwɛkpatɛlɛvolɛ gyima. Ɔka kɛ: “Menwu ye kɛ saa mekanvo ngakula mrenya wɔ edwɛkɛ fɔɔnwo bie mɔ mɔɔ bɛkɛha ye wɔ daselɛlilɛ nu anzɛɛ wɔ bɛ mualɛ mɔɔ bɛziezie ye kpalɛ bɛmaa la anwo a, ɔmaa bɛnyia anwodozo. Ɔlua ɛhye azo, ɔmaa bɛkola bɛyɛ dɔɔnwo.”
18. Duzu ati a mediema mgbavolɛ mɔɔ yɛ nee bɛ bayɛ gyima la azo lɛ nvasoɛ ɛ?
18 Yɛbahola yɛamaa yɛ mediema anyia sunsum nu anyuhɔlɛ, ɔlua gyima mɔɔ yɛ nee bɛ babɔ nu ayɛ la azo. Kpanyinli bie bahola aha ahile adiema kakula mɔɔ ɔze kɔmputa nye zo kpalɛ la kɛ ɔpelente edwɛkɛ bie ɔvi jw.org ne azo ɔmaa mediema mɔɔ bɛ nye ɛvi la, na ɛhye bahola amaa mediema ɛhye mɔ mɔɔ bɛnlɛ kɔmputa la anwosesebɛ. Anzɛɛ, saa ɛlɛyɛ gyima wɔ Belemgbunlililɛ Asalo ne anwo a, kɛmɔti a ɛndo ɛsalɛ ɛnvɛlɛ kakula nrenya bie ɛmboka ɛ nwo ɛ? Ninyɛne zɛhae mɔ mɔɔ ɛbavi wɔ ɛhulolɛ nu wɔayɛ la bamaa wɔanyia adenle wɔahanvo ngakula na ɛ nee bɛ abɔ adawu.—Mrɛ. 15:23.
19, 20. Duzu ati a ɔwɔ kɛ yɛboa awie mɔ yɛmaa bɛnyia anyuhɔlɛ ɛ?
19 Mekɛ mɔɔ Gyihova kpale Dwɔhyua kɛ ɔli Yizilayɛma ati la, eza ɔzele Mosisi kɛ “si ye ahonle na maa ye anwosesebɛ.” (Bɛgenga Mɛla ne 3:28.) Menli dɔɔnwo ɛlɛba asafo ne anu. Keleseɛnema amuala—tɛ mgbanyima ne mɔ angome—bahola aboa mediema mrenya ngakula nee fofolɛma bɛamaa bɛayɛ mɔɔ bɛbahola ye yɛ la amuala. Ɔlua zo, menli dɔɔnwo bava bɛ nwo awula dahuu ɛzonlenlɛ gyima ne anu, na bɛ nuhua dɔɔnwo ‘ahola ahilehile’ awie mɔ.—2 Tem. 2:2.
20 Saa yɛwɔ asafo mɔɔ bɛ nwo zonle anzɛɛ ekpunli ekyi mɔɔ ɛlɛba arayɛ asafo bɔbɔ la anu a, bɛmaa yɛziezie yɛ nwo yɛmaa kenlebie. Debie mɔɔ nwolɛ hyia kpalɛ la a le kɛ, yɛbazukoa Gyihova mɔɔ nwu ninyɛne kpalɛ mɔɔ ye azonvolɛ yɛ ye dahuu la.
^ ɛden. 17 Tɛ ye duma kpalɛ ɔ.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn edwɛne 3 ‘Nyamenle Le Ɛlɔlɛ’***
Edwɛne 3
‘Nyamenle Le Ɛlɔlɛ’
(1 Dwɔn 4:7, 8)
1. Ɛlɔlɛ Nyamenle ne se,
‘Bɛlua me ndenle nu.’
Saa yɛkulo Nyamenle a,
Kpalɛ ɛyɛlɛ babu.
Ɔmaa yɛnyia anyelielɛ;
Ɛhye a yɛkpondɛ a.
Kelaese ’lɔlɛ di munli.
Ɔda ali wɔ yɛ nu.
2. Nɔhalɛ ɛlɔlɛ ka yɛ
Maa yɛkulo Nyamenle.
Yɛfo a Nyamenle boa yɛ;
Ɔmaa anwosesebɛ.
Ɛlɔlɛ le nwuanzanwuanza,
Yɛɛ ɔmkpo aze ɛlɛ.
Bɛmaa yɛhulo mediema
Na yɛbanyia nyilalɛ.
3. Mmafa ɛya ɛsie wɔ nu;
Mmamaa ɔfo ɛ nwo zo.
Kendɛ Nyamenle, na tie ye.
Di mɛla ɛhye azo:
Kulo Nyamenle nee menli.
Maa ɔyɛ wɔ subane.
Bɛmaa yɛhile menli kɛ
Nyamenle le ɛlɔlɛ.
(Eza nea Mak. 12:30, 31; 1 Kɔl. 12:31–13:8; 1 Dwɔn 3:23.)
^ ***sn edwɛne 32 Bɛgyinla Kpundii Kpalɛ!***
Edwɛne 32
Bɛgyinla Kpundii Kpalɛ!
(1 Kɔlentema 15:58)
1. Alesama ɛlɛnwu amaneɛ.
Menli sulo mɔɔ bazi kenlebie.
Ɔwɔ kɛ yɛgyinla kpundii kpalɛ
Yɛsonle yɛ Nyamenle.
(Nliezo)
2. Ewiade ne anu sɔnea zonle.
Noko yɛbahola yɛali konim.
Yɛsɔ nɔhalɛ ne anu boɛ a,
Ɔbava yɛ yeahɔdwu.
(Nliezo)
3. Fi ahonle nu sonle Nyamenle.
Maa yɛyɛ Awulae gyima ne bie.
Ka edwɛkpa ne na sɔ nu dahuu.
Awieleɛ ne ɛbikye.
(NLIEZO)
Bɛmaa yɛgyinla kpundii;
Yɛhwe yɛ nwo ewiade.
Yɛhɔ zo yɛzukoa na yɛli nɔhalɛ.
(Eza nea Luku 21:9; 1 Pita 4:7.)
^ ***sn edwɛne 25 Mɔɔ Maa Bɛnwu Kelaese Ɛdoavolɛma***
Edwɛne 25
Mɔɔ Maa Bɛnwu Kelaese Ɛdoavolɛma
(Dwɔn 13:34, 35)
1. Nyamenle ɛmaa yɛ mɛla bie;
Mɛla zɔhane anwo hyia.
Ɔwɔ kɛ yɛ muala yɛdi zo,
Yɛnyia nɔhalɛ ɛlɔlɛ.
Yɛ Awulae wule manle yɛ;
Ɔlale ɛlɔlɛ ali.
Bɛmaa yɛzukoa ye yɛhile kɛ
Yɛle ye ɛdoavolɛma.
2. Ɛlɔlɛ ɛhye ɛmbɔ aze.
Ɔboa mɔɔ ɛyɛ bɛtɛɛ la.
Bɛmaa yɛhulo yɛ nwo ngoko,
Yɛzonle anyelielɛ nu.
Ekpunli bieko ɛnle ɛkɛ
Mɔɔ lɛ ɛlɔlɛ zɛhae a.
Yɛdie yɛ mediema yɛdi kpalɛ.
Bɛmaa yɛlua ɛlɔlɛ nu.
(Eza nea Wulo. 13:8; 1 Kɔl. 13:8; Gye. 2:8; 1 Dwɔn 4:10, 11.)
^ ***sn edwɛne 3 ‘Nyamenle Le Ɛlɔlɛ’***
Edwɛne 3
‘Nyamenle Le Ɛlɔlɛ’
(1 Dwɔn 4:7, 8)
1. Ɛlɔlɛ Nyamenle ne se,
‘Bɛlua me ndenle nu.’
Saa yɛkulo Nyamenle a,
Kpalɛ ɛyɛlɛ babu.
Ɔmaa yɛnyia anyelielɛ;
Ɛhye a yɛkpondɛ a.
Kelaese ’lɔlɛ di munli.
Ɔda ali wɔ yɛ nu.
2. Nɔhalɛ ɛlɔlɛ ka yɛ
Maa yɛkulo Nyamenle.
Yɛfo a Nyamenle boa yɛ;
Ɔmaa anwosesebɛ.
Ɛlɔlɛ le nwuanzanwuanza,
Yɛɛ ɔmkpo aze ɛlɛ.
Bɛmaa yɛhulo mediema
Na yɛbanyia nyilalɛ.
3. Mmafa ɛya ɛsie wɔ nu;
Mmamaa ɔfo ɛ nwo zo.
Kendɛ Nyamenle, na tie ye.
Di mɛla ɛhye azo:
Kulo Nyamenle nee menli.
Maa ɔyɛ wɔ subane.
Bɛmaa yɛhile menli kɛ
Nyamenle le ɛlɔlɛ.
(Eza nea Mak. 12:30, 31; 1 Kɔl. 12:31–13:8; 1 Dwɔn 3:23.)
^ ***sn edwɛne 35 Nyamenle Abotanezilɛ Nwo Anyezɔlɛ***
Edwɛne 35
Nyamenle Abotanezilɛ Nwo Anyezɔlɛ
(2 Pita 3:15)
1. Gyihova, wɔ tumi le kpole.
Ɛkulo tenleneyɛlɛ.
Ɛtanelilɛ ɛbo zo,
Ɔmaa ɛdi nyane kpole.
Wɔzi abotane ɛlɛnea.
Noko ɔnrɛhyɛ bɛbapɛ nu.
Yɛ anyelazo a le wɔ.
O yɛ Nyamenle, yɛyɛ wɔ mo.
2. Yɛ nye zo ɛvolɛ apenle,
Ɔle ɛ nye zo kenle ko.
Yɛlɛbikye wɔ kenle ne;
Amagɛdɔn bara ndɛndɛ.
Ɛtanevolɛ nu ɔ nwo a,
Ɛdi fɛlɛko kpole kpalɛ.
Yɛlɛ anyelazo kpalɛ,
Yɛkanvo wɔ duma kpole ne.
(Eza nea Luku 15:7; 2 Pita 3:8, 9.)
^ ***sn edwɛne 50 Nyamenle Ɛyɛ Ɛlɔlɛ Nwo Neazo***
Edwɛne 50
Nyamenle Ɛyɛ Ɛlɔlɛ Nwo Neazo
(1 Dwɔn 4:19)
1. Gyihova ɛyɛ ɛlɔlɛ nwo neazo
Ɛmaa yɛ,
Yɛ muala.
Ɛlɔlɛ nwo neazo ɛhye baboa yɛ
Na yɛagyinla,
Na yɛagyinla.
Fa Y’adenle zo, ɔle debie kpalɛ;
Kpalɛyɛlɛ nee tenlene adenle.
Ɔmaa yɛyɛ ko yɛdi pɛlepɛle.
Ye adenle,
Kile ɛlɔlɛ.
2. Nyamenle ’lɔlɛ ka yɛ maa yɛkulo
Mediema,
Mediema.
Ɔmaa yɛboa yɛ nwo ngoko ngoko
Mekɛ biala,
Mekɛ biala.
Ɔmaa yɛfa ɛtane biala yɛkyɛ,
Yɛkile kɛ yɛlɛ nɔhalɛ ’lɔlɛ.
Na yɛda yɛ Ze ne subane ali.
Yɛlɛ ’lɔlɛ,
Mediema ’lɔlɛ.
3. Nyamenle ’lɔlɛ ne maa yɛsonle ye
Ewiazo
Nee nɔɔzo.
Yɛfa yɛ ahonle muala yɛtie ye.
Yɛyeyɛ ye,
Yɛyeyɛ ye.
Yɛbɔ ye duma yɛkile awie mɔ
Yɛmaa bɛnwu Baebolo nu nɔhalɛ
Na bɛsonle ye alehyenlɛ biala.
Ɛlɔlɛ ’hye
Vi ahonle nu.
(Eza nea Wulo. 12:10; Ɛfɛ. 4:3; 2 Pita 1:7.)
^ ***sn edwɛne 42 ‘Boa Menli Mɔɔ Ɛnlɛ Anwosesebɛ’***
Edwɛne 42
‘Boa Menli Mɔɔ Ɛnlɛ Anwosesebɛ’
(Gyima ne 20:35)
1. Yɛ muala yɛtɔ sinli,
Yɛ nwo ɛnyɛ se.
Gyihova dwenle yɛ nwo
Yɛɛ ɔkulo yɛ.
Ɔse anwunvɔne,
Yɛɛ ɔlɛ ɛlɔlɛ.
Bɛmaa yɛhulo menli,
Na yɛboa bɛ.
2. Pɔɔlo lile nyane kɛ
Yɛ nwo ɛnyɛ se.
Gyisɛs’ ɛva ye mogya
Ɛlie yɛ ngoane.
Ɔ Ze maa bɛtɛɛma
Nyia anwosesebɛ.
Ɔse bɛ anwunvɔne,
Ɔkyikyi monle.
3. Menli mɔɔ anwo ’nyɛ se,
Bɛmaa yɛboa bɛ.
Yɛyɛ nyele, yɛmaa bɛ
Anwosesebɛ
Na yɛbɔ mɔdenle
Yɛkyekye bɛ rɛle.
Yɛkɔ zo yɛboa bɛ a,
Bɛ nwo bayɛ se.
(Eza nea 2 Kɔl. 11:29; Aye. 35:3, 4; Gal. 6:2.)
^ ***sn edwɛne 50 Nyamenle Ɛyɛ Ɛlɔlɛ Nwo Neazo***
Edwɛne 50
Nyamenle Ɛyɛ Ɛlɔlɛ Nwo Neazo
(1 Dwɔn 4:19)
1. Gyihova ɛyɛ ɛlɔlɛ nwo neazo
Ɛmaa yɛ,
Yɛ muala.
Ɛlɔlɛ nwo neazo ɛhye baboa yɛ
Na yɛagyinla,
Na yɛagyinla.
Fa Y’adenle zo, ɔle debie kpalɛ;
Kpalɛyɛlɛ nee tenlene adenle.
Ɔmaa yɛyɛ ko yɛdi pɛlepɛle.
Ye adenle,
Kile ɛlɔlɛ.
2. Nyamenle ’lɔlɛ ka yɛ maa yɛkulo
Mediema,
Mediema.
Ɔmaa yɛboa yɛ nwo ngoko ngoko
Mekɛ biala,
Mekɛ biala.
Ɔmaa yɛfa ɛtane biala yɛkyɛ,
Yɛkile kɛ yɛlɛ nɔhalɛ ’lɔlɛ.
Na yɛda yɛ Ze ne subane ali.
Yɛlɛ ’lɔlɛ,
Mediema ’lɔlɛ.
3. Nyamenle ’lɔlɛ ne maa yɛsonle ye
Ewiazo
Nee nɔɔzo.
Yɛfa yɛ ahonle muala yɛtie ye.
Yɛyeyɛ ye,
Yɛyeyɛ ye.
Yɛbɔ ye duma yɛkile awie mɔ
Yɛmaa bɛnwu Baebolo nu nɔhalɛ
Na bɛsonle ye alehyenlɛ biala.
Ɛlɔlɛ ’hye
Vi ahonle nu.
(Eza nea Wulo. 12:10; Ɛfɛ. 4:3; 2 Pita 1:7.)
^ (1 Kɔl. 15:42-53) Saa bɛdwazo mɔwuamra bɛba ngoane nu a kɛ ɔbayɛ la ɛne. Mɔɔ bɛlua la kpɔlɔ, mɔɔ Nyamenle dwazo ye ba ngoane nu la ɛmkpɔlɔ. 43 Bɛdua ye anyiemgba nu; Nyamenle dwazo ye anyunlunyia nu. Bɛdua ye anwobɛlɛlɛ nu; Nyamenle dwazo ye tumi nu. 44 Bɛsie ye nwonane nu sonlabaka; Nyamenle dwazo ye sunsum nu sonlabaka. Saa nwonane nu sonlabaka wɔ ɛkɛ a, ɛnee sunsum nu sonlabaka wɔ ɛkɛ. 45 Ɔluakɛ Nyamenle Edwɛkɛ ne se, “Nyamenle bɔle sonla mɔɔ lumua, mɔɔ le Adam, manle ɔrayɛle ɛkɛla mɔɔ de aze a.” Na Adam ne mɔɔ li amozi la le Nyamenle Sunsum mɔɔ maa ngoane a. 46 Tɛ sunsum nu sonlabaka ne a dumua ba a. Nwonane nu sonlabaka ne dumua ba, na akee sunsum nu sonlabaka ne adoa ye. 47 Ndɛtɛlɛ a Nyamenle vale bɔle sonla ne mɔɔ lumua la a, na sonla ne mɔɔ tɔ zolɛ nwiɔ la vi anwuma a rale a. 48 Bɛdabɛ mɔɔ bɛle azɛlɛ ye azo amra la le kɛ sonla ne mɔɔ Nyamenle vale ndɛtɛlɛ bɔle ye la, yɛɛ bɛdabɛ mɔɔ bɛle anwuma amra la le kɛ sonla ne mɔɔ vi anwuma rale la. 49 Kɛmɔ yɛle kɛ sonla ne mɔɔ Nyamenle vale ndɛtɛlɛ bɔle ye la, zɔhane ala yɛɛ yɛbayɛ kɛ sonla ne mɔɔ vi anwuma rale la a. 50 Mediema, mɔɔ mekpondɛ meaha la a le kɛ, nwonane nee mogya ɛngola ɛnnyia Nyamenle Belemgbunlililɛ ne, yɛɛ debie mɔɔ kpɔlɔ la ɛngola ɛnnyia mɔɔ ɛmkpɔlɔ la. 51—52 Bɛdie fealeranu edwɛkɛ ɛhye: yɛ muala yɛnrɛwu. Saa bɛbɔ aweɛne tendenle ne mɔɔ li amozi la anu a, yɛ nye zo katete yɛ la ɛnee Nyamenle ɛhakyi yɛ ɛwie. Ɔluakɛ bɛbɔ aweɛne tendenle ne anu a, Nyamenle badwazo mɔwuamra, mɔɔ bɛnwu bieko ɛlɛ a, na bɛahakyi yɛ muala mɔɔ yɛha la. 53 Ɔluakɛ ɔwɔ kɛ sonla nwonane ɛhye mɔɔ kpɔlɔ la kakyi yɛ debie mɔɔ ɛmkpɔlɔ ɛlɛ a, yɛɛ ɔwɔ kɛ sonla nwonane ɛhye mɔɔ wu la kakyi yɛ debie mɔɔ ɛnwu ɛlɛ a.
^ (Mat. 6:19-34) “Bɛmmakpondɛ bɛ anwonyia bɛsie azɛlɛ ye azo, anrɛɛ ɛlɛtɛba nee nrɛnlana kɛzɛkye ye, yɛɛ nwule noko kola wua. 20 Bɛkpondɛ bɛ anwonyia bɛzie anwuma maanle ne anu na ɛlɛtɛba nee nrɛnlana anzɛkye ye, na nwule noko angɔnwua. 21 Bɛnwu ye kɛ ɛleka mɔɔ bɛ anwonyia wɔ la, ɛkɛ ne yɛɛ bɛ ahonle noko wɔ a. 22 “Ɛnyelɛ a le sonlabaka ne kɛnlaneɛ a. Saa ɛ nye le kpalɛ a, wɔ sonlabaka ne anu le wienyi. 23 Na saa ɛ nye ɛnle kpalɛ a, wɔ sonlabaka ne anu le awozinli. Na saa wienyi ne mɔɔ wɔ wɔ nu la le awozinli a, ɛnee noko ye awozinli ne kɛyɛ kabii kpalɛ. 24 “Awie biala ɛnrɛhola ɛnrɛzonle menlenlɛ nwiɔ, ɔluakɛ saa ɔyɛ ye zɔhane a ɔbahulo ko na yeakpɔ ko, anzɛɛ ɔbali ko eni na yeakpo ko. Zɔhane ala yɛɛ bɛnrɛhola Nyamenle nee ezukoa sonle a. 25 “Ɛhye ati meka meahile bɛ, bɛmmadwenle mɔɔ bɛbali anzɛɛ mɔɔ bɛbanlo bɛanyia ngoane, anzɛɛ ɛdanlɛ mɔɔ bɛbaheda la anwo. Asoo ngoane ɛngyia ɛndɛla aleɛ, anzɛɛ nwonane ye ɛngyia ɛndɛla ɛdanlɛ? 26 Bɛnlea nloma mɔɔ luolua anwomanyunlu la. Bɛnlua, bɛmbu, yɛɛ bɛnlɛ bonwolo; Selɛ ne mɔɔ wɔ anwuma la a yɛne bɛ a. Na asoo bɛ nwo ɛngyia ɛndɛla nloma? 27 Bɛ nuhua boni yɛɛ kɛhola kɛlua ye adwenleadwenle zo kɛva mekɛ ekyi kɛboka ye mekɛ nwo a, anzɛɛ kɛva waa ko kɛdo ye tendenle zo a? 28 “Duzu ati bɔbɔ yɛɛ bɛdwenle ndanlɛ nwo ɛ? Bɛnlea ɛhoayelɛ nu aloa, bɛnyɛ gyima yɛɛ bɛnwo ndanlɛ. 29 Noko meka meahile bɛ, Belemgbunli Sɔlɔmɔn bɔbɔ, wɔ ye anwonyia mekɛ ne anu, yeangeda ɛdanlɛ anzɛɛ bɛanziezie ye bɛandɛla aloa ɛhye mɔ anu ko. 30 Na saa Nyamenle siezie ndile, mɔɔ nyi ɛnɛ na ɛhyema bɛpɛ bɛwuda la zɛhae a, ɛnee fane nyɛ yɛɛ akee bɛmɛ, Nyamenle ɛnrɛhola bɛ ɛdanlɛ keda ɛ? Bɛ diedi le ekyi somaa! 31 “Yemɔti bɛmmadwenle kɛ, ‘Duzu yɛɛ yɛbali a’, anzɛɛ ‘Duzu a yɛbanlo a’, anzɛɛ ‘Duzu a yɛbaheda a’, 32 (Ɛhye mɔ le ninyɛne mɔɔ bɛdabɛ mɔɔ bɛnze Nyamenle la a dwenle nwolɛ a.) Bɛ Ze mɔɔ wɔ anwuma la ze kɛ bɛhyia ninyɛne ɛhye mɔ amuala anwo. 33 Bɛbɔ mɔdenle bɛdwenle Nyamenle Belemgbunlililɛ ne nee mɔɔ Nyamenle kpondɛ kɛ bɛyɛ la anwo kpalɛ, na ɔkɛva mɔɔ bɛhyia nwolɛ la ɔkɛmaa bɛ. 34 Ɛhye ati bɛmmadwenle ɛhyema anwo; ɛhyema ɔdaye ɔ nee ɔ ti anwo adwenleadwenle ɛdeɛ lua. Ɔngyia kɛ bɛkɛva kenle ko anwo adwenleadwenle ɛdeɛ bɛkɛboka ko ɛdeɛ nwo.
^ ***w13 12/15 m. 18-19 ‘Ɛhye Bayɛ Ngakyelɛ Amaa Bɛ’***
5 Noko, kolaa na bɛagyakyi Yizilayɛma la, duzu a ɛnee ɔwɔ kɛ bɛyɛ a? Ɛnee ɔka ekyi nyenyesuo ne bɔ ɔ bo, mekɛ mɔɔ alehyenlɛ nee aledwolɛ tendenle sɛ la wɔ 1513 K.Y.M., wɔ Hibuluma siane ne mɔɔ bɛfɛlɛ ye Abib mɔɔ nzinlii bɛravɛlɛle ye Naesan la anu. Nyamenle hanle kɛ wɔ siane zɔhane kenle bulu ne azo, Yizilayɛma ɛziezie bɛ nwo ɛmaa Naesan 14. Kenle zɔhane bɔ ɔ bo mekɛ mɔɔ sɛnzɛne ne ɛhɔdɔ la ɔluakɛ Hibuluma kenle biala bɔ ɔ bo wɔ mekɛ mɔɔ sɛnzɛne ne ɛhɔdɔ yɛɛ ɔwie mekɛ mɔɔ sɛnzɛne ne ɛhɔdɔ la. Wɔ Naesan 14, ɔwɔ kɛ bɛku boane (anzɛɛ abɔnkye) nyinli wɔ awuke biala anu na bɛfa ye mogya ne bie bɛka azua ne nlenkɛ ne felɛmo nwiɔ ne nee ɔ ti zo ɛdeɛ ne mɔ anwo. (Ade. 12:3-7, 22, 23) Ɔwɔ kɛ mbusua ne tondo nane ne na bɛfa bɛboka kpanwo mɔɔ mgbɔvonle ɛnle nu yɛɛ nya bie mɔ anwo bɛdi. Nyamenle anwumabɔvolɛ bie baraze maanle ne anu ahu Yigyibiti belamunli mralɛ kɔsɔɔti, noko ɔbabɔ Yizilayɛma mɔɔ bɛbayɛ tieyɛ la anwo bane, akee bɛbamaa bɛ adenle bɛahɔ.—Ade. 12:8-13, 29-32.
6 Mɔɔ zile la ɛne, noko ɛnee ɔwɔ kɛ Yizilayɛma kakye kɛzi bɛliele bɛ la. Nyamenle zele bɛ kɛ: “Kenle zɔhane bayɛ ngakyelɛ kenle amaa bɛ, na bɛbazie ye kɛ [Gyihova] Ɛvoyia kenle. Awolɛndoazo kɔsɔɔti bazie kenle ne na bɛali ɛvoyia ne.” Saa bɛdi ɛvoyia wɔ kenle 14 ne a, eza ɔwɔ kɛ bɛtoa zo bɛdi kenle nsuu ɛvoyia. Naesan kenle 14 ne a ɛnee le Akpabɛnwo ne a, noko ɛnee bɛkola bɛfɛlɛ kenle mɔtwɛ ne mɔɔ bɛfa bɛdi ɛvoyia ne la kɔsɔɔti Akpabɛnwo. (Ade. 12:14-17; Luku 22:1; Dwɔn 18:28; 19:14) Akpabɛnwo ne le “ɛvoyia” mɔɔ ɛnee Hibuluma di ye ɛvolɛ biala la anu ko.—2 Edk. 8:13.
7 Kɛmɔ Gyisɛse nee ye ɛzoanvolɛ ne mɔ le Dwuuma na bɛwɔ Mosisi Mɛla ne abo la ati, ɛnee bɛdi Akpabɛnwo ne ɛvolɛ biala. (Mat. 26:17-19) Mekɛ mɔɔ li awieleɛ mɔɔ bɛlile la, Gyisɛse vale ɛvoyia fofolɛ—Awulae Nɔsolɛ Aleɛ ne ziele ɛkɛ na ɛnee ye ɛzoanvolɛma ne bɛali ye ɛvolɛ biala. Noko kenlenzu a bɛbali ye a?
KENLE BONI A ƆWƆ KƐ BƐDI AWULAE NƆSOLƐ ALEƐ NE A?
8 Mekɛ mɔɔ Gyisɛse nee ye ɛdoavolɛma ne lile Akpabɛnwo ɛvoyia ne mɔɔ li awieleɛ wiele la, ɔvale adehilelɛ mɔɔ fane Awulae Nɔsolɛ Aleɛ ne anwo la ɔmanle bɛ. Noko bie a wɔyɛ ye nzonlɛ kɛ asolo kenle mɔɔ bɛfa bɛdi Dwuuma Akpabɛnwo ne mɔɔ ɔle mekɛ mɔɔ bɛkakye Kelaese ewule ne la wɔ ɛnɛ kalenda bie mɔ azo. Duzu ati a ngakyile wɔ nu ɛ? Nyamenle mɛla ne mɔɔ ɔvale ɔmanle Yizilayɛma mɔɔ ɔfane mekɛ mɔɔ ɔwɔ kɛ bɛbɔ Akpabɛnwo ne abo anwo la boa yɛ maa yɛbua kpuyia ɛhye. Mekɛ mɔɔ Mosisi hanle kɛ “Yizilayɛma kɔsɔɔti bahu bɛ mboane ne mɔ kenle ko ne nɔsolɛ nu” wiele la, akee ɔhilele bɛ mekɛ fɔɔnwo ne mɔɔ ɔwɔ kɛ bɛyɛ ye wɔ Naesan 14 ne anu la.—Bɛgenga Adendulɛ 12:5, 6.
9 Dwuuma buluku Pentateuch nee Haftorahs kile kɛ Adendulɛ 12:6 ka kɛ ɔwɔ kɛ bɛku boaneralɛ ne “wɔ nɔsolɛ nwiɔ ne avinli.” Baebolo gyɛne mɔɔ Dwuuma Tanakh ne boka nwo la kile ɔ bo “alewɔzo.” Ɛnee ɔwɔ kɛ bɛku boane ne wɔ mekɛ mɔɔ sɛnzɛne ne ɛhɔdɔ noko maanle nu ɛtɛmuanle la wɔ Naesan kenle 14 ne mɔlebɛbo.
10 Nzinlii, Dwuuma bie mɔ nyianle adwenle kɛ ɔbalie mekɛ na bɛawie mboane mɔɔ bɛbava bɛara ɛzonlenlɛ sua ne anu la kɔsɔɔti ku. Yemɔti, bɛdele Adendulɛ 12:6 ne abo kɛ ɔle Naesan 14 awieleɛ, ɔvi mekɛ mɔɔ ewia ne kɛwɔne ɔ ti aze (saa sɛnzɛngyinla kpa nwo a) kɔkpula kɛ kenle ne kɛhɔ ye awieleɛ wɔ mekɛ mɔɔ sɛnzɛne ne ɛhɔdɔ la. Noko saa zɔhane a ɔkile a, ɛnee mekɛ boni a bɛdi aleɛ ne a? Jonathan Klawans mɔɔ ɛzukoa tete Dwuuma ɛzonlenlɛ ne anwo ninyɛne dɔɔnwo la hanle kɛ: “Alehyenlɛ ne bɔ ɔ bo wɔ mekɛ mɔɔ sɛnzɛne ne ɛhɔdɔ la, yemɔti bɛbɔ afɔle ne kenle 14 ne, noko bɛbɔ Akpabɛnwo ne nee aleɛ ne ɛlilɛ bo kenle 15 ne, ɔnva nwo kɛ bɛanga ye zɔ wɔ Adendulɛ buluku ne anu la.” Eza ɔhɛlɛle kɛ: ‘Kɛzi ɛnee bɛdi Seder anzɛɛ Akpabɛnwo aleɛ ne kolaa na ɛvolɛ 70 Y.M. adwu la, Rabbima mbuluku anga nwolɛ edwɛkɛ. Zɔhane ɛvolɛ ne anu a bɛzɛkyele Ɛzonlenlɛ sua ne a.’—Yɛdayɛ a yɛzi edwɛkɛ ne bie azo dawua a.
11 Yemɔti ndelebɛbo wɔ nu kɛ yɛbabiza kɛ, Na Akpabɛnwo ne mɔɔ bɛlile ye ɛvolɛ 33 Y.M. la noko ɛ? Wɔ Naesan 13, mekɛ mɔɔ “angye Ɛvoyia ne dwule na ɔwɔ kɛ bɛku mboane mɔɔ bɛfa bɛado Akpabɛnwo Ɛvoyia aleɛ ne la,” Kelaese zele Pita nee Dwɔn kɛ: “Bɛhɔ bɛhɔziezie yɛ Akpabɛnwo Ɛvoyia aleɛ ne bɛmaa yɛli.” (Luku 22:7, 8) Akee “mekɛ ne dwule” kɛ bɛdi Akpabɛnwo aleɛ ne wɔ mekɛ mɔɔ sɛnzɛne ne ɛhɔdɔ wɔ Naesan 14, mɔɔ ɛnee le Kule nɔsolɛ nu la. Gyisɛse nee ye ɛzoanvolɛ ne mɔ lile aleɛ zɔhane na ɔvale Awulae Nɔsolɛ Aleɛ ne ɔziele ɔ gyakɛ anu. (Luku 22:14, 15) Nɔe ne ala a bɛhyele ye na bɛlile ye edwɛkɛ a. Ɔka ekyii sɛnzɛngyinla dwu wɔ Naesan kenle 14 la, bɛbɔle Gyisɛse baka nu, na ɔwule kenle ko zɔhane ewiazo. (Dwɔn 19:14) Yemɔti, ‘Bɛhunle Kelaese, yɛ Akpabɛnwo boaneralɛ ne bɛbɔle afɔle’ wɔ kenle ne mɔɔ ɛnee bɛku Akpabɛnwo boaneralɛ ne la. (1 Kɔl. 5:7; 11:23; Mat. 26:2) Ɔka ekyii Dwuuma kenle zɔhane ba ye awieleɛ la, bɛziele Gyisɛse—kolaa na Naesan kenle 15 ne abɔ ɔ bo.—Sɛlɛ. 23:5-7; Luku 23:54.
^ ***w14 1/15 m. 19-20 Si Kpɔkɛ Kpalɛ Wɔ Wɔ Mgbavolɛ Nu***
anwo kpɔkɛ. (Dwɔh. 24:15) Yɛnrɛhola yɛnrɛzi wɔ agyalɛ, awie mɔɔ ɛbagya ye, anzɛɛ gyima mɔɔ ɛbayɛ la anwo kpɔkɛ yɛnrɛmaa wɔ. Ɛbakpa gyima mɔɔ hyia ndetelɛ ekyii bie ala la ɔ? Keleseɛne mgbavolɛ bie mɔ de namule mɔɔ ehyia wɔ zo la azo; bie mɔ noko de azuamgbole mɔɔ ezukoa wɔ zo la azo. Asolo bɛ subane, mɔɔ bɛkola bɛyɛ, bɛ anwubielɛ, mɔɔ bɛ nye die nwo, nee bɛ diedi wɔ ewiade amuala. Bie a ɛle ngakyile kɛmɔ ɛnee kakula Mosisi le ngakyile wɔ Hibulu mgbavolɛ mɔɔ ɛnee wɔ tete Yigyibiti avinli la. Ɔnyianle nwolɛ adenle dɔɔnwo wɔ belemgbunli sua nu ɛkɛ, noko ɛnee Hibuluma mɔɔ ɛha la le ngɛkɛlɛ. (Ade. 1:13, 14; Gyi. 7:21, 22) Ɛnee bɛwɔ mekɛ mɔɔ anwo hyia kpalɛ la anu. (Ade. 19:4-6) Ɛnee ɔwɔ kɛ bɛ nuhua ko biala si mɔɔ ɔbava ye ɛbɛlabɔlɛ yeayɛ la anwo kpɔkɛ. Mosisi zile kpɔkɛ kpalɛ.—Bɛgenga Hibuluma 11:24-27.
8 Gyihova boa wɔ ɔmaa ɛsi kpɔkɛ kpalɛ wɔ wɔ mgbavolɛ nu. Ɔdua ye ngyinlazo ne mɔ azo ɔtu wɔ folɛ mɔɔ ɛbahola wɔava wɔali gyima wɔ gyinlabelɛ titile bie mɔ anu. (Edw. 32:8) Bieko, wɔ awovolɛ mɔɔ bɛle diedima la nee asafo nu mgbanyima bahola aboa wɔ na wɔazuzu kɛzi ɛbava ngyinlazo ɛhye mɔ wɔali gyima la anwo. (Mrɛ. 1:8, 9) Maa yɛzuzu Baebolo ngyinlazo nsa mɔɔ bahola aboa wɔ amaa wɔazi kpɔkɛ kpalɛ mɔɔ ɔbaboa wɔ kenlebie la anwo.
BAEBOLO NGYINLAZO NSA MƆƆ BƐAHILE WƆ ADENLE
9 Dumua kpondɛ Nyamenle Belemgbunlililɛ ne nee ye tenleneyɛlɛ. (Bɛgenga Mateyu 6:19-21, 24-26, 31-34.) Gyihova ɛli yɛ eni yemaa yɛ adenle kɛ yɛzi yɛ kpɔkɛ. Ɔtɛkilele mekɛ dodo mɔɔ ɔwɔ kɛ ɛfa ɛbɔ Belemgbunlililɛ ne nolo wɔ wɔ mgbavolɛ nu a. Noko Gyisɛse manle yɛ ngyinlazo mɔɔ boa yɛ maa yɛdumua yɛkpondɛ Belemgbunlililɛ ne la. Kɛzi ɛbava mɔɔ ɔhanle la wɔali gyima la bamaa wɔanyia nwolɛ adenle dɔɔnwo wɔala ɛhulolɛ mɔɔ ɛlɛ ɛmaa Nyamenle, wɔ kpalɛzoamra mɔɔ ɛdwenle bɛ nwo, nee anyezɔlɛ mɔɔ ɛlɛ ɛmaa dahuu ngoane anyelazo ne la ali. Saa ɛlɛdwenle agyalɛ nee gyima nwo a, suzu nwo saa wɔ kpɔkɛzilɛ ne bamaa wɔadwenledwenle nwonane afoa nu ninyɛne nwo anzɛɛ ɔbamaa yeala ali kɛ ɛlɛfa mɔdenlebɔlɛ wɔakpondɛ Nyamenle Belemgbunlililɛ ne nee ye tenleneyɛlɛ ne a.
10 Fa anyelielɛ sonle awie mɔ. (Bɛgenga Gyima ne 20:20, 21, 24, 35.) Gyisɛse vile ahunlunyele nu hilele yɛ ɛbɛlabɔlɛ nu ngyinlazo titile ɛhye anwo debie. Ɛnee ɔle awie mɔɔ ɔ nye die ɔboalekɛ ɔyɛle ɔ Ze ɛhulolɛdeɛ ɔdɛlale ɔdaye ye ɛdeɛ. Mekɛ mɔɔ Gyisɛse nwunle kɛ bɛlɛvoma ɛlɛtie edwɛkpa ne la, ɔ nye liele. (Luku 10:21; Dwɔn 4:34) Bie a wɔnyia anyelielɛ mɔɔ vi awie mɔ mɔɔ bɛboa bɛ anu ba la anwo anwubielɛ. Saa ɛgyinla ngyinlazo mɔɔ Gyisɛse hilehilele la azo ɛsi ninyɛne mɔɔ anwo hyia wɔ ɛbɛlabɔlɛ nu anwo kpɔkɛ a, ɛ nye balie wɔ adenle biala anu, na Gyihova noko anye balie.—Mrɛ. 27:11.
11 Gyihova mɔɔ yɛsonle ye la a maa yɛ nye die kpalɛ a. (Mrɛ. 16:20) Ɔbayɛ kɛ Gyɛlɛmaya kɛlɛhɛlɛvolɛ, Bɛlɛke, arɛle vile ɛhye. Mekɛ bie, ɛnee ɔ nye ɛnlie Gyihova ɛzonlenlɛ nwo bieko. Gyihova zele ye kɛ: “Na wɔmɔ, ɛkpondɛ ninyɛne mgbole ɔ? Mmakpondɛ bɛ bo zo, ɔluakɛ nea, melɛmaa munzule ado menli kɔsɔɔti, na wɔmɔ, ɛleka biala mɔɔ ɛkɛhɔ la ɛlɛ ngoane.” (Gyɛ. 45:3, 5) Kɛ ɛdwenle nwo ɛse ɛ? Duzu a anrɛɛ bamaa Bɛlɛke anye alie a—ninyɛne mgbole ɛkpondɛlɛ anzɛɛ ngoane mɔɔ ɔbanyia ye wɔ Gyɛlusalɛm ɛzɛkyelɛ ne anu kɛ Nyamenle sonvolɛ nɔhavo la ɔ?—Gye. 1:12.
12 Adiema ko mɔɔ nyianle awie mɔ mɔɔ bɛsonle bɛ anu anyelielɛ la a le Ramiro. Ɔka kɛ: “Mevi abusua bie mɔɔ bɛle ehyiavolɛma mɔɔ bɛwɔ namule bie mɔɔ wɔ Andes Awoka ne mɔ azo la anu. Yemɔti, mekɛ mɔɔ me diema kpanyinli ne hanle kɛ ɔbanlea me wɔ yunivɛsiti la, ɛnee ɔle nwolɛ adenle kpole. Noko ɛnee bɛzɔnenle me kɛ Gyihova Alasevolɛ ne mɔ anu ko la, ɔtɛkyɛle, yɛɛ ɛnee adekpakyelɛnli bie ɛvɛlɛ me kɛ memaa yɛhɔha edwɛkɛ ne wɔ sua ekyi bie azo. Mengɔle, menzukoale kɛzi bɛpepɛ enrinli la na memkpondɛle ɛleka mɔɔ mebapepɛ enrinli meanlea me nwo la. Menli dɔɔnwo vale anyezɔlɛ diele Baebolo ne anu edwɛkɛ ne. Nzinlii, mengɔle asafo bie mɔɔ bɛde ye fofolɛ mɔɔ bɛka sua ne azo amra aneɛ la anu. Kɛkala meyɛ mekɛ kɔsɔɔti ɛzonlenlɛ gyima ne ɛvolɛ bulu. Gyima biala ɛnle ɛkɛ mɔɔ kola maa me nye die tɛla edwɛkpa ne mɔɔ meboa menli memaa bɛsukoa ye wɔ bɛ sua zo aneɛ nu la.”
13 Fa anyelielɛ sonle Gyihova wɔ wɔ mgbavolɛ nu. (Bɛgenga Nolobɔvo ne 12:1.) Ɔnle kɛ ɛte nganeɛ kɛ ɔwɔ kɛ ɛdumua ɛnyia gyima kpalɛ amaa wɔahola wɔazonle Gyihova nzinlii. Mgbavolɛ nu a le mekɛ kpalɛ mɔɔ bɛbɔ ɔ bo bɛsonle Gyihova bɔkɔɔ a. Mgbavolɛ dɔɔnwo ɛnlɛ ɛzonlelilɛ dɔɔnwo wɔ abusua nu yɛɛ bɛte kpɔkɛ, bɛbahola bɛayɛ gyima ɛsesebɛ. Duzu a ɛbahulo kɛ ɛyɛ ɛmaa Gyihova wɔ wɔ mgbavolɛ nu a? Bie a wɔ bodane a le kɛ ɛbayɛ adekpakyelɛ. Bie a ɛbahulo kɛ ɛbayɛ gyima wɔ azɛlɛsinli mɔɔ bɛka maanle gyɛne zo aneɛ wɔ nu la anu. Anzɛɛ bie a ɛbahola wɔayɛ dɔɔnwo wɔ asafo mɔɔ ɛwɔ nu kɛkala la anu. Kɛzi wɔ Nyamenle ɛzonlenlɛ nu bodane de ye biala la, ɔhyia kɛ
^ ***w14 2/1 m. 6-7 Ahenle Mɔɔ Fa Konle Nee Amaneɛnwunlɛ Ba La***
Mrenya Nna Ne Mɔɔ De Mgbɔnwɔ Zo La Ɛlɛkɔ Bɛ Nyunlu Amgba Ɔ?
Ɛkpɔnwɔ fufule ne, mɔɔ ye kavolɛ le anwuma belemgbunli. Gyisɛse Kelaese, mɔɔ le Belemgbunli la a fa tenleneyɛlɛ ka ye ɛkpɔnwɔ ne a. (Edwɛndolɛ 45:4) Ye gyima mɔɔ lumua a le kɛ ɔbadu Seetan nee ye sunsum ɛtane ne mɔ yeavi anwuma lɔ.—Yekile 6:2; 12:9.
Ɛkpɔnwɔ kɔkɔlɛ mɔɔ bolo kpalɛ, mɔɔ bɛmaa ye kavolɛ tumi kɛ ‘ɔye anzondwolɛ ɔvi azɛlɛ ye azo’ la. (Yekile 6:4) Ɔvi 1914 mɔɔ ba la, alesama ɛnwu konle dɔɔnwo. Ewiade Konle I rale ye awieleɛ la, ye ɛvolɛ 21 anzi ala ewiade konle mɔɔ tɔ zo nwiɔ zile na ɔhunle menli dɔɔnwo. Mgbondabulɛ ko kile kɛ Ewiade Konle II la hunle menli kɛyɛ mgbe 60. Ɔvi 1945 mɔɔ ba la, konle kɔ zo wɔ ɛleka ekyi bie ala noko ɔmaa menli dɔɔnwo wu. Tetedwɛkɛ kɛlɛvolɛma bie mɔ bu mgbonda kɛ menli mɔɔ bo mgbe ɛya ko la wule konle nu wɔ ɛvoya 20 ne anu.
Ɛkpɔnwɔ bile ne, mɔɔ ye kavolɛ lɛ tone wɔ ɔ sa nu mɔɔ kile ɛhɔne la. (Yekile 6:5, 6) Wɔ ewiade konle ne mɔɔ lumua la anu, Maanle mɔɔ honle tiale Germany la ammaa bɛannyia aleɛ yemɔti ɛhɔne hunle menli kɛyɛ 750,000. Ɛhɔne hunle Russiama mɔɔ bo mgbe nwiɔ la ɔmanle bɛwule wɔ 1921, na yeangyɛ esiane zɛhae bie sisile wɔ ɛleka ngakyile. Yɛka yɛbɔ nu a, ɛhɔne hunle menli kɛyɛ mgbe 70 wɔ ɛvoya 20 ne anu. Ɛvolɛ biala, aleɛ kpalɛ mɔɔ bɛnnyia bɛnli la maa ngakula mɔɔ bo mgbe nsa mɔɔ bɛndwu ɛvolɛ nnu la wu.
Ɛkpɔnwɔ nzonle ne, mɔɔ ye kavolɛ maa ewulenzane ku menli la. (Yekile 6:8) Ewulenzane kpole mɔɔ lumua wɔ ɛvoya 20 ne anu la a le influenza ewule ne. Mgbondabulɛ ne le ngakyile, noko nuhua ko kile kɛ ewule ne hunle menli kɛyɛ mgbe 50. Buluku Man and Microbes ka kɛ, “Ewulenzane ɛhye le esiane mɔɔ ɛnle kpalɛ fee wɔ tetedwɛkɛ nu la anu ko. Ewulenzane bie mɔɔ lumua bɔbɔ la angu menli dɔɔnwo ndɛndɛ zɛhae.” Ewule mɔɔ gua bɛ nwo, ebunlu nee avinliwule yɛɛ ewulenzane ngakyile hunle menli mgbe ɛya dɔɔnwo wɔ ɛvoya 20 ne anu.
^ ***w14 2/15 m. 10 Bɛmaa Yɛli Fɛlɛko Wɔ Boaneralɛ Ne Atɔfolɛlielɛ Ne Anwo!***
belemgbunli agyalɛ. Wɔ Yekile 21:2, bɛvale atɔfolɛ raalɛ ne bɛdole suakpole bie, Gyɛlusalɛm Fofolɛ ne anwo, na ‘bɛziezie ye bɛmaa ɔ hu.’ Suakpole ɛhye mɔɔ ɔwɔ anwuma la ta wɔ “Nyamenle anyunlunyia nu,” ye ɛdalɛ ne le kɛ “ezukoa bolɛ ne mɔɔ bɛfɛlɛ ye ‘gyasepa’ la, na ɔ nye le kɔngyekɔngye zɛhae.” (Yek. 21:10, 11) Bɛha Gyɛlusalɛm Fofolɛ ne anyunlunyia ne anwo edwɛkɛ kɛnlɛma wɔ Yekile buluku ne anu. (Yek. 21:18-21) Ɔnyɛ azibɛnwo kɛ edwɛndovo ne hanle ye wɔ atɔfolɛ raalɛ ne anwo kɛ ‘bɛziezie ye hyeleenyi la’! Yeanyɛ boɛ fee la, belemgbunli ne balie ye atɔfolɛ ne wɔ anwuma.
9 Ahenle mɔɔ bɛbava atɔfolɛ raalɛ ne bɛamaa ye la a le Atɔfolɛ nrenya ne—Mɛzaya Belemgbunli ne. Ɔvale ‘edwɛkɛ ne ɔyɛle nzule ɔnrinzinle atɔfolɛ raalɛ ne anwo ɔdele ɔ nwo.’ “Nvonleɛ biala ɛnle” atɔfolɛ raalɛ ne anwo, ‘ɔ nwo te nwuanzaanwu.’ (Ɛfɛ. 5:26, 27) Ɔbayɛ kɛ atɔfolɛ raalɛ ne noko tɛladeɛ ne fɛta maa gyimalilɛ ne. Ɛhɛe! Nɔhalɛ nu, “ɔwula ezukoanzule adɛladeɛ,” adɛladeɛ mɔɔ sonle bolɛ la, na “bɛva ye bɛhɔ belemgbunli ne ɛkɛ.” Wɔ Boaneralɛ ne atɔfolɛlielɛ ne abo, ‘bɛmaa atɔfolɛ ne lenen ɛdanlɛ kɛnlɛma anye nwohyee kɛ ɔheda—ɛdanlɛ kɛnlɛma ne a le Nyamenle menli ne ɛbɛla kpalɛ mɔɔ bɛbɔle la.’—Yek. 19:8.
“ATƆFOLƐLIELƐ MEKƐ NE ƐDWU”
10 Bɛgenga Yekile 19:7. Mekɛ boni a bɛbalie Boaneralɛ ne atɔfolɛ ne a? ‘Atɔfolɛ raalɛ ne ɛziezie ɔ nwo’ ɛdeɛ, noko edwɛkɛ mɔɔ bɛhanle bɛdoale zo la ɛnvane atɔfolɛlielɛ nwo. Emomu, ɔmaa yɛnwu mɔɔ bazi wɔ anwongyelelɛ kpole ne awieleɛ la wienyi. (Yek. 19:11-21) Asoo ɛhye kile kɛ bɛbalie atɔfolɛ ne kolaa na Atɔfolɛ nrenya-Belemgbunli ne awie ye konimlilɛ ne ɔ? Kyɛkyɛ. Tɛ kɛzi ninyɛne badoɔdoa zo la yɛɛ bɛyele bɛhilele wɔ Yekile ne anu a. Wɔ Edwɛndolɛ 45 ne, bɛhanle kɛ Belemgbunli Gyisɛse Kelaese bava ye dadeɛ ne ali “konim” wɔ ye agbɔvolɛ nwo zo kolaa na yealie ye atɔfolɛ ne.—Edw. 45:3, 4.
11 Yemɔti yɛbahola yɛaha kɛ kɛzi ninyɛne bɛasisi la ɛne: Bɛbalumua bɛabua “tuutuunli ne mɔɔ ɛlie duma la,” Babelɔn Kpole ne, adalɛ ɛzonlenlɛ maanle ne ndɛne. (Yek. 17:1, 5, 16, 17; 19:1, 2) Akee Kelaese badoa zo ava Nyamenle ndɛnebualɛ ahɔ Seetan ngyehyɛleɛ ɛtane ne foa mɔɔ ɛha la kɔsɔɔti azo yeazɛkye bɛ wɔ Amagɛdɔn konle ne, “Nyamenle Bedevinli ne Kenle kpole ne anu.” (Yek. 16:14-16; 19:19-21) Awieleɛ bɔkɔɔ ne, Belemgbunli-Kovolɛ ne bava Seetan nee ye sunsum ɛtane ne mɔ yeagua kuma kpole ne anu, ɔbalie bɛ tumi ne amuala yeava yeawie ye konimlilɛ ne.—Yek. 20:1-3.
12 Saa Keleseɛnema mɔɔ bɛkpokpa bɛ la wie bɛ azɛlɛ ye azo gyima ne wɔ mekɛ mɔɔ Kelaese ɛra la a, bɛdwazo bɛ bɛmaa bɛkɔ anwuma. Bɛsɛkye Babelɔn Kpole ne bɛwie a, ɔ nzi mekɛ bie anu Gyisɛse baboɔboa atɔfolɛ raalɛ eku ne anu amra mɔɔ ɛha la kɔsɔɔti anloa wɔ ɔ nwo ɛkɛ. (1 Tɛs. 4:16, 17) Yemɔti, kolaa na Amagɛdɔn konle ne abɔ ɔ bo la, ɛnee ‘atɔfolɛ raalɛ’ ekpunli ne anu amra kɔsɔɔti wɔ anwuma. Wɔ konle ne anzi, akee bɛbahola bɛalie Boaneralɛ ne atɔfolɛ ne. Nea kɛzi anyelielɛ bara wɔ zɔhane mekɛ ne a! Yekile 19:9 ka kɛ: “Nyilalɛ ɛha bɛdabɛ mɔɔ bɛdo ɛsalɛ bɛvɛlɛ bɛ kɛ bɛrɛla Boaneralɛ ne atɔfolɛlielɛ ne abo la.” Atɔfolɛ eku ne, 144,000 ne anu amra anye balie kpalɛ. Akee Atɔfolɛ nrenya ne mɔɔ ɔle Belemgbunli la bali fɛlɛko kpole kɛ ɔ nee ɔ gɔnwo mɔ
^ ***w14 2/15 m. 26-27 Kpuyia Mɔɔ Vi Kengavoma Ɛkɛ***
KPUYIA MƆƆ VI KENGAVOMA ƐKƐ
Duzu a ɛvoya mɔɔ lumua Dwuuma gyinlanle zo manle bɛ ‘nye lale’ Mɛzaya ne ɛralɛ ne a?
▪ Wɔ Dwɔn Sɔnevolɛ ne mekɛ zo, “kɛmɔ ɛnee menli dɔɔnwo anye la Mɛzaya ne ɛralɛ zo la, bɛdwenlenle kɛ bekezɛ yemɔ a le Dwɔn.” (Luku 3:15) Kɛmɔti a ɛnee Dwuuma anye la Mɛzaya ne ɛralɛ wɔ mekɛ zɔhane ɛ? Ninyɛne dɔɔnwo ati ɔ.
Wɔ Gyisɛse awolɛ nzi, Gyihova anwumabɔvolɛ yele ɔ nwo hilele mboaneneavolɛma mɔɔ ɛnee ɛlɛnea bɛ mboane wɔ fiene bie mɔɔ bikye Bɛtelɛhɛm anu la. Anwumabɔvolɛ ne zele bɛ kɛ: “Ɛnɛ kenle ye bɛwo bɛ Ngoanedievolɛ ne, mɔɔ le Awulae Kelaese ne wɔ Devidi sua zo.” (Luku 2:8-11) Yemɔ anzi, ‘anwuma soanvolɛma dɔɔnwo rabokale Nyamenle soanvolɛ ko ne anwo bɛyele Nyamenle ayɛlɛ bɛhanle kɛ: “Anyunlunyia ɛha Nyamenle wɔ anwuma anwuma, anzonudwolɛ ɛha bɛdabɛ mɔɔ ɔ nye die bɛ nwo wɔ ewiade ye la.”’—Luku 2:13, 14.
Zɔhane amaneɛbɔlɛ ne boale mboaneneavolɛma ne mɔɔ ɛnee bɛlɛ bɛ nwo aze la kpalɛ. Ɛkɛ ne ala bɛzile nu bɛhɔle Bɛtelɛhɛm, na mɔɔ bɛnwunle Dwosefi nee Mɛle nee adɔma Gyisɛse la, “bɛhanle edwɛkɛ mɔɔ Nyamenle soanvolɛ ne hanle ye kakula ne anwo hilele bɛ la bɛhilele menli ne.” Na ɔyɛle “bɛdabɛ mɔɔ bɛdele mɔɔ mboaneneavolɛma ne mɔ hanle la azibɛnwo.” (Luku 2:17, 18) Edwɛkɛ “bɛdabɛ mɔɔ bɛdele” kile kɛ tɛ Dwosefi nee Mɛle angomekye a mboaneneavolɛma ne hanle edwɛkɛ ne hilele bɛ a, menli gyɛne noko dele. Mɔɔ mboaneneavolɛma ne sia ahɔ sua nu la, “bɛyele Nyamenle ayɛlɛ wɔ mɔɔ bɛde nee mɔɔ bɛnwu ye la anwo; mɔɔ bɛnwunle ye la amgba le kɛ mɔɔ Nyamenle soanvolɛ ne hanle hilele bɛ ala la.” (Luku 2:20) Mboaneneavolɛma ne anva amaneɛ fɛlɛko ɛhye mɔɔ fane Kelaese anwo la anzie!
Mekɛ mɔɔ Mɛle vale ye belamunli ralɛ nrenya ne hɔle Gyɛlusalɛm amaa bɛava ye bɛahile Gyihova kɛmɔ Mosisi Mɛla ne kile la, Nyamenle kpɔmanvolɛ raalɛ Ana ɔdaye noko “ɔrayɛle Awulae mo na ɔhanle kakula ne anwo edwɛkɛ ɔhilele bɛdabɛ mɔɔ bɛ nye la kɛ Nyamenle barakpɔne Gyɛlusalɛm la.” (Luku 2:36-38; Ade. 13:12) Yemɔti, Mɛzaya ne ɛralɛ ne anwo edwɛkɛ dendenle hɔle moa.
Nzinlii, ‘nwɔlɔra kengavoma bie vi aduduleɛ rale Gyɛlusalɛm rabizale kɛ, “Nienwu a yɛkɛnwu Dwuuma belemgbunli ne mɔɔ bɛwo ye la a? Ɔluakɛ yɛnwunle ye ɛwɔlɔra ne mɔɔ dule la wɔ aduduleɛ nehane, na yɛra kɛ yɛbazonle ye.”’ (Mat. 2:1, 2) Mɔɔ “Belemgbunli Hɛlɔdo dele ɛhye la ye adwenle zɛkyele, na Gyɛlusalɛm amra amuala noko atiakunlu zɛkyele. Ɔyieyiale sɛlɛvolɛ mgbanyinli ne nee mɛla kilehilevolɛma ne mɔ amuala na ɔbizale bɛ kɛ, ‘Nienwu a ɔwɔ kɛ bɛwo Kelaese ne a?’” (Mat. 2:3, 4) Ɛhye manle menli dɔɔnwo kpalɛ anye rale bɛ nwo zo kɛ: Mɛzaya ne mɔɔ bɛ nye la ye ade la ɛra!
Luke 3:15 mɔɔ yɛlumuale yɛhanle nwolɛ edwɛkɛ la hanle kɛ ɛnee Dwuuma bie mɔ dwenle kɛ Dwɔn Sɔnevolɛ ne a le Kelaese ne. Noko, Dwɔn bɔle zɔhane nzuzulɛ ne guale ɔlua edwɛkɛ ɛhye azo: ‘Na awie bie vi me nzi ɛlɛba mɔɔ yemɔ ɔle kpole ɔtɛla me a. Menfɛta kɛ menwɔzoa ye mgbɔlaboa bɔbɔ. Na yemɔ, ɔbava sunsum nwuanzanwuanza nee senle a yeazɔne a.’ (Mat. 3:11) Ɛnee Dwɔn edwɛkɛ ɛhye bamaa menli ne anye ala Mɛzaya ne ade ɛsesebɛ.
Asoo ɛvoya mɔɔ lumua Dwuuma ne gyinlanle dapɛne 70 nwo ngapezo ne mɔɔ wɔ Daneɛle 9:24-27 la azo a sesenle mekɛ mɔɔ Mɛzaya ne bara la? Ɔbahola yeayɛ zɔ, noko yɛngola yɛnzi ye pi. Nɔhalɛ nu, ɛnee menli lɛ adwenle ngakyile wɔ dapɛne 70 ne anwo wɔ Gyisɛse mekɛ zo, noko ɛnee nuhua ko bɔbɔ ɛnle ɛkɛ mɔɔ ɔ nee yɛ ndelebɛbo mɔɔ yɛlɛ ye kɛkala la yia a.
Dwuuma ɛzonlenlɛ nu ekpunli bie mɔɔ bɛfɛlɛ bɛ Essenema la hilehilele kɛ Mɛzaya nwiɔ bie bara wɔ mekɛ mɔɔ ɛvolɛ 490 ne ɛlɛkɔ ye awieleɛ la, noko yɛnrɛhola yɛnrɛha kɛ Essenema ne gyinlanle Daneɛle ngapezo ne azo a bule mgbonda ɛhye a. Saa bɔbɔ bɛyɛle zɔ a, ɔbayɛ se kɛ yɛbalie yɛado nu kɛ Dwuuma bɛalie mgbondabulɛ mɔ ɔvi ekpunli mɔɔ ɛde ɔ nwo zɛhae ɛkɛ la ado nu.
Wɔ ɛvoya ne mɔɔ tɔ zo nwiɔ Y.M., Dwuuma bie mɔ liele dole nu kɛ dapɛne 70 ne bɔle ɔ bo wɔ mekɛ mɔɔ bɛzɛkyele ɛzonlenlɛ sua ne mɔɔ lumua wɔ ɛvolɛ 607 K.Y.M. kɔdwu mekɛ mɔɔ bɛzɛkyele ɛzonlenlɛ sua ne mɔɔ tɔ zo nwiɔ wɔ ɛvolɛ 70 Y.M. la, na bie mɔ noko ka kɛ ngapezo ɛhye rale nu wɔ ɛvoya mɔɔ tɔ zo nwiɔ K.Y.M. wɔ Maccabeema mekɛ zo. Yemɔti ɔda ali wienyi kɛ ɛnee bɛ nloa ɛnzɛ bɛ nwo wɔ kɛzi ɔwɔ kɛ bɛbu dapɛne 70 ne anwo mgbonda ne la.
Awie bahola anyia adwenle kɛ saa bɛdele dapɛne 70 ne anwo edwɛkɛ ne abo kpalɛ wɔ ɛvoya ne mɔɔ lumua Y.M. anu la anu a, anrɛɛ ɛzoanvolɛma ne nee ɛvoya ne mɔɔ lumua la anu Keleseɛnema bɛahola aha kɛ mekɛ mɔɔ Gyisɛse Kelaese rale la ɛnee Mɛzaya ne mɔɔ bɛbɔle ɔ nwo ɛwɔkɛ la ɛra wɔ ye mekɛ nu. Noko, daselɛ biala ɛnle ɛkɛ mɔɔ ɔkile kɛ alumua Keleseɛnema yɛle zɔ a.
Ndelebɛbo bieko mɔɔ anwo hyia la wɔ ɛkɛ. Ɛnee Edwɛkpa kɛlɛvoma ne ta ka kɛ ngapezo bie mɔ mɔɔ wɔ Hibulu Ngɛlɛlera ne anu la rale nu wɔ Gyisɛse Kelaese anwo zo. (Mat. 1:22, 23; 2:13-15; 4:13-16) Noko, nuhua ko bɔbɔ anga kɛ Gyisɛse azɛlɛ ye azo ɛralɛ ne nee dapɛne 70 ne anwo ngapezo ne yia.
Yɛka ye sikalɛ a: Yɛnrɛhola yɛnrɛha kɛ menli mɔɔ dɛnlanle aze wɔ Gyisɛse mekɛ zo la kɔsɔɔti dele dapɛne 70 ngapezo ne abo kpalɛ. Noko, Edwɛkpa ne maa yɛnwu ninyɛne mɔɔ manle menli ne ‘anye lale’ Mɛzaya ne ɛralɛ ne la bie mɔ.
[Ɔ bo ɛkɛ ne edwɛkɛ ne mɔ]
Baebolo ne anga kɛ anwumabɔvolɛma “dole edwɛne” wɔ mekɛ mɔɔ bɛwole Gyisɛse la.
Bie a ɛbabiza kɛ, Kɛ ɔyɛle mɔɔ nwɔlɔra kengavoma ne nwunle kɛ “ɛwɔlɔra” ne mɔɔ dule wɔ Aduduleɛ nehane la kile kɛ bɛwo “Dwuuma belemgbunli” ne ɛ? Anzɛɛ ɔbahola yeara ye kɛ bɛdele Gyisɛse awolɛ ne anwo amaneɛbɔlɛ wɔ mekɛ mɔɔ ɛnee bɛwɔ Yizilayɛ la ɔ?
Saa ɛkpondɛ kɛ ɛnwu ndelebɛbo mɔɔ yɛlɛ ye kɛkala wɔ dapɛne 70 ne anwo la a, nea Pay Attention to Daniel’s Prophecy! tile 11 ne.
^ ***w14 3/15 m. 32 Asoo Ɛka—‘Ɛhɛe A Ɛnee Ɛkile Kyɛkyɛ Ɔ?’***
Kɛmɔ Gyihova nee Gyisɛse ka nɔhalɛ dahuu la, zɔhane ala a Pɔɔlo noko yɛle a. (2 Kɔl. 1:19) Ɔnle awie mɔɔ ɔtu kuma a ɔndo elue nu, ɔnyɛ ngyehyɛleɛ kɛ “adalɛ sonla.” (2 Kɔl. 1:17) Emomu, ɔmanle ‘sunsum ne hilele ye adenle.’ (Gal. 5:16) Ɛnee ɔdwenle menli nwo. Ɛnee ye Ɛhɛe kile Ɛhɛe!
ASOO WƆ ƐHƐE KILE ƐHƐE?
Ɛnɛ, menli mɔɔ ɛnva Baebolo ngyinlazo ɛnli gyima la ta bɔ ɛwɔkɛ bu zo wɔ mekɛ mɔɔ ngyegyelɛ ekyi anzɛɛ debie mɔɔ bɛ nye die nwo kɛra la. Wɔ gualilɛ nu, saa bɔbɔ bɛyɛ ngyehyɛleɛ bie anwo kɛlata a, tɛ mekɛ ne amuala a bɛ “ɛhɛe” kile “ɛhɛe” a. Menli dɔɔnwo ɛmbu agyalɛ kɛ ngyehyɛleɛ mɔɔ menli nwiɔ ɛyɛ mɔɔ bɛmpɛ nu ɛlɛ a. Emomu, ewolebɔlɛ mɔɔ ɛlɛkɔ ɔ nyunlu la kile kɛ menli dɔɔnwo bu agyalɛ kɛ ɔle mekɛ ekyi nu ngamɔnu mɔɔ bɛkola bɛpɛ nu a.—2 Tem. 3:1, 2.
Na ɛdawɔ noko ɛ? Asoo wɔ Ɛhɛe kile Ɛhɛe? Kɛmɔ yɛnwunle ye wɔ edwɛkɛ ɛhye mɔlebɛbo la, ɔdwu mekɛ ne bie a ɛnee ɔhyia kɛ ɛpɛ ngyehyɛleɛ bie anu mɔɔ yemɔ ɛngile kɛ ɛnli wɔ edwɛkɛ zo, emomu tɛnlabelɛ bie mɔɔ ɛngola ɛnyɛ nwolɛ ɛhwee la ati ɔ. Noko saa Keleseɛnenli bie bɔ ɛwɔkɛ anzɛɛ tu ɔ nwo maa wɔ debie bie anu a, ɔwɔ kɛ ɔyɛ ye afoa nu ɛdeɛ biala ɔfa ɔdi nwolɛ gyima. (Edw. 15:4; Mat. 5:37) Saa ɛyɛ zɔ a, bɛbanwu wɔ kɛ awie mɔɔ bɛkola bɛfa bɛ nwo bɛto ɔ nwo zo, ɔdi ye edwɛkɛ zo, na ɔka nɔhalɛ dahuu a. (Ɛfɛ. 4:15, 25; Gye. 5:12) Saa ɔba ye zɔ a, bɛbanyia ɛhulolɛ bɛadie Nyamenle Belemgbunlililɛ ne anwo daselɛ mɔɔ ɛdi ye dahuu la. Ɛhye ati, bɛmaa yɛbɔ mɔdenle yɛmaa yɛ Ɛhɛe ɛhile Ɛhɛe amgba!
^ ***w14 4/1 m. 10-12 Ɛbahola Wɔagyinla Sɔnea Nloa!***
Ɛbahola Wɔagyinla Sɔnea Nloa!
“Meangɔ kɛ mekanlea nlanwonvoninli. Noko mengɔle Intanɛte ne azo la debie vindele zolɛ. Mendele debie ne na membukele.”—CODY.
“Bɛlɛra anwofɛlɛko bie mɔɔ me nee ye yɛ gyima la bɔle ɔ bo kɛ ɔ nee me duolua. Kenle ko ɔhanle ɔhilele me kɛ memaa yɛhɔ hotɛle bie yɛhɔlie yɛ nye. Ɛnee meze mɔɔ ɔkpondɛ la.”—DYLAN.
“MEKOLA megyinla debie biala anloa kyesɛ sɔnea.” Edwɛkɛ ɛhye mɔɔ bɛka bɛsele la ka kɛzi menli bie mɔ bu sɔnea la anwo edwɛkɛ—bɛ nye die nwolɛ. Noko bie mɔ bu sɔnea kɛ kpɔvolɛ mɔɔ dahuu bɛkulo kɛ bɛdi ɔ nwo zo konim a. Kɛzi ɛdwenle nwo ɛ? Saa ɛyia sɔnea a, ɛbagyakyi ɛ nwo anzɛɛ ɛbagyinla ɔ nloa ɔ?
Nɔhalɛ nu, tɛ sɔnea biala a fa ngyegyelɛ kpole ba a. Kɛ neazo la, saa ɛfea ɛ nwo ɛdi bisiketi dɔɔnwo a ɔnrɛzɛkye wɔ ɛbɛlabɔlɛ. Noko saa ɛgyakyi ɛ nwo ɛmaa sɔnea bie mɔ a—titile mɔɔ kɔwie nla nwo ɛbɛlatane nu a—ɔbahola yeava esiane yeara. Baebolo ne bɔ kɔkɔ kɛ: ‘Awie mɔɔ sɛkye agyalɛ la ɛnlɛ adwenle; sonla mɔɔ yɛ ɛhye la sɛkye ɔ nwo.’—Mrɛlɛbulɛ 6:32, 33.
Saa ɛyia ɛbɛlatane nwo sɔnea a, kɛzi ɔwɔ kɛ ɛyɛ wɔ nyɛleɛ ɛ? Baebolo ne bua kɛ: ‘Nyamenle ɛhulolɛdeɛ a le kɛ awie biala anwo kɛde na ɔkɛhwe ɔ nwo ɔkɛvi nla nwo ɛbɛlatane nwo. Ɔwɔ kɛ bɛ nuhua ko biala nwu kɛzi ɔbanlea ɔ nwo zo wɔ anwodelɛ nee enililɛ nu la.’ (1 Tɛsalonaekama 4:3, 4) Kɛ ɔkɛyɛ na wɔanyia zɔhane tumi ne ɛ? Suzu ndenle nsa mɔɔ bahola aboa la anwo.
Adenle 1: Bɔ Ɛ Nye Anwo Bane
Saa yɛnea nvoninli mɔɔ maa yɛnyia nla nwo atiakunluwɔzo a ɔbamaa yɛanyia subane ɛtane. Mekɛ mɔɔ Gyisɛse ɛlɛsi zo kɛ yɛnea debie a yɛ tiakunlu ba zo la, ɔbɔle kɔkɔ kɛ: ‘Awie biala mɔɔ kɛnlea raalɛ na ɔkɛnyia ɔ nwo atiakunluwɔzo la ɛzɛkye agyalɛ wɔ ye ahonle nu dɛba.’ Mekɛ mɔɔ ɔlɛwudu edwɛkɛ ne anu la, ɔdule folɛ kɛ: “Zɔhane ati saa ɛ nye fema ne yɛɛ twehwe wɔ ahɔ ɛtane nu a, tu ye to ye lɔ.” (Mateyu 5:28, 29) Boni a ɔkile a? Saa yɛbahola yɛagyinla sɔnea nloa a, ɔwɔ kɛ yɛsi kpɔkɛ ndɛndɛ yɛɛ ɔnle kɛ yɛnea nvoninli mɔɔ maa yɛnyia nla nwo atiakunluwɔzo la.
Neazo ɛne: Fa ye kɛ ɛ nye ɛhɔdɔ fitanli milahyinli ne mɔɔ kpa senle la azo. Ɛbahɔ zo wɔanlea ɔ? Kyɛkyɛ! Ɛbaye ɛ nye wɔavi ɛkɛ amaa yeanzɛkye ɛ nye. Zɔhane ala a, ɛ nye kɔbɔ nvoninli mɔɔ maa ɛnyia nla nwo atiakunluwɔzo—buluku nu, kɔmputa zo, anzɛɛ ɔle sonla a—ye ɛ nye fi ɛkɛ ne ndɛndɛ. Bɔ wɔ adwenle nwo bane na yeanzɛkye. Juan, mɔɔ ɛnee nea nlanwonvoninli na yegyakyi la ka kɛ: “Saa menwu raalɛ mɔɔ anwo yɛ fɛ a, mete nganeɛ kɛ ɔwɔ kɛ menea ye bieko na menea ye fane nsa. Yemɔti mebɔ mɔdenle meye me nye meto ahane, na meka mekile me nwo kɛ: ‘Fa asɔneyɛlɛ to Gyihova anyunlu! Ɔhyia kɛ ɛyɛ asɔne kɛkala!’ Meyɛ asɔne mewie a, ɔngyɛ ɛnee nganeɛdelɛ ne ɛvi ɛkɛ.”—Mateyu 6:9, 13; 1 Kɔlentema 10:13.
Suzu Dwobu noko mɔɔ di nɔhalɛ la ɛdeɛ ne anwo, ɔhanle kɛ: “Me nee me nye ɛyɛ ngyekyeleɛ; kɛ menrɛnlea bɛlɛra mɔɔ ɛnze nrenya la menrɛhulo ye.” (Dwobu 31:1) Kɛmɔti a ɛmbɔ kpɔkɛ zɔhane bie ɛ?
Sɔ ɛhye nea: Saa ɛ nye bɔ nvoninli mɔɔ maa ɛnyia nla nwo atiakunluwɔzo la azo a, ye ɛ nye fi ɛkɛ ndɛndɛ. Sukoa Baebolo kɛlɛvolɛ ne mɔɔ yɛle asɔne ɛhye la: “Ye me nye fi ninyɛne mgbane mgbane nwo.”—Edwɛndolɛ 119:37.
Adenle 2: Bɔ Wɔ Adwenle Nwo Bane
Kɛmɔ yɛ muala yɛtɔ sinli la ati, ɔdwu mekɛ ne bie a atiakunluwɔzo ɛtane bahola agyegye yɛ. Baebolo ne ka kɛ: “Sonla ɔdaye ye atiakunluwɔzo ɛtane ne a sɔ ye nea na ɔtwe ye ɔfi Nyamenle anwo a. Saa ye munzule atiakunluwɔzo ne nrenzɛ a ɔwo ɛtane.” (Gyemise 1:14, 15) Kɛ ɔkɛyɛ na wɔahoati gyinlabelɛ mɔɔ akee ɛyɛ nwolɛ ɛhwee a ɔnyɛ boɛ la ɛ?
Saa atiakunluwɔzo ɛtane ba wɔ adwenle nu a, kakye kɛ ɛbahola wɔahile mɔɔ ɛbayɛ wɔ nwolɛ la. Ko tia zɔhane atiakunluwɔzo ne. Ye fi wɔ adwenle nu. Mmafa wɔ adwenle ɛkɔ ɛbɛlatane nwo nzuzulɛ mgbane zo. Nrenya bie mɔɔ bɛfɛlɛ ye Troy, mɔɔ ɛnee ta nea nlanwonvoninli wɔ Intanɛte zo la, ka kɛ: “Mebɔ mɔdenle meye nzuzulɛ ɛtane mefi me adwenle nu na mefa me adwenle mesie ninyɛne kpalɛ zo. Ɛnee ɔnla aze. Ɔziale ɔrale fane dɔɔnwo. Noko awieleɛ ne, mengolale menwunle mɔɔ ɔwɔ kɛ meyɛ la.” Raalɛ bie mɔɔ bɛfɛlɛ ye Elsa, mɔɔ ɛnee ɛbɛlatane nwo sɔnea gyegye ye wɔ mekɛ mɔɔ ɔlɛnyi la ka kɛ: “Kɛmɔ menyɛle dɔɔnwo na menvale asɔneyɛlɛ mendole Gyihova anyunlu la ati, mengolale menlile adwenle ɛtane zo konim.”
Sɔ ɛhye nea: Saa ɛbɛlatane nwo adwenle ɛlɛgyegye wɔ a, yɛ ye ndɛndɛ gyinla na yɛ asɔne. Ko tia nzuzulɛ ɛtane na dwenle “ninyɛne mɔɔ le nɔhalɛ, mɔɔ lɛ duma, ninyɛne mɔɔ le fɔɔnwo, mɔɔ anwo te, mɔɔ le kɛnlɛma, mɔɔ sɔ ɛnyelɛ, nee mɔɔ di munli na ayɛlɛyelɛ wɔ nwolɛ la anwo.”—Felepaema 4:8.
Adenle 3: Bɔ Wɔ Ɛlualɛ Nwo Bane
Saa atiakunluwɔzo nee sɔnea yia, na nwolɛ adenle ba a, ɔfa esiane ɔba. (Mrɛlɛbulɛ 7:6-23) Kɛ ɔkɛyɛ na ɛhye bie ando wɔ ɛ?
Baebolo ne tu yɛ folɛ nrɛlɛbɛ nu kɛ: “Sonla mɔɔ anye gyi ɔ ti anwo la nwu munzule na ɔtwe ɔ nwo ɔfea, na mɔɔ ɛnlɛ adwenle la kɔtɔ nu na ɔnwu amaneɛ.” (Mrɛlɛbulɛ 22:3) Yemɔti nea wɔ ɛlualɛ boɛ. Dumua nwu ninyɛne mɔɔ bahola ava ngyegyelɛ ara la na koati. (Mrɛlɛbulɛ 7:25) Nrenya bie mɔɔ bɛfɛlɛ ye Filipe, mɔɔ ɔholale ɔgyakyile nlanwonvoninli ɛnleanlɛ la hanle kɛ: “Menvale abusua kɔmputa ne menziele ɛleka mɔɔ awie biala bahola anwu ye la na menvale debie mɔɔ ɔmmaa debie ɛtane ɛmmaa zo la menwulale nu. Mekɔ Intanɛte zo wɔ mekɛ mɔɔ menli wɔ ɛkɛ la.” Zɔhane ala a, Troy, mɔɔ yɛlumua yɛha ɔ nwo edwɛkɛ la ka kɛ: “Mennea nvoninli mɔɔ maa menyia atiakunluwɔzo ɛtane la yɛɛ me nee menli mɔɔ ka nla nwo edwɛkɛ wienyi la ɛndendɛ. Mengulo kɛ edwɛkɛ to me.”
Sɔ ɛhye nea: Nwu wɔ sinlidɔlɛ ne bɔkɔɔ na dumua koati ninyɛne mɔɔ bamaa sɔnea ado wɔ la.—Mateyu 6:13.
MMAMAA WƆ ABƐ NU BU!
Na saa mɔdenle mɔɔ ɛlɛbɔ la amuala anzi, ɛyɛ bɛtɛɛ na sɔnea to wɔ ɛ? Mmamaa wɔ abɛ nu bu na ɛgyakyi. Baebolo ne ka kɛ: “Saa tenlenenli tɔ aze fane nsuu bɔbɔ a, ɔdwazo.” (Mrɛlɛbulɛ 24:16) Nɔhalɛ nu, yɛ anwuma Selɛ ne ka kile yɛ kɛ ‘yɛdwazo.’ Asoo ɛbalie ye moalɛ ne mɔɔ vi ɛlɔlɛ nu la wɔado nu ɔ? Ɛnee mmagyakyi kɛ ɛbahɔ ye ɛkɛ wɔ asɔneyɛlɛ nu ɛlɛ. Sukoa ye Edwɛkɛ ne na dua zo nyia diedi. Bɔ kpɔkɛ kpundii kɛ ɛbahɔ Keleseɛne nyianu. Maa Nyamenle ɛwɔkɛ ne ɛkyekye ɛ rɛle kɛ: ‘Mebamaa wɔ anwosesebɛ, mebaboa wɔ.’—Ayezaya 41:10.
Cody, mɔɔ yɛhanle ɔ nwo edwɛkɛ wɔ mɔlebɛbo ne la ka kɛ: “Membɔle mɔdenle kpole na meahola meagyinla nlanwonvoninli subane ne anloa. Menyiale ngyegyelɛ dɔɔnwo noko ɔlua Nyamenle moalɛ zo, awieleɛ ne mengyakyile.” Dylan, noko mɔɔ yɛlumua yɛha ɔ nwo edwɛkɛ la ka kɛ: “Anrɛɛ ɔnrɛyɛ se kɛ me nee me gɔnwo gyimayɛvo ne bala. Noko mengyinlanle kpundii na menganle kɛ ‘Kyɛkyɛ!’ Ɔle kɛnlɛma kɛ ɛbanyia adwenle mɔɔ anu te la. Mɔɔ hyia kpalɛ la, meze kɛ memanle Gyihova anye liele.”
Saa ɛgyinla kpundii na ɛgyinla sɔnea nloa a, ɛbahola wɔalie wɔali kɛ Nyamenle anye balie ɛ nwo!—Mrɛlɛbulɛ 27:11.
[Ɔ bo ɛkɛ ne edwɛkɛ]
Bɛhakyi aluma mɔɔ wɔ edwɛkɛ ɛhye anu la.
[Nvoninli wɔ mukelɛ 11]
Saa ɛnwu nvoninli mɔɔ maa ɛnyia nla nwo atiakunluwɔzo a ye ɛ nye fi ɛkɛ
[Nvoninli wɔ mukelɛ 11]
Ɛnyia adwenle ɛtane a, gyinla na yɛ asɔne
[Nvoninli wɔ mukelɛ 12]
“Mekɔ Intanɛte zo wɔ mekɛ mɔɔ menli wɔ ɛkɛ la”
^ ***w14 4/15 m. 19-20 Awie Biala Ɛnrɛhola Ɛnrɛzonle Menlenlɛ Nwiɔ***
anwo na bɛnwu kɛzi bɛsonle ye dahuu la a, bɛkola bɛsukoa bɛyɛ bie.
NGYEGYELƐ MƆƆ BƐ NYE ƐNLA
8 Kolaa na menli adu ahɔ abolokyi la, bɛbɔ mɔdenle kɛ bɛbazuzu ngyegyelɛ nee ninyɛne mɔɔ ɔwɔ kɛ bɛfa bɛbɔ afɔle la anwo, noko bɛ nuhua ekyi bie ala a nwu ngyegyelɛ mɔɔ bɛ mbusua mɔɔ bɛbagyakyi bɛ bɛ nzi bɛahɔ nu la amuala a. (Mrɛ. 22:3) Mekɛ mɔɔ Marilyn hɔle la, yeangyɛ yɛɛ ɔbɔle ɔ bo kɛ ɔdi nyane wɔ ye abusua ne mɔɔ ɔ nee bɛ avinli ɛde la anwo a. Ɔ hu nee ɔ ra ne noko lile nyane. Ɛnee ɔ ra Jimmy ta biza ye kɛ, “Duzu ati a ɛgyakyile me ɛkɛ ɛhɔle a?” Na mekɛ mɔɔ siane ekyi ne mɔɔ Marilyn hanle kɛ ɔkali la yɛle ɛvolɛ dɔɔnwo la, ɔnwunle kɛ nzenzaleɛ mɔɔ gyegye la ɛra ye abusua ne anu. Ɛnee Jimmy te nganeɛ kɛ ɔ nee ye mame avinli ɛlɛte. Ɔvale nyanelilɛ ɔhanle kɛ, “Ɛlɔlɛ mɔɔ ɔlɛ ɔmaa me la ɛminli.”
9 Saa awovolɛ nee ngakula ɛnde kɛ abusua a, ɔkola ɔfa nganeɛdelɛ nee ɛbɛla kpalɛ ɛbɔlɛ nwo ngyegyelɛ ɔba. Saa ngakula ne mɔ le ngyikyi na bɛ avinli te kyɛ a, ɔmaa ngyegyelɛ ne yɛ kpole. Marilyn hilehilele nu hilele Jimmy kɛ ye boɛyɛlɛ ti a ɔzile kpɔkɛ zɔhane a. Noko Jimmy dele nganeɛ kɛ ye mame ɛkpo ye. Mɔlebɛbo ne, ɔ nye anlie ye mame ɛhɔlɛ ne anwo. Noko nzinlii mɔɔ ye mame ziale rale la, ɔ nye anlie nwo kɛ yera la. Kɛmɔ yɛta yɛnwu ye wɔ ngakula mɔɔ bɛkɛgyakyi bɛ ɛkɛ anwo la, Jimmy dele nganeɛ kɛ ɔnle kɛ ɔyɛ tieyɛ ɔmaa ye na ɔda ɛlɔlɛ ali ɔkile ye.—Bɛgenga Mrɛlɛbulɛ 29:15.
10 Ɔwɔ nuhua kɛ Marilyn bɔle mɔdenle kɛ ɔbanwa ye ezukoa nee ahyɛlɛdeɛ la, ɔnwunle kɛ ɔ ra ne ɛlɛtwe ɔ nwo avi ɔ nwo. Ɔlɛkile ye kɛ ɔhulo ezukoa ɔdɛla ye abusua ne anzɛɛ Gyihova bɔbɔ. (Mrɛ. 22:6) Jimmy hanle hilele ye kɛ, “Mmasia ɛba, kɔ zo nwa me ninyɛne.” Marilyn nwunle kɛ ɔnrɛhola ɔnrɛlua kɛlata ɛhɛlɛle, telefuu, anzɛɛ video zo ɔnrɛtete ɔ ra ne. Ɔhilehilele nu kɛ, “Ɛnrɛhola ɛnrɛyɛ ɛ ra atuu, anzɛɛ ɛnrɛva ye ɛnrɛbɔ wɔ ɛbolɛ wɔ Intanɛte zo.”
11 Ɛnee agɔnwolɛvalɛ mɔɔ Marilyn nee Gyihova yɛɛ ɔ hu James lɛ la noko ɛlɛsɛkye. Ɛnee ɔnda ɔngɔ debiezukoalɛ nee daselɛlilɛ na ɛnee ɔwɔ kɛ ɔko ɔtia nla nwo edwɛkɛ mɔɔ ye gyimamenle fa toa ye la. Kɛmɔ ɛnee bɛnlɛ bokavolɛ mɔɔ ɔbikye bɛ mɔɔ bɛlɛyia ngyegyelɛ a bɛbahɔ ye ɛkɛ la ati, Marilyn nee James vale bɛ nwo wulowulale awie mɔ yemɔti ɔhale kyɛkyɛ na bɛabɔ ɛbɛlatane. Marilyn nwunle kɛ ɔnva nwo kɛ ɔ nee ɔ hu bɛanzɛkye agyalɛ la, saa ɔnle ɔ hu anwo a, bɛnrɛhola bɛnrɛli Baebolo adehilelɛ mɔɔ se bɛli bɛ nganeɛdelɛ nee bɛ nla nu ngyianlɛ nwo gyima la azo. Ɛnee bɛnrɛhola bɛnrɛbɔ adawu, bɛnrɛnlea bɛ nyunlu, anzɛɛ bɛnrɛbɔ nu bɛnrɛzele, bɛnrɛzɔ bɛ sa, bɛnrɛbeta bɛ nwo, bɛnrɛha “ɛhulolɛ” edwɛkɛ bɛnrɛhile bɛ nwo, anzɛɛ bɛnrɛyɛ “mɔɔ fɛta” kɛ agyalɛma yɛ la. (Sɔl. 1:2; 1 Kɔl. 7:3, 5) Yɛɛ bɛnrɛhola bɛ nee bɛ ra ne ɛnrɛbɔ nu ɛnrɛzonle Gyihova kpalɛ. Marilyn ka kɛ: “Mekɛ mɔɔ mendele ye wɔ maangyeba nyianu bie abo kɛ dahuu abusua ɛzonlenlɛ nwo hyia amaa yɛanyia ngoane wɔ Gyihova kenle kpole ne anu la, mendele ɔ bo kɛ ɔwɔ kɛ mesia mekɔ sua nu. Ɛnee ɔwɔ kɛ mebɔ ɔ bo metoto ninyɛne boɛ wɔ sunsum nee abusua asetɛnla nu.”
FOLƐDULƐ KPALƐ NEE FOLƐDULƐ ƐTANE
12 Kpɔkɛ mɔɔ Marilyn zile kɛ ɔsia yeahɔ sua nu la vale ngyegyelɛ ekyi rale. Mgbanyima mɔɔ wɔ asafo ne mɔɔ ɔwɔ nu wɔ maanle zo anu la, hanvole ye wɔ ye diedi nee ye akɛnrazilɛ ne anwo. Noko, menli mɔɔ ɛnee ɛgyakyi bɛ bokavolɛ nee bɛ mbusua bɛ nzi la bie mɔ anye anlie nwolɛ. Kɛ anrɛɛ bɛbazukoa ye neazo kɛnlɛma ne la, bɛbɔle mɔdenle kɛ bɛbu ye abɛ nu. Bɛhanle kɛ, “Ɔnrɛhyɛ ɛbazia wɔara. Saa ɛsia ɛkɔ sua nu a kɛ ɔkɛyɛ na wɔanyia ɛ nloa aleɛ ɛ?” Kɛ anrɛɛ Keleseɛnema bɛaheha edwɛkɛ ɛtane zɛhae la, ‘ɔwɔ kɛ bɛkilehile mbɛlɛra ne mɔ bɛmaa bɛkulo bɛ hu mɔ nee bɛ mra,’ bɛyɛ gyima wɔ bɛ sua nu, “amaa awie anga Nyamenle edwɛkɛ ne anwo edwɛkɛ ɛtane.”—Bɛgenga Taetɛse 2:3-5.
13 Menli mɔɔ tu adenle kɔyɛ gyima la anu dɔɔnwo ɛnyia subane mɔɔ maa bɛkulo amaamuo nee mbusuafoɔ, titile bɛ awovolɛ bɛtɛla debie biala la. Ɔhyia diedi na Keleseɛnenli bie ahola akpo nyɛleɛ mɔɔ menli dɔɔnwo die to nu anzɛɛ debie mɔɔ ye abusua ne kulo amaa yeazɔ Gyihova anye la.
14 Yɛva Carin kɛ neazo: “Mɔɔ menwole me ra Don la, ɛnee me nee me hu yɛ gyima wɔ maanle zo, na ɛnee membɔle ɔ bo
^ ***w14 5/1 m. 11 Asoo Ɛze?***
ASOO ƐZE?
Kɛmɔti a ɛnee bɛku ɛtanevolɛma a bɛbubu bɛ gyakɛ ɛ?
Edwɛkpa ne ka Gyisɛse nee ɛtanevolɛma nwiɔ ne mɔɔ bɛhunle bɛ wɔ amaneɛnwunlɛ baka ne azo la anwo edwɛkɛ kɛ: ‘Dwuuma ne zɛlɛle Paelɛte kɛ ɔmaa bɛbubu bɛ gyakɛ na bɛye avunli ne mɔ bɛvi ɛkɛ.’—Dwɔn 19:31.
Ɛnee Dwuuma mɛla ne kile kɛ bɛkenda awie wɔ baka zo bɛku ye a, “ɔnle kɛ bɛmaa ye funli ne kenda baka ne azo aledwolɛ ne amuala.” (Mɛla ne 21:22, 23) Ɔda ali kɛ Dwuuma vale mɛla ko ne ala lile gyima wɔ menli mɔɔ Wulomuma hunle bɛ wɔ baka zo la anwo. Menli ne agyakɛ mɔɔ bɛbubu wɔ adenle ɛhye azo la bɛamaa bɛawu ndɛndɛ na bɛanyia adenle bɛazie bɛ kolaa na Ɛnwomenlelielɛ ne abɔ ɔ bo wɔ mekɛ mɔɔ ewia ne ɛhɔdɔ la.
Wɔ menli dɔɔnwo mɔɔ bɛku bɛ wɔ adenle ɛhye azo la anwo, bɛfa pɛlɛko bɛbobɔ ahenle mɔɔ bɛbua ye fɔlɛ la asa nee ɔ gyakɛ anu bɛkenda ye baka zo. Saa bɛtenrɛ baka ne a, ɔte nyane wɔ ɛkɛ ne mɔɔ ɔhenda la, ye ɛnlomboɛ ne amuala gyi pɛlɛko ne mɔ azo. Amaa ahenle ahola alie ɛnwomenle la, ɔwɔ kɛ ɔkpogya ɔ nwo zo wɔ pɛlɛko ne mɔɔ wɔ ɔ gyakɛ anu la azo. Noko akee, saa bɛbubu ɔ gyakɛ a, ɔnrɛhola ɔnrɛyɛ zɔ. Ye ɛbolɛ kpu—bie noko a ye mogya ne gyinla—na ɔwu ndɛndɛ.
Kɛzi ɛnee bɛfa totoabɔ bɛko wɔ tete ne ɛ?
Totoabɔ a Devidi vale hunle Golayate kakanyinli ne a. Ɔbayɛ kɛ Devidi zukoale kɛzi bɛfa akodeɛ ɛhye bɛko la wɔ ɛvolɛ dɔɔnwo mɔɔ ɛnee ɔle mboaneneavolɛ kakula la.—1 Samoɛle 17:40-50.
Wɔ Baebolo mekɛ zo, ɛnee totoabɔ le debie mɔɔ bɛnwu ye wɔ Yigyibitima nee Aseleama adwinli ninyɛne nu a. Totoabɔ le akodeɛ mɔɔ bɛfa nwoma anzɛɛ ɛdanlɛ bɛyɛ bɛmaa ɔyɛ kodoku mɔɔ ɔlɛ nyɛma nwiɔ wɔ nwolɛ la. Ahenle mɔɔ to la fa awolɛ mɔɔ nwolɛ le tonlotonlo mɔɔ bayɛ kɛ enkyi nwiɔ kɔdwu nsa na nuhua ɛnlomboɛ le kilo 0.25 la gua nu. Ɔfa totoabɔ ne ɔpɛne ɔ ti anwo na ɔgyakyi nyɛma ne ko anu, ɛhye pia bolɛ ne kpole maa ɔkɔbɔ ɛleka mɔɔ ɔkulo la pɛpɛɛpɛ.
Ninyɛne mɔɔ bɛdudu ye wɔ azɛlɛ nwo wɔ Mɛdetɛlenia Aduduleɛ la ɛmaa bɛnwu totoabɔ dɔɔnwo mɔɔ bɛvale bɛhɔle konle wɔ tete ne la. Ɔbayɛ kɛ menli mɔɔ ɛbe ye ɛdolɛ nu la kola twe bolɛ ne anu maa ɔkɔ mayɛlɛ 100 kɔdwu 150 wɔ dɔnehwele ko anu. Nwomama ɛtɛdiele ɛtɛtole nu kɛ totoabɔ ne kola kɔ moa kɛ ɛda la ɛdeɛ, noko totoabɔ kola sɛkye debie.—Maanlebuvolɛma 20:16.
[Nvoninli wɔ mukelɛ 11]
Bane mɔɔ kile Aselea totoabɔma mɔɔ ɛlɛteta Dwuuma sua bie la
[Edwɛkɛ Ɛvileka]
© Erich Lessing/Art Resource, NY
^ ***w14 5/15 m. 12-15 Di Mɛla Kpalɛ Ne Azo Wɔ Daselɛlilɛ Nu***
3 Yɛta yɛdi Mɛla Kpalɛ ne azo wɔ mekɛ mɔɔ yɛwɔ yɛ mediema avinli la. Noko Gyisɛse anga kɛ bɛdabɛ mɔɔ bɛwɔ nɔhalɛ ne anu la ala a, ɔwɔ kɛ yɛyɛ bɛ boɛ a. Ɔhanle Mɛla Kpalɛ ne anwo edwɛkɛ wɔ mekɛ mɔɔ ɛnee ɔlɛkilehile mɔɔ ɔwɔ kɛ yɛyɛ yɛmaa awie biala mɔɔ yɛ kpɔvolɛma bɔbɔ boka nwo anu la. (Bɛgenga Luku 6:27, 28, 31, 35.) Saa yɛbava Mɛla Kpalɛ ne yɛali gyima wɔ yɛ kpɔvolɛma afoa nu a, ɛnee nea kɛzi nwolɛ hyia kɛ yɛbava yɛali gyima wɔ mekɛ mɔɔ yɛlɛdi menli mɔɔ bɛ nuhua dɔɔnwo bɛahola afɛta “ngoane mɔɔ ɛnlɛ awieleɛ” la daselɛ la ɛ!—Gyi. 13:48.
4 Akee yɛbazuzu kpuyia nna mɔɔ yɛbamaa yɛadɛnla yɛ adwenle nu wɔ mekɛ mɔɔ yɛwɔ daselɛlilɛ nu la anwo: Nwane mɔ a mekɔ bɛ ɛkɛ a? Nienwu a mekɔto bɛ a? Mekɛ boni a le mekɛ kpalɛ mɔɔ ɔwɔ kɛ mekɔ bɛ ɛkɛ a? Kɛzi ɔwɔ kɛ mebikye bɛ ɛ? Kɛmɔ yɛbanwu ye la, kpuyia ɛhye mɔ kola maa yɛsuzu bɛdabɛ mɔɔ yɛka edwɛkɛ ne yɛkile bɛ la nganeɛdelɛ nwo na yɛdua zo yɛbikye bɛ.—1 Kɔl. 9:19-23.
NWANE MƆ A MEKƆ BƐ ƐKƐ A?
5 Yɛka edwɛkɛ ne yɛkile baholɛ biala wɔ daselɛlilɛ nu. Yɛ nuhua ko biala lɛ ɛleka mɔɔ ɔvi nee ye ngyegyelɛ. (2 Edk. 6:29) Saa ɛkulo kɛ ɛka edwɛkɛ ne ɛkile awie a, biza ɛ nwo kɛ: ‘Saa ɔdaye a ɔlɛyɛ gyima ne mɔɔ melɛyɛ la a, anrɛɛ adwenle boni a mebahulo kɛ ɔbanyia ye wɔ me nwo a? Saa ɔbu me kɛ sonlamgbane bie mɔɔ de kpalɛ ye azo a, anrɛɛ me nye balie nwo ɔ? Anzɛɛ, mebahulo kɛ ɔbabu me bie ɔ?’ Kpuyia ɛhye mɔ mɔɔ yɛbazuzu nwo la bamaa yɛabu suamenle biala.
6 Awie biala ɛngulo kɛ bɛbabu ye kɛ “ɔnle sonla kpalɛ.” Ndonwo ɛne: Kɛ Keleseɛnema la, yɛbɔ mɔdenle kɛ yɛbali folɛ mɔɔ Baebolo ne tu kɛ ‘yɛmaa yɛ nloa ɛdendɛlɛ ɛyɛ fɛ’ la azo kpalɛ. (Kɔl. 4:6) Noko kɛmɔ yɛnli munli la ati, ɔdwu mekɛ ne bie a yɛka edwɛkɛ na nzinlii yɛanlu yɛ nwo. (Gye. 3:2) Saa yɛka edwɛkɛ ɛtane yɛkile awie ɔluakɛ ninyɛne angɔ boɛ ammaa yɛ wɔ kenle ne anu la ati a, yɛnrɛhulo kɛ bɛbabu yɛ kɛ “yɛmbu” debie anzɛɛ “yɛndwenle sonla nwo.” Yɛ nye bala kɛ ahenle bade edwɛkɛ ne abo. Asoo tɛ zɔhane ala a, ɔwɔ kɛ yɛdayɛ noko yɛyɛ yɛmaa menli ɔ?
7 Saa yɛkɔto awie mɔɔ kulo butule la wɔ daselɛlilɛ nu a, asoo ɔnle kɛ yɛnyia adwenle kpalɛ wɔ ɔ nwo ɔ? Asoo ɔlɛyia ngyegyelɛ wɔ gyima anzɛɛ sukulu la ati ɔ? Ewule bie ɛlɛgyegye ye ɔ? Mekɛ dɔɔnwo ne ala, suamenlema mɔɔ kɛva ɛya wɔ mɔlebɛbo ne la, saa Gyihova menli nee bɛ tendɛ bɛtɛɛ wɔ ɛbulɛ adenle zo a, bɛtie edwɛkɛ ne.—Mrɛ. 15:1; 1 Pita 3:15.
8 Yɛ ɛzonlenlɛ gyima ne ɛlɛmaa awie biala ade edwɛkɛ ne. Kɛ neazo la, ɛvolɛ ekyi mɔɔ ɛpɛ nu la, anwubielɛ mɔɔ bo 60 la ɛra edwɛkɛ “Baebolo Ne Kakyi Sonla” mɔɔ wɔ Ɛzinzalɛ Arane ne anu la anu. Ɛnee menli mɔɔ bɛ nwo edwɛkɛ wɔ nu la bie mɔ le nwule, nzabovoma, amumuyɛma, anzɛɛ bɛnlo nyile ɛtane. Ɛnee bie mɔ noko le maanyɛlɛma, asɔne mgbanyima, anzɛɛ gyima ɛli bɛ ti. Na ɛnee bie mɔ bɔ ɛbɛla ɛtane. Noko akee, mɔɔ bɛdele edwɛkpa ne la, bɛ muala bɛliele Baebolo ɛzukoalɛ bɛdole nu, bɛyɛle nzenzaleɛ, na bɛrale nɔhalɛ ne anu. Ɛhye ati, ɔnle kɛ yɛnyia adwenle kɛ menli bie mɔ ɛnrɛdie Belemgbunlililɛ edwɛkɛ ne ɛlɛ. (Bɛgenga 1 Kɔlentema 6:9-11.) Emomu, ɔwɔ kɛ yɛnwu kɛ “menli muala” bahola adie edwɛkpa ne.—1 Kɔl. 9:22.
NIENWU A MEKƆTO BƐ A?
9 Nienwu a yɛkɔ menli ne anwo wɔ daselɛlilɛ nu a? Yɛta yɛkɔ bɛ azua nu. (Mat. 10:11-13) Menli kile ɛbulɛ maa yɛ azua nee yɛ agyapadeɛ a, yɛ nye die. Yeanyɛ boɛ fee la, yɛ azua nwo hyia yɛ. Yɛkpondɛ kɛ ɔyɛ ɛleka mɔɔ yɛkola yɛyɛ yɛ debie mɔɔ awie ɛngyegye yɛ na banebɔlɛ wɔ. Ɔwɔ kɛ yɛkile ɛbulɛ ko ne ala bie yɛmaa yɛ kpalɛzoamra. Yemɔti, wɔ azua nu daselɛlilɛ nu, ɔwɔ kɛ yɛdwenle mɔɔ yɛyɛ ye wɔ menli azua nu la anwo kpalɛ.—Gyi. 5:42.
10 Wɔ ewiade ɛhye mɔɔ amumuyɛma anwo ɛzo la anu, suamenlema dɔɔnwo ta nyia nyɛvolɛ nwo adwenle mɔɔ ɛndenrɛ. (2 Tem. 3:1-5) Yɛbahola yɛahoati menli nwo adwenle ɛhye mɔɔ ɛndenrɛ la. Maa yɛva ye kɛ yɛhɔ awuke bie anu na yɛbɔ findezo anlenkɛ ne anu. Saa awie anlie zo a, bie a yɛbanlea nvɛnzɛlɛ nu anzɛɛ yɛbaluolua alie ne anwo kɛ yɛkpondɛ suamenle ne. Nyɛleɛ zɛhae bagyegye suamenle ne wɔ ɛleka mɔɔ ɛwɔ la ɔ? Adwenle boni a ye kpalɛzoamra ne bɛanyia a? Nɔhalɛ, ɔwɔ kɛ yɛka edwɛkɛ ne yɛkile menli mɔɔ wɔ yɛ azɛlɛsinli ne anu la amuala. (Gyi. 10:42) Yɛ nwo pele yɛ kɛ yɛbaha edwɛkɛ kpalɛ ne, yɛɛ yɛlɛ adwenle kpalɛ noko. (Wulo. 1:14, 15) Noko akee, yɛbɔ mɔdenle kɛ yɛnrɛyɛ debie mɔɔ bagyegye menli mɔɔ wɔ yɛ azɛlɛsinli ne anu la. Ɛzoanvolɛ Pɔɔlo hɛlɛle kɛ: “Yɛmkpondɛ kɛ yɛtenda awie agyakɛ anu na awie anyia yɛ gyima ne anwo edwɛkɛ ɛtane aha.” (2 Kɔl. 6:3) Saa yɛkile ɛbulɛ yɛmaa menli mɔɔ wɔ azɛlɛsinli ne anu la azua nee bɛ agyapadeɛ a, ɔmaa bie mɔ kola fa nɔhalɛ ne.—Bɛgenga 1 Pita 2:12.
MEKƐ BONI A MEKƆ BƐ ƐKƐ A?
11 Kɛ Keleseɛnema la, yɛ nuhua dɔɔnwo ɛnlɛ alagye. Amaa yɛali yɛ ɛzonlelilɛ nwo gyima la, yɛyɛ ninyɛne mɔɔ ɔwɔ kɛ yɛyɛ la anwo ngyehyɛleɛ kpalɛ. (Ɛfɛ. 5:16; Fel. 1:10) Saa debie babɔ yɛ ngyehyɛleɛ bie anu a, ɔkola ɔmaa yɛ sa nu to. Yemɔti, saa awie mɔ ba yɛ nwo na bɛda ndelebɛbo ali na bɛanzɛkye yɛ mekɛ a, yɛ nye die nwo. Mekɛ mɔɔ Mɛla Kpalɛ ne wɔ yɛ adwenle nu la, kɛzi yɛbabu bɛdabɛ mɔɔ yɛka edwɛkɛ ne yɛkile bɛ la ɛ?
12 Ɔwɔ kɛ yɛbɔ mɔdenle yɛnwu mekɛ kpalɛ mɔɔ ɔwɔ kɛ yɛkɔ suamenlema ɛkɛ la. Wɔ yɛ azɛlɛsinli ne anu, mekɛ boni a menli wɔ sua nu a? Mekɛ boni a ɔda ali kɛ bɛbadie yɛ a? Saa yɛnea ɛhye anwo yɛyɛ yɛ ngyehyɛleɛ a, ɔle kpalɛ. Wɔ maanle bie mɔ anu, yɛ azua nu daselɛlilɛ ne so ma kpalɛ wɔ nɔsolɛ nu. Saa zɔhane a ɔde ye wɔ ɛleka mɔɔ ɛwɔ la a, asoo ɛbahola wɔayɛ ngyehyɛleɛ wɔayɛ azua nu daselɛlilɛ ne wɔ zɔhane mekɛ ne ɔ? (Bɛgenga 1 Kɔlentema 10:24.) Yɛbahola yɛanyia diedi kɛ Gyihova bayila afɔle biala mɔɔ yɛbabɔ amaa yɛahola yɛahɔ menli mɔɔ bɛde yɛ azɛlɛsinli ne anu la anwo wɔ mekɛ kpalɛ nu la azo.
13 Kɛzi yɛbahola yɛahile ɛbulɛ bieko yɛamaa awie biala ɛ? Saa yɛnyia awie mɔɔ ɔbadie la a, ɔwɔ kɛ yɛdi ye daselɛ kɛnlɛma noko ɔnle kɛ yɛsɛkye ye mekɛ. Bie a suamenle ne ɛva mekɛ ɛhye ɛzie ɛkɛ ne kɛ ɔbava yeayɛ debie bie mɔɔ ɔbu ye kɛ nwolɛ hyia ye la. Saa ɔka kɛ ɔnlɛ alagye a, yɛbahola yɛaha kɛ yɛnrɛhyɛ noko ɔwɔ kɛ yɛdi yɛ edwɛkɛ zo. (Mat. 5:37) Saa yɛlɛdwula yɛ adwelielilɛ ne a, ɔwɔ kɛ yɛbiza ahenle mekɛ kpalɛ mɔɔ ɔwɔ kɛ yɛsia yɛba la. Nolobɔlɛma bie mɔ ɛnwu kɛ ɔle kpalɛ kɛ bɛbaha kɛ: “Mekulo kɛ mebarakpɔla wɔ bieko. Asoo ɔwɔ kɛ medumua mefɛlɛ wɔ anzɛɛ meto wɔ nrɛlaleɛ kolaa na meara ɔ?” Saa yɛdi ngyehyɛleɛ mɔɔ ɔle kpalɛ ɔmaa menli mɔɔ bɛwɔ yɛ azɛlɛsinli ne anu la azo a, ɛnee yɛlɛsukoa Pɔɔlo, ɔhanle kɛ “mendwenle me ngome me kpalɛyɛlɛ nwo; mebɔ mɔdenle kɛ menwɔyɛ mɔɔ le kpalɛ maa awie biala la, amaa bɛalie bɛ ngoane.”—1 Kɔl. 10:33.
KƐZI ƆWƆ KƐ MEBIKYE BƐ Ɛ?
14 Maa yɛva ye kɛ kenle ko bie awie mɔɔ ɛnze ye la vɛlɛle wɔ wɔ fonu zo. Ɔle ɛyɛvolɛ, noko ɔbizale wɔ aleɛ mɔɔ ɛkulo la. Yɛbabiza yɛ nwo kɛ nwane a vɛlɛle la na duzu a ɔkpondɛ a. Bie a yɛbavi ɛbulɛ nu yɛ nee ye ali adwelie sikalɛ noko yɛbamaa yeanwu kɛ yɛkulo kɛ ɔpɛ edwɛkɛ ne azo. Noko, maa yɛva ye kɛ ahenle mɔɔ vɛlɛle la ɛla ɔ nwo ali kɛ ɔyɛ aleɛ nwo gyima na yeha ye wɔ adenle kɛnlɛma zo yehile yɛ kɛ ɔlɛ edwɛkɛ kpalɛ bie ɔmaa yɛ. Anrɛɛ yɛbadie ye kpalɛ. Yeanyɛ boɛ fee la, saa menli dua nrɛlɛbɛ adenle zo ka bɛ edwɛkɛ wienyi kile yɛ a, yɛsi abotane yɛtie. Kɛzi yɛbahola yɛala nyɛleɛ kpalɛ ali yɛahile bɛdabɛ mɔɔ yɛyia bɛ wɔ daselɛlilɛ nu la ɛ?
15 Wɔ azɛlɛsinli dɔɔnwo anu, ɔwɔ kɛ yɛda deɛmɔti yɛkɔ suamenlema ɛkɛ la ali wienyi yɛkile bɛ. Nɔhalɛ, yɛlɛ edwɛkɛ kpalɛ mɔɔ suamenlema ɛnze a, noko fa ye kɛ yɛanla yɛ nwo ali na yɛva kpuyia ɛhye yɛbɔ yɛ adwelielilɛ ne abo arɛlevilɛ nu kɛ: “Saa ɛbahola wɔali ngyegyelɛ mɔɔ wɔ ewiade la anwo gyima a, anrɛɛ kɛzi ɛbayɛ ye ɛ?” Yɛze kɛ bodane mɔɔ ɔdaye ti yɛbabiza kpuyia ɛhye la a le kɛ yɛkpondɛ kɛ yɛnwu mɔɔ wɔ ahenle adwenle nu la na yɛ nee ye ka Baebolo ne anwo edwɛkɛ. Noko akee, bie a suamenle ne babiza kɛ: ‘Ɛvi nienwu, na duzu ati a ɛlɛbiza me kpuyia ɛhye a? Ɛhye mɔ amuala kile duzu?’ Yemɔti, ɔnle kɛ yɛmaa suamenle ne ahonle tu. (Fel. 2:3, 4) Kɛzi yɛbayɛ ye ɛ?
16 Neavolɛ adenduvo ko nwunle kɛ adenle ɛhye boa. Saa ɔbiza ahye ɔwie a, ɔfa Ɛkulo kɛ Ɛnwu Nɔhalɛ ne Ɔ? trate ne ko ɔmaa suamenle ne na ɔka kɛ: “Yɛlɛfa ɛhye ko yɛamaa awie biala mɔɔ de kpalɛ ye azo la ɛnɛ. Ɔkilehile kpuyia nsia mɔɔ menli dɔɔnwo biza la anu. Wɔ ɛdeɛ ɛ?” Adiema ne bɔ amaneɛ kɛ saa menli dɔɔnwo nwu bodane mɔɔ ɔdaye ti yɛrale bɛ ɛkɛ la a, bɛ ahonle ɛndu. Ɔba ye zɔ a, akee ɔnyɛ se kɛ yɛ nee bɛ bɛabɔ adwelielilɛ bo. Neavolɛ adenduvo ne akee biza ahenle kɛ: “Asoo wɔzuzu kpuyia ɛhye mɔ bie anwo ɛlɛ?” Saa suamenle ne kpa bie a, adiema ne buke trate ne anu na ɔ nee ye suzu mɔɔ Baebolo ne ka ye wɔ kpuyia ne anwo la anwo. Tɛ ye zɔ a, ɔkpa kpuyia ne ko na ɔtoa zo ɔ nee suamenle ne suzu nwo. Nɔhalɛ, yɛlɛ ndenle dɔɔnwo mɔɔ yɛdua zo yɛbɔ adwelielilɛ bo a. Wɔ ɛleka bie mɔ, bie a suamenlema ne bɛahulo kɛ yɛbu amaamuo bie mɔ kolaa na yɛaha yɛ edwɛkɛ ne. Debie mɔɔ anwo hyia la a le kɛ yɛbayɛ nzenzaleɛ wɔ kɛzi yɛka edwɛkɛ ne la anu amaa yɛahola yɛabikye menli mɔɔ wɔ yɛ azɛlɛsinli ne anu la.
KƆ ZO DI MƐLA KPALƐ NE AZO WƆ DASELƐLILƐ NU
17 Ndenle mɔɔ yɛdua zo yɛdi Mɛla Kpalɛ ne azo wɔ daselɛlilɛ nu la bie a le boni? Yɛbu suamenle biala. Yɛbu suamenle ne awuke ne nee ye agyapadeɛ mɔɔ ɛha la. Yɛbɔ mɔdenle kɛ yɛbayɛ daselɛlilɛ ne wɔ mekɛ mɔɔ menli wɔ sua nu na bɛbadie la. Yɛɛ yɛda edwɛkɛ ne ali wɔ adenle kpalɛ zo wɔ yɛ azɛlɛsinli ne anu.
18 Saa yɛyɛ mɔɔ yɛkulo kɛ menli yɛ maa yɛ la yɛmaa bɛdabɛ mɔɔ yɛ nee bɛ tendɛ wɔ yɛ azɛlɛsinli ne anu la a, nvasoɛ dɔɔnwo fi nu ba. Saa yɛda atiakunlukɛnlɛma ali na yɛdwenle menli nwo a, ɛnee yɛlɛmaa yɛ kɛnlaneɛ ne ada, yɛazi nvasoɛ mɔɔ wɔ Baebolo nu ngyinlazo zo la azo, na yɛawula yɛ anwuma Selɛ ne anyunlunyia. (Mat. 5:16) Bie a yɛbamaa menli dɔɔnwo ara nɔhalɛ ne anu ɔlua ndenle mɔɔ yɛdua zo yɛkɔ bɛ nwo la azo. (1 Tem. 4:16) Saa bɛdabɛ mɔɔ yɛka Belemgbunlililɛ edwɛkɛ ne yɛkile bɛ la tie anzɛɛ bɛandie a, yɛ kunlu dwo yɛ nwo ɔluakɛ yɛze kɛ yɛlɛyɛ mɔɔ yɛbahola la yɛava yɛawie yɛ ɛzonlenlɛ gyima ne. (2 Tem. 4:5) Ɔrɛla ye kɛ yɛ nuhua ko biala bɛazukoa ɛzoanvolɛ Pɔɔlo mɔɔ ɔhɛlɛle kɛ: “Meyɛ ɛhye mɔ amuala wɔ Edwɛkpa ne ati, amaa meanyia nwolɛ nyilalɛ ne bie [la].” (1 Kɔl. 9:23) Ɛhye ati, bɛmaa yɛli Mɛla Kpalɛ ne azo wɔ yɛ daselɛlilɛ gyima ne anu dahuu.
^ ***w14 6/1 m. 3 Ewiade Amuala Ewulenzane***
EDWƐKƐ TITILE | KƐZI NYAMENLE BU SIGALƐTENLONLƐ LA
Ewiade Amuala Ewulenzane
Sigalɛtenlonlɛ ɛngyakyi menli ɛhunlɛ.
Ɔhunle menli 100,000,000 wɔ ɛvoyia mɔɔ ɛze ɛhɔ la anu.
Ɛvolɛ biala ɔku menli kɛyɛ 6,000,000.
Saa bɛkyehyɛ nu a, kɛkɛ nsia biala ɔku sonla ko.
Yɛɛ debie biala ɛngile kɛ ɔbagyakyi.
Menli mɔɔ bu nwolɛ mgbonda la kile kɛ mɔɔ ɛlɛkɔ zo la angyakyi a, ɔkadwu 2030 la, menli mɔɔ sigalɛtenlonlɛ bahu bɛ la bɛadwu 8,000,000. Na bɛkile kɛ ɔkadwu ɛvoya 21 ne awieleɛ la sigalɛtenlonlɛ bahu menli 1,000,000,000.
Tɛ menli mɔɔ no la angomekye a sigalɛte ku bɛ a. Menli mɔɔ nwu nwolɛ amaneɛ la bie mɔ a le abusua ne anu amra mɔɔ bɛgyakyi bɛ wɔ ɔ nzi, mɔɔ di nyane kɛ bɛ awie ɛwu na bɛ nwo kyele bɛ wɔ ezukoa nwo, yɛɛ menli 600,000 ne mɔɔ esike mɔɔ kɔ bɛ nu maa bɛwu ɛvolɛ biala la. Adesoa ne bie ka awie biala ɔluakɛ bɛtua kpɔkɛdelɛ nwo kakɛ kpole.
Ewulenzane ɛhye ɛnle mɔɔ maa dɔketama nriandi kpondɛ nwolɛ ayile la, bɛkola bɛyɛ ewule ɛhye ayile; bɛze ye sɔbelɛ ne kpalɛ. Dkt. Margaret Chan, mɔɔ nea Ewiade Amuala Kpɔkɛdelɛ Fane ne azo la hanle kɛ: “Sigalɛte ewulenzane ne vi sonla, na arane nee maanlema mɔdenlebɔlɛ bamaa yɛahola yɛapɛ zolɛ.”
Bɛlɛbɔ mɔdenle mɔɔ tɛla biala wɔ maanle ngakyile nu bɛaho bɛatia kpɔkɛdelɛ nwo ngyegyelɛ ɛhye. Ɔkadwu August 2012 la, ɛnee maanle kɛyɛ 175 ɛlie ɛdo nu kɛ bɛnea bɛamaa sigalɛtenlonlɛ aha aze. Noko akee, menli mɔɔ lɛ nwolɛ tumi la ɛlɛmaa ewule ne ahɔ zo. Ɛvolɛ biala, menli mɔɔ yɛ sigalɛte la sɛkye dɔla mgbe mgbe fa bɔ nwolɛ nolo kɛ bɛbanyia menli fofolɛ mɔɔ badɔ bie la, titile mraalɛ nee ngakula mɔɔ bɛwɔ ehyia maanle nu la. Kɛmɔ sigalɛtenlonlɛ ka bɛ nwo la ati, menli mgbe mgbe ko ne mɔɔ no bie dɛba la anu dɔɔnwo bawu. Saa menli mɔɔ no bie kɛkala la angyakyi a, ɛvolɛ abulanla mɔɔ ɛlɛba la anu menli dɔɔnwo bawu.
Nwolɛ nolobɔlɛ nee kɛzi ɔka menli ɛkɛ ne la ɛmaa menli dɔɔnwo ɛva bɛ nwo ɛwula debie mɔɔ bɛ kunlu a anrɛɛ bɛgyakyi la anu. Ɛhye bie a dole Naoko a. Ɔbɔle sigalɛtenlonlɛ bo wɔ ye mbɛlɛra nu. Kɛzi ɛnee bɛka nwolɛ edwɛkɛ wɔ adwelie ninyɛne nu la manle ɔdele nganeɛ kɛ ɔ nye ɛbuke. Ɔnwunle kɛ ɛvovoa kansa hunle ye awovolɛ ɛdeɛ, noko ɔhɔle zo ɔnlonle sigalɛte ne, wɔ mekɛ mɔɔ ɔlɛtete ɔ mra mraalɛ nwiɔ ne la. Ɔhanle kɛ: “Ɛnee medwenle nwo kɛ mebanyia ɛvovoa kansa yɛɛ ɛnee me mra ne mɔ kpɔkɛdelɛ gyegye me, noko ɛnee mengola ye gyakyi. Ɛnee medwenle kɛ menrɛhola ye gyakyi ɛlɛ.”
Noko, Naoko gyakyile. Ɔnwunle debie mɔɔ boale ye manle ɔholale ɔgyakyile sigalɛtenlonlɛ ne la wɔ ɛleka ko ne ala mɔɔ ɛboa menli mgbe dɔɔnwo ɛmaa bɛgyakyi sigalɛtenlonlɛ la. Ɛleka boni ɔ? Yɛsɛlɛ wɔ toa zo kenga.
[Ɔ bo ɛkɛ ne edwɛkɛ]
Ninyɛne mɔɔ bɛyɛ la bie a le kɛ bɛbamaa menli anwu esiane mɔɔ wɔ sigalɛtenlonlɛ nu la, sigalɛte mɔɔ bɛyɛ a bɛmmaa bɛnnyia adenle bɛndɔne ye, sigalɛte nwo adwule kpole mɔɔ bɛdie, yɛɛ menli mɔɔ bɛboa bɛ bɛmaa bɛgyakyi ye ɛnlonlɛ la.
^ ɛden. 7 (Emɔ. 6:1-14) Munzule ɛha bɛdabɛ mɔɔ bɛ nwo ɛdɔ bɛ wɔ Zayɔn, nee bɛdabɛ mɔɔ bɛdwenle kɛ bɛ nwo le kɔlɔnwo wɔ Samɛlea la, bɛmɛ mgbolema mɔɔ bɛwɔ Yizilayɛ, mɔɔ menli ba bɛ ɛkɛ babiza moalɛ la! 2 Bɛhɔnlea suakpole Kaleni. Akee bɛhɔ suakpole Heemate maanzinli ne anu na bɛtele zolɛ bɛhɔ Filisitia suakpole Gate azo. Ɛnee bɛle kpalɛ bɛtɛla Dwuda nee Yizilayɛ arelemgbunli maanle ne mɔ ɔ? Ɛnee bɛ maanzinli ne le kpalɛ tɛla bɛ maanzinli ɛdeɛ ne ɔ? 3 Bɛnlie bɛndo nu kɛ munzule kenle ne ɛbikye, na konle ala a bɛtwe bɛba ɔ? 4 Munzule ɛha bɛdabɛ mɔɔ bɛda ɛzɛlɛ ɛkpa zo na bɛtenrɛdenrɛ bɛ nwo wɔ mbia ndendenle nu bɛdi mboane nee nlankɛ la. 5 Bɛkulo kɛ bɛyɛ edwɛne, kɛmɔ Devidi yɛle la, na bɛbɔ wɔ bɛ getaa ne mɔ azo. 6 Bɛno nwanye wɔ ahyɛnze bonkuma nu na bɛgua anatele evuanlɛ, na bɛnzu Yizilayɛ nee ye ɛzɛkyelɛ. 7 Yemɔti bɛdabɛ a bɛbalumua bɛahye bɛ bɛahɔ nlɔnu a. Bɛ ɛvoyialilɛ nee bɛ ɛkponledolɛ ne mɔ kɔsɔɔti bara awieleɛ. 8 Ɛdɛnkɛma, Tumivolɛ Nyamenle ne se, “Medame Awulae Nyamenle, meka me ngome me nwo kɛ: Mekyi Yizilayɛma mgbanyizonleyɛlɛ ne, mekpo bɛ azua mgbole ne mɔ mɔɔ bɛbɔ nwolɛ bane la. Mebava bɛ suakpole ne nee zolɛ debie biala meamaa kpɔvolɛma!” 9 Saa menli bulu ka awuke ko anu a bɛbawu. 10 Awie mɔɔ kɛwu la anwo sonla, ahenle ne mɔɔ ɛlɛnea yeamaa bɛayela funli ne la baye funli ne wɔ sua ne anu avinde, na yeadea nu yeavɛlɛ awie mɔɔ wɔ sua ne anu la kɛ, “Awie bieko tɛbɔ ɛkɛ ɔ?” Ahenle babua kɛ, “Kyɛkyɛ!” Akee funli ne anwo sonla ne baha kɛ, “Yɛ koonwu! Ɔnle kɛ yɛbɔ Ɛdɛnkɛma duma bɔbɔ.” 11 Saa Ɛdɛnkɛma ka ye tumi edwɛkɛ ne a, azua mgbole nee ngyikyi kɔsɔɔti badwulu agua. 12 Asoo mgbɔnwɔ kola wuluwulu bodane zo? Asoo menli kola fa nlankɛ nyinli so ɛya wɔ nyevile nye? Noko bɛmɛ, bɛmaa pɛlepɛlelilɛ ɛhakyi pɔezen, yɛɛ bɛmaa tenleneyɛlɛ ɛyɛ ɛnwonle. 13 Bɛfa bɛtu bɛ nwo kɛ bɛva sua Lodɛbaa aze. Bɛfa bɛtu bɛ nwo kɛ, “Yɛlua yɛdayɛ yɛ anwosesebɛ zo yɛva Kaaneeyem yɛyɛ yɛ ɛdeɛ.” 14 Ɛdɛnkɛma, Tumivolɛ Nyamenle ne se, “Yizilayɛma, bɛnlea, mebamaa maanle gyɛne arava bɛ aze. Bɛbasisi bɛ, ɔvi Heemate Ademgbolezo mɔɔ wɔ sɔlɔ la toonwo yeahɔdwu Alaba Bɔnza wɔ nyiakɛ.”
^ ɛden. 15 (Wulo. 16:1-27) Mekanvo adiema Fobi, mɔɔ le sonvolɛ raalɛ wɔ Sɛnkilia asɔne ne anu la meahile bɛ. 2 Bɛlie ye wɔ Awulae duma nu, kɛ bɛkɛlie Nyamenle menli ne mɔ bie ala la, na bɛmaa ye moalɛ biala mɔɔ ɔkɛhyia nwolɛ la, ɔluakɛ ɔle sonla mɔɔ yeboa menli dɔɔnwo nee medame noko a. 3 Mebiza Pelesela nee Akoyela mɔɔ le me mediema gyimayɛvoma wɔ Kelaese Gyisɛse ɛzonlenlɛ ye anu la ahye. 4 Bɛvale bɛ ngoane bɛdole me ti nzeleba na bɛnwunle amaneɛ dɔɔnwo. Meyɛ bɛ mo somaa; na tɛ me ngome bɔbɔ o, menli mɔɔ ɛnle Dwuuma la asɔne ne mɔ amuala yɛ bɛ mo somaa. 5 Mebiza asɔnema mɔɔ dahuu yia nu wɔ bɛ sua nu ɛkɛ yɛ nzɛlɛlɛ la noko ahye. Mebiza me gɔnwo kpalɛ Ɛpaenɛtɛse mɔɔ yemɔ a le sonla mɔɔ lumuale liele Kelaese lile wɔ Ehyea maanle ne anu la ahye. 6 Mebiza Mɛle mɔɔ ɔdaye noko yeyɛ gyima kpole kpalɛ wɔ bɛ nu wɔ lɔ la ahye. 7 Me gɔnwo mɔ Dwuuma nwiɔ ne mɔɔ bɛguale yɛ muala efiade, mɔɔ le Andulonaekɛse nee Dwuniase, mebiza bɛ ahye, ɛzoanvolɛma ne mɔ ze bɛ kpalɛ kpalɛ, yɛɛ bɛdoale Kelaese abo zo kolaa na meahakyi mearayɛ Kelaese ɛdoavolɛ. 8 Mebiza Ampeleatɛse ahye. Ɔle me gɔnwo kpalɛ wɔ Awulae ɛzonlenlɛ ye anu. 9 Mebiza Ɛbeenɛse mɔɔ yɛ muala a yɛyɛ Kelaese gyima ye la, nee Setakese mɔɔ ɔdaye ɔle me gɔnwo la ahye. 10 Mebiza Apɛlizi. Ye nɔhalɛlilɛ sɔ Kelaese anye. Mebiza bɛdabɛ mɔɔ bɛwɔ Alesetobulɛse abusua nu la amuala ahye. 11 Mebiza me busuanli Dwuunli Hilodeɔn nee mediema mɔɔ doa Kelaese abo zo na bɛwɔ Naasesɛse abusua nu la amuala ahye. 12 Mebiza Telaefina nee Telaefosa mɔɔ boka Awulae gyima ye anwo la, yɛɛ me gɔnwo kpalɛ Pɛsese ahye. Pɛsese ɛbɔ mɔdenle kpalɛ wɔ Awulae gyima ne anwo. 13 Mebiza Wulufɛse ahye. Ɔle sonla mɔɔ anwo ɛnla aze wɔ Awulae gyima ye anu a. Mebiza ɔ nli noko; ɔyɛle me kɛ ɔ ra la. 14 Mebiza Asenkeletɛse, Felɛgɔn, Hɛmɛse, Patulobase, Hɛmase, yɛɛ mediema Kelaese ɛdoavolɛma mɔɔ nee bɛ de la amuala ahye. 15 Mebiza Felɔlɔgɛse nee Dwulia, Niliyuso nee ɔ diema raalɛ ne, Ɔlempase yɛɛ Nyamenle menli mɔɔ wɔ bɛ nwo ɛkɛ ne la amuala ahye. 16 Bɛva mediema ɛhulolɛ bɛyɛ bɛ nwo atuu dahuu. Kelaese asɔnema ne amuala biza bɛ ahye somaa. 17 Mesɛlɛ bɛ, me mediema, bɛnlea bɛ nwo boɛ wɔ amaantoma mɔɔ sɛkye awie mɔ diedi na bɛtia ngilehilelɛ mɔɔ bɛmɛ bɛnyia ye la asa anu. Bɛhwe bɛ nwo bɛvi menli zɔhane mɔ anwo. 18 Ɔluakɛ menli mɔɔ di zɛhae gyima la ɛnzonle yɛ Awulae Kelaese. Bɛsonle bɛdabɛ bɛ ngome bɛ atiakunluwɔzo ala. Bɛfa bɛ nloa anu fɛlɛko nee ɛsoabɔlɛ bɛsɛkye menli mɔɔ ɛnze nwolɛ bie la adwenle. 19 Awie biala ɛde bɛ nganeɛ wɔ bɛ nɔhalɛlilɛ wɔ Edwɛkpa ne anwo, yemɔti me nye die bɛ nwo kpole kpalɛ. Mekpondɛ kɛ bɛnwu nrɛlɛbɛ wɔ mɔɔ le kpalɛ la anwo na bɛkpɔlɔkpɔla bɛ sa anwo bɔkɔɔ bɛfi ɛtane nwo. 20 Na Nyamenle, anzonudwolɛ maavolɛ ne, ɛnrɛhyɛ biala na yeabɛtɛ Seetan wɔ bɛdabɛ bɛ gyakɛ abo. [Yɛ Awulae ɛlolɛ ne nee bɛ ɛdɛnla.] 21 Me gɔnwo gyimayɛvolɛ Temɔte biza bɛ muala ahye. Luseɛse, Gyeesen, yɛɛ Sosepatɛ mɔɔ bɛdabɛ noko bɛle Dwuuma la se bɛbiza bɛ ahye. 22 Medame Tɛhyeɛse, mɔɔ hɛlɛle kɛlata ɛhye la, melua Awulae duma nu mebiza bɛ ahye. 23 Me sokoɛvolɛ Gayɛse mɔɔ ye sua nu a yɛyia yɛyɛ nzɛlɛlɛ la biza bɛ ahye. Yilasetɛse, maanle gyaneavolɛ ne nee yɛ diema Koatɛse biza bɛ ahye. 24 [Awulae Gyisɛse Kelaese ɛlo bɛ na ɔ nee bɛ muala ɛdɛnla. Amen.] 25, 26, 27 Bɛmaa yɛlua Gyisɛse Kelaese anwo zo yɛva anyunlunyia yɛmaa Nyamenle mɔɔ ɔ ngomekye ala a ɔze nrɛlɛbɛ na ɔkola ɔmaa bɛgyinla kpundii wɔ diedi nu, kɛmɔ ye Edwɛkpa ne mɔɔ fane Awulae Gyisɛse Kelaese anwo, mɔɔ mebɔ ye nolo la kile la. Edwɛkpa ɛhye mɔɔ anrɛɛ vea, na bɛhedale zolɛ wɔ mekɛ dɔɔnwo mɔɔ ɛraze ɛhɔ la akee ɛvinde wienyi. Ɛdɛnkɛma Nyamenle ne ɛmaa bɛbɔ ye nolo bɛhile maanle maanle kɔsɔɔti, amaa bɛalie bɛali na bɛali zolɛ, kɛmɔ Nyamenle kpɔmanvolɛma ɛha ye wɔ Nyamenle Edwɛkɛ ne anu la. Anyunlunyia ɛha Nyamenle dahuu! Amen.
lus_Latn zul_Latn bam_Latn bam_Latn bam_Latn bam_Latn twi_Latn bam_Latn twi_Latn nus_Latn twi_Latn bam_Latn twi_Latn twi_Latn nus_Latn bam_Latn twi_Latn twi_Latn unk unk unk unk twi_Latn twi_Latn bam_Latn twi_Latn bam_Latn twi_Latn ewe_Latn bam_Latn bam_Latn ewe_Latn twi_Latn twi_Latn twi_Latn twi_Latn twi_Latn bam_Latn twi_Latn bam_Latn twi_Latn twi_Latn bam_Latn twi_Latn twi_Latn bam_Latn nus_Latn bam_Latn twi_Latn twi_Latn ewe_Latn bam_Latn twi_Latn bam_Latn bam_Latn bam_Latn twi_Latn bam_Latn bam_Latn twi_Latn twi_Latn kmb_Latn bam_Latn bam_Latn bam_Latn bam_Latn kbp_Latn twi_Latn twi_Latn twi_Latn sag_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn bam_Latn bam_Latn twi_Latn twi_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn vec_Latn kbp_Latn nus_Latn twi_Latn twi_Latn bam_Latn twi_Latn twi_Latn twi_Latn nus_Latn twi_Latn twi_Latn twi_Latn vec_Latn twi_Latn twi_Latn twi_Latn twi_Latn twi_Latn nus_Latn twi_Latn bam_Latn twi_Latn twi_Latn twi_Latn twi_Latn fon_Latn twi_Latn twi_Latn twi_Latn kbp_Latn twi_Latn bam_Latn twi_Latn twi_Latn bam_Latn twi_Latn kbp_Latn kbp_Latn twi_Latn bam_Latn fon_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn twi_Latn bam_Latn twi_Latn twi_Latn bam_Latn kbp_Latn ewe_Latn twi_Latn fon_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn bam_Latn twi_Latn twi_Latn fon_Latn twi_Latn twi_Latn twi_Latn bam_Latn twi_Latn bam_Latn bam_Latn twi_Latn twi_Latn twi_Latn twi_Latn twi_Latn bam_Latn twi_Latn ewe_Latn bam_Latn bam_Latn twi_Latn twi_Latn bam_Latn bam_Latn bam_Latn twi_Latn dyu_Latn twi_Latn fon_Latn bam_Latn kbp_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn bam_Latn fon_Latn bam_Latn cat_Latn bam_Latn twi_Latn twi_Latn bam_Latn twi_Latn twi_Latn dyu_Latn twi_Latn bam_Latn unk nus_Latn twi_Latn ewe_Latn twi_Latn ewe_Latn ewe_Latn twi_Latn hau_Latn twi_Latn twi_Latn bam_Latn twi_Latn bam_Latn twi_Latn twi_Latn twi_Latn smo_Latn kbp_Latn twi_Latn swh_Latn ewe_Latn twi_Latn twi_Latn sag_Latn xho_Latn twi_Latn nus_Latn ewe_Latn twi_Latn sag_Latn twi_Latn sag_Latn lua_Latn twi_Latn kin_Latn kbp_Latn twi_Latn kmb_Latn twi_Latn xho_Latn lua_Latn bam_Latn kmb_Latn twi_Latn twi_Latn ewe_Latn twi_Latn kmb_Latn uzn_Latn twi_Latn fon_Latn kmb_Latn bam_Latn twi_Latn bam_Latn twi_Latn twi_Latn twi_Latn twi_Latn nus_Latn bam_Latn bem_Latn dyu_Latn bam_Latn nus_Latn twi_Latn twi_Latn sun_Latn kbp_Latn kbp_Latn twi_Latn bam_Latn twi_Latn nus_Latn twi_Latn ewe_Latn twi_Latn ewe_Latn ewe_Latn twi_Latn hau_Latn twi_Latn twi_Latn bam_Latn twi_Latn bam_Latn twi_Latn twi_Latn twi_Latn smo_Latn kbp_Latn twi_Latn swh_Latn ewe_Latn twi_Latn twi_Latn sag_Latn xho_Latn twi_Latn nus_Latn ewe_Latn twi_Latn twi_Latn twi_Latn twi_Latn umb_Latn twi_Latn pag_Latn sag_Latn sot_Latn twi_Latn twi_Latn twi_Latn twi_Latn bam_Latn ewe_Latn twi_Latn ibo_Latn fon_Latn bug_Latn ibo_Latn twi_Latn kmb_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn sag_Latn tur_Latn twi_Latn dyu_Latn bam_Latn bam_Latn nso_Latn nso_Latn twi_Latn ewe_Latn ewe_Latn twi_Latn bam_Latn twi_Latn bam_Latn nus_Latn twi_Latn sag_Latn kbp_Latn twi_Latn dyu_Latn dyu_Latn bam_Latn bam_Latn sag_Latn kac_Latn ewe_Latn twi_Latn twi_Latn twi_Latn twi_Latn lua_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn kbp_Latn twi_Latn twi_Latn bam_Latn bam_Latn ewe_Latn fon_Latn twi_Latn twi_Latn twi_Latn twi_Latn hat_Latn twi_Latn bam_Latn twi_Latn bam_Latn dik_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn sag_Latn tur_Latn twi_Latn dyu_Latn bam_Latn bam_Latn nso_Latn nso_Latn twi_Latn ewe_Latn ewe_Latn twi_Latn bam_Latn twi_Latn bam_Latn nus_Latn twi_Latn sag_Latn kbp_Latn twi_Latn dyu_Latn dyu_Latn bam_Latn bam_Latn sag_Latn kac_Latn ewe_Latn twi_Latn bam_Latn twi_Latn bam_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn wol_Latn bam_Latn dyu_Latn bam_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn kbp_Latn kbp_Latn mos_Latn ewe_Latn twi_Latn bam_Latn ewe_Latn dyu_Latn twi_Latn twi_Latn bam_Latn twi_Latn twi_Latn twi_Latn twi_Latn fon_Latn twi_Latn dyu_Latn twi_Latn twi_Latn bam_Latn kbp_Latn bam_Latn twi_Latn szl_Latn twi_Latn xho_Latn bam_Latn fon_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn ewe_Latn twi_Latn bam_Latn bam_Latn fon_Latn twi_Latn twi_Latn twi_Latn twi_Latn twi_Latn twi_Latn twi_Latn szl_Latn twi_Latn bam_Latn bam_Latn bam_Latn bam_Latn bam_Latn smo_Latn twi_Latn bam_Latn twi_Latn szl_Latn som_Latn bam_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn sot_Latn fon_Latn srd_Latn ewe_Latn twi_Latn twi_Latn fon_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn nus_Latn bam_Latn bam_Latn twi_Latn ewe_Latn twi_Latn twi_Latn szl_Latn ewe_Latn kmb_Latn twi_Latn twi_Latn kbp_Latn twi_Latn bam_Latn bam_Latn twi_Latn twi_Latn bam_Latn twi_Latn twi_Latn fon_Latn twi_Latn twi_Latn twi_Latn